Úrad Bratislavského samosprávneho kraja

Číslo: 

Zápisnica
zo IV. pracovného zasadnutia Zastupiteľstva 
Bratislavského samosprávneho kraja,
ktoré sa uskutočnilo 11. júna 2010
v rokovacej sále
Úradu Bratislavského samosprávneho kraja 
v Bratislave

Zápisnicu vyhotovila: Helena Líšková

Poznámky zapisovateľky:
1.	K záznamu vystúpení nebola vyžiadaná autorizácia. 
2.	Zápisnica neprešla jazykovou korektúrou.

© Úrad Bratislavského samosprávneho kraja

Obsah zápisnice
Poznámky:
1.	Obsah zápisnice je vytvorený podľa skutočného poradia prerokúvaných bodov (por. číslo pred názvom materiálu) a podľa pozvánky na zasadnutie Zastupiteľstva BSK (číslo uvedené v zátvorke za názvom materiálu).
2.	V zápisnici (v záhlaví zápisnice a pri uvádzaní bodov programu) sa používajú čísla prerokúvaných bodov podľa pôvodných čísel uvedených v pozvánke. 

	Od strany	
•	Otvorenie zasadnutia, voľba overovateľov zápisnice, návrhovej komisie, volebnej komisie a schválenie programu	
5	
1.	Kontrola plnenia uznesení Zastupiteľstva Bratislavského samosprávneho kraja s termínom plnenia jún 2010 (1)	
8	
2.	Informácia o vybavení interpelácií poslancov Zastupiteľstva Bratislavského samosprávneho kraja z apríla 2010 (2)	
9	
3.	Návrh záverečného účtu Bratislavského samosprávneho kraja za rok 2009 (3)	
10	
4.	Návrh zámeru na prijatie návratných finančných výpomocí od finančných inštitúcií (4) 	
24	
5.	Návrh na určenie prebytočného nehnuteľného majetku vo vlastníctve Bratislavského samosprávneho kraja (5)	
27	
6.	Návrh zásad hospodárenia a nakladania s majetkom Bratislavského samosprávneho kraja (6) 	
41	
7.	Návrh všeobecne záväzného nariadenia Bratislavského samosprávneho kraja číslo 33/2010 o výške príspevkov na čiastočnú úhradu nákladov v školských výchovno-vzdelávacích zariadeniach, v školských účelových zariadeniach a o výške úhrady nákladov na štúdium v jazykovej škole (7)	

48	
8.	Návrh všeobecne záväzného nariadenia BSK číslo 34/2010 o poskytovaní príspevkov z vlastných príjmov Bratislavského samosprávneho kraja jazykovým školám, školským zariadeniam a o poskytovaní dotácií zriaďovateľom neštátnych základných umeleckých škôl, neštátnych jazykových škôl a neštátnych školských zariadení (8)	

50	
9.	Návrh rozpočtu Bratislavského samosprávneho kraja na roky 2010 až 2012  (9) 	
51
	
10.	 Návrh na zmenu členov osobitnej komisie na posudzovanie žiadostí o dotácie podľa VZN BSK č. 8/2005 v znení zmien a doplnkov (10) 	
77	
11.	Návrh na schválenie zámeru založenia Krajskej organizácie cestovného ruchu Bratislavského samosprávneho kraja v zmysle zákona č. 91/2010 Z. z. o podpore cestovného ruchu (11)	

79	
12.	Návrh na schválenie projektového zámeru „Vytvorenie inštitucionálnej siete destinačného manažmentu BSK prenosom know-how DMO (Destination Management Organisation) z partnerských prihraničných regiónov“ (12)	

84	
13.	Rôzne – Všeobecná rozprava a interpelácie (13)	85	
14.	Záver (14) 	93	

Predsedajúci Ing. Pavol Frešo, predseda Bratislavského samosprávneho kraja:
(O 09:10 h)
Vážené panie poslankyne, vážení páni poslanci,
poprosím, aby ste zaujali svoje miesta, a poprosím aj ostatných, ktorí sú prítomní, aby sa usadili v sále.
Poprosím vás, zaujmite svoje miesta.
Dobrý deň, vážené panie poslankyne, vážení páni poslanci!
Vítam vás na našom IV. zasadnutí Zastupiteľstva Bratislavského samosprávneho kraja.
Z dnešného zasadnutia sa ospravedlnili: pán poslanec Peter Fitz a pán poslanec Peter Dubček.
Podľa prezenčnej listiny z celkového počtu štyridsaťštyri poslancov máme v tejto chvíli tridsaťštyri poslancov. Čiže konštatujem, že sme ako zastupiteľstvo spôsobilí rokovať a uznášať sa v zmysle zákona o samosprávnych krajoch.
V zmysle článku V bod 8 rokovacieho poriadku Zastupiteľstva Bratislavského samosprávneho kraja zastupiteľstvo volí troch overovateľov zápisnice. Takže poprosím, z poslaneckých klubov som dostal nasledovné návrhy na overovateľov zápisnice: pani poslankyňa Zuzana Schwartzová, pán poslanec Rudolf Kusý a pán poslanec Milan Trstenský.
Opýtam sa: má niekto iný návrh? Pokiaľ nemá, tak poprosím, prezentujme sa a hlasujme, že títo traja poslanci sú overovateľmi.
Nech sa páči.
(Hlasovanie číslo 1.) 
Takže za bolo tridsaťštyri poslancov, proti nebol nik, nezdržal sa nik, nehlasoval jeden. (Prítomných tridsaťpäť poslancov.)
Konštatujem, že pani poslankyňa Zuzana Schwartzová, pán poslanec Rudolf Kusý a pán poslanec Milan Trstenský sú overovateľmi zápisnice z dnešného rokovania. 
A pre prípad nefunkčnosti elektronického hlasovacieho zariadenia za skrutátorov v zmysle rokovacieho poriadku Zastupiteľstva BSK určujem dnešných overovateľov zápisnice, keby nám niečo zlyhalo.
Ďakujem pekne.
Prejdeme k ďalšiemu bodu, prikročme k voľbe návrhovej komisie. Na základe konzultácie s poslaneckými klubmi som dostal nasledovné návrhy: pani poslankyňa Plšeková, pán poslanec Gujber a pán poslanec Mach.
Poprosím, či sú nejaké ďalšie návrhy do návrhovej komisie. 
Pokiaľ nie sú, tak poprosím, prezentujme sa a hlasujme, teraz.
(Hlasovanie číslo 2.) 
Ďakujem pekne.
Takže za bolo tridsaťtri poslancov, proti nebol nik, zdržal sa jeden, nehlasoval jeden. (Prítomných tridsaťpäť poslancov.)
Konštatujem, že návrhová komisia bola zvolená v zložení: pani poslankyňa Iveta Plšeková, pán poslanec Ladislav Gujber a pán poslanec Peter Mach.
Poprosím členov návrhovej komisie, aby zaujali miesta za pracovným stolom návrhovej komisie. A poprosím, aby ste si zobrali aj hlasovacie karty.
Ďakujem pekne.
V zmysle článku V bod 8 rokovacieho poriadku zastupiteľstvo volí z poslancov piatich členov volebnej komisie. Nemáme rokovací poriadok v tejto chvíli upravený. Poprosím, tak ako minule sme sa dohodli a nejakým konsenzom sme si odhlasovali, že nebudeme voliť túto volebnú komisiu, lebo neočakávame žiadne voľby, tak poprosím, aby sme to teraz potvrdili aj hlasovaním. 
Prosím, prezentujte sa a hlasujme o tom, že nebudeme voliť volebnú komisiu.
(Hlasovanie číslo 3.) 
Ďakujem veľmi pekne. 
Za tento návrh bolo tridsaťdva poslancov, proti nebol nik, zdržali sa traja, nehlasoval jeden. (Prítomných tridsaťšesť.)
Konštatujem, že sme si odhlasovali alebo že sme rozhodli o tom, že nebudeme voliť volebnú komisiu.
Prechádzame k schváleniu programu rokovania Zastupiteľstva Bratislavského samosprávneho kraja.
V súlade so zákonom o samosprávnych krajoch a rokovacím poriadkom Zastupiteľstva Bratislavského samosprávneho kraja bol všetkým poslancom zaslaný návrh programu rokovania s príslušnými materiálmi. Pýtam sa preto, či má niekto návrh na zmenu programu rokovania.
Nech sa páči, pán poslanec Ftáčnik.

Doc. RNDr. Milan Ftáčnik, CSc.,  poslanec Zastupiteľstva BSK:
Vážený pán predseda, vážené kolegyne a kolegovia, 
ja mám len drobnú zmenu alebo návrh na drobnú zmenu, že by sme vymenili poradie bodov 5 a 6. Totiž bod 5 súvisí s bodom 6, a nie sú v súlade. Najprv by sme si mali vyriešiť všeobecné pravidlá a potom podľa nich postupovať pri určení prebytočného majetku a rozhodovaní, čo s ním urobíme. Čiže môj návrh je, aby sme najprv rokovali o bode 6 a potom o bode 5.

Predsedajúci Ing. Pavol Frešo, predseda Bratislavského samosprávneho kraja:
Pán podpredseda Nesrovnal.

JUDr. Ivo Nesrovnal, poslanec Zastupiteľstva BSK a podpredseda BSK:  
(Pozn. zapisovateľky: Prvé slová som nezaznamenala, keďže p. Nesrovnal ich nepovedal do mikrofónu.) ... v rozpore alebo v čom je problém? Nerozumiem.

Doc. RNDr. Milan Ftáčnik, CSc.,  poslanec Zastupiteľstva BSK:
Pán podpredseda, rozpor je v tom, že v materiáli v bode 6 sa hovorí, že ak sa má vyhlásiť verejná obchodná súťaž, tak zastupiteľstvo rozhodne o tom, že ktorý majetok, aká komisia posúdi výsledky a určí kritériá, podľa ktorých sa bude posudzovať. A kritériá v bode 5 žiadne nie sú. Takže ak schválime, že má určiť kritériá, ja som presvedčený, že áno, tak potom musíme nejako upraviť bod číslo 5, lebo takto nie je pripravený. Čiže je v rozpore s bodom 6. A preto si myslím, že najprv treba povedať tie všeobecné pravidlá a potom rozhodnúť o bode 5. Preto som dal tento návrh. Samozrejme, môžete zvážiť, že to budete robiť inak, ale nemá to logiku, lebo bod 5 je v rozpore s bodom 6.

JUDr. Ivo Nesrovnal, poslanec Zastupiteľstva BSK a podpredseda BSK:  
... Podľa tých predchádzajúcich pravidiel, ktoré platili doteraz. Takže my skonštatujeme majetok a potom pripravíme nové pravidlá. Nevidím potrebu to meniť. 
(V reakcii na hlas z pléna:) 
Ešte raz zopakujem aj to, čo povedal kolega Šaray: ten prebytočný majetok je v súlade so zákonom a je v súlade s vtedy platnými pravidlami. Takže my ho skonštatujeme a potom si vytvoríme nové pravidlá. Nevidím potrebu meniť kvôli tomu rokovací poriadok(?).

Predsedajúci Ing. Pavol Frešo, predseda Bratislavského samosprávneho kraja:
(V reakcii na hlas z pléna:) 
Poprosím vás, uznesením k bodu 5 sa zapodievajme v bode 5. Teraz odhlasujeme program. Je to ako návrh pána poslanca Ftáčnika. Takže v tomto zmysle, nech sa páči, dávam hlasovať o návrhu pána poslanca Ftáčnika na doplnenie programu.
Prosím, prezentujme sa a hlasujme.
(Hlasovanie číslo 4.) 
Ďakujem veľmi pekne. 
Za bolo jedenásť poslancov, proti bolo deväť, zdržalo sa sedemnásť. (Prítomných tridsaťsedem.)
Konštatujem, že tento návrh na zmenu programu neprešiel.
Poprosím, hlasujeme o programe ako celku. Prezentujme sa a hlasujme, teraz.
(Hlasovanie číslo 5.)
Ďakujem veľmi pekne. 
Za bolo tridsaťtri poslancov, proti nebol nik, zdržali sa traja, nehlasoval jeden. (Prítomných tridsaťsedem poslancov.).
Čiže konštatujem, že sme schválili program ako celok, tak ako bol predložený.
Poprosím, v zmysle schváleného programu prejdime k prvému bodu – Kontrola plnenia uznesení Zastupiteľstva Bratislavského samosprávneho kraja s termínom plnenia jún.
Máte pred sebou, panie poslankyne, páni poslanci, kontrolu plnenia uznesení Zastupiteľstva Bratislavského samosprávneho kraja s termínom plnenia jún.
Pán riaditeľ úradu, nech sa páči, prejdime k tejto kontrole. Máte slovo.
(Páni technici, poprosím vás, znovu máme problém s prihlasovaním sa.)

Ing. Bystrík Žák, riaditeľ Úradu Bratislavského samosprávneho kraja:
Dobrý deň, panie poslankyne, páni poslanci!
Máte pred sebou materiál kontrola plnenia uznesení Zastupiteľstva BSK s termínom plnenia jún 2010.
Návrh uznesenia je: ... splnenie uznesení, sú štyri splnené uznesenia, ďalší bod sú dve dlhodobé plnenia uznesení a bod B je – dopĺňa sa termín kontroly plnenia týchto dvoch uznesení na december 2010.

Nech sa páči, keď máte nejaké otázky...

Predsedajúci Ing. Pavol Frešo, predseda Bratislavského samosprávneho kraja:
Ďakujem pekne.
Otváram rozpravu k tomuto bodu. 
Keďže do diskusie sa nikto neprihlásil, tak uzatváram rozpravu a poprosím návrhovú komisiu o prednesenie návrhu uznesenia. Nech sa páči.

Predseda návrhovej komisie RNDr. Peter Mach, poslanec Zastupiteľstva BSK:
Návrh uznesenia k tomuto bodu je:
Zastupiteľstvo Bratislavského samosprávneho kraja 
A.	berie na vedomie kontrolu
I.	splnených uznesení...
II.	dlhodobo plnených uznesení;
B.	dopĺňa termíny kontroly plnenia prijatých uznesení... (Tak, ako je to písomne predložené v materiáli.)

Predsedajúci Ing. Pavol Frešo, predseda Bratislavského samosprávneho kraja:
Ďakujem veľmi pekne. 
Poprosím, vážené poslankyne, vážení poslanci, aby sme o takto prednesenom uznesení hlasovali a prezentovali sa, teraz.
(Hlasovanie číslo 6.) 
Ďakujem veľmi pekne. 
Konštatujem, že za bolo tridsaťšesť poslancov, proti nebol nik, nik sa nezdržal, nehlasovali dvaja. (Prítomných tridsaťosem poslancov.)
Takže navrhnuté uznesenie sme prijali.

Prechádzame k ďalšiemu bodu – Informácia o vybavení interpelácií poslancov Zastupiteľstva Bratislavského samosprávneho kraja zo dňa 30. apríla.
Máte pred sebou predmetný materiál.
Pán riaditeľ, nech sa páči, máte slovo.

Ing. Bystrík Žák, riaditeľ Úradu Bratislavského samosprávneho kraja:
Ďakujem.
Bola jedna interpelácia, bola to interpelácia pani poslankyne Hanulíkovej na pána hlavného kontrolóra. Materiál máte pred sebou. Nech sa páči, nejaké otázky...?

Predsedajúci Ing. Pavol Frešo, predseda Bratislavského samosprávneho kraja:
Otváram rozpravu k tomuto bodu. 
Keďže sa nik neprihlásil do rozpravy, uzatváram túto rozpravu a poprosím návrhovú komisiu, aby nám prečítala návrh uznesenia. 

Predseda návrhovej komisie RNDr. Peter Mach, poslanec Zastupiteľstva BSK:
Návrh uznesenia je taký, ako je predložený v písomnom materiáli:
Zastupiteľstvo BSK po prerokovaní materiálu berie na vedomie informáciu o vybavení interpelácií... (atď.).

Predsedajúci Ing. Pavol Frešo, predseda Bratislavského samosprávneho kraja:
Ďakujem veľmi pekne. 
Poprosím, vážené pani poslankyne, vážení páni poslanci, prezentujme sa a hlasujme o návrhu uznesenia tak, ako ho predložila návrhová komisia.
(Hlasovanie číslo 7.) 
Ďakujem veľmi pekne. 
Takže za bolo tridsaťštyri poslancov, proti bol jeden, jeden sa zdržal, nehlasovali dvaja. (Prítomných tridsaťosem poslancov.)
Konštatujem, že návrh, tak ako ho predniesla návrhová komisia, bol schválený.

Prejdeme k bodu 3 – Návrh záverečného účtu Bratislavského samosprávneho kraja za rok 2009.
Vážené pani poslankyne, vážení páni poslanci, 
máte pred sebou materiál, ktorý sme veľmi intenzívne, a za to chcem veľmi pekne poďakovať, prerokovávali v komisiách aj na spojených sedeniach komisií. Snažili sme sa o to, aby tento materiál spolu s ďalšími materiálmi, ktoré súvisia s prijatím rozpočtu, boli

v maximálne možnej miere prerokované a zrozumiteľné poslankyniam a poslancom. V tomto zmysle sme veľmi úzko spolupracovali s pánom hlavným kontrolórom a takisto všetky tieto materiály, ktoré k tomu máte, sú vlastne výsledkom tejto našej spoločnej práce a spoločnej diskusie. 
Vzhľadom na to, že je dôležité tomuto materiálu rozumieť alebo vôbec tieto veci mať jasné, poprosím pána Roštára o prezentáciu návrhu záverečného účtu. Ja viem, že mnohí sme to videli v komisiách, ale chcem, aby to teraz bolo pre všetkých, aj pre verejnosť. 
Ďakujem pekne.
Pán Roštár, máte slovo.

Ing. Ivan Roštár, poradca predsedu Bratislavského samosprávneho kraja:
Ďakujem, pán predseda.
Ja len na úvod zopakujem možno to, čo hovoril pán predseda: väčšina z vás to videla v komisiách, to znamená, budem sa snažiť prejsť rýchlejšie tou prezentáciou. Ak by prípadne boli potom nejaké otázky ku konkrétnej prezentácii, tak ich zodpoviem. Ináč prezentácia vychádza zo samotného materiálu, ktorý ste mali k dispozícii v stanovených lehotách. Takže sú tam len prenesené základné čísla, nastavené nejaké možno informácie o záverečnom účte.
(Poznámka zapisovateľky: Elektronická prezentácia záverečného účtu BSK za rok 2009, ktorú pán Ing. Ivan Roštár premietol poslancom Zastupiteľstva BSK, bola zostavená v trinástich snímkach s týmito názvami: 1. Záverečný účet BSK za rok 2009 (jún 2010), 2. Dopady hospodárskej krízy, 3. Vývoj rozpočtových príjmov (bežné príjmy), 4. Vývoj rozpočtových príjmov (kapitálové príjmy), 5. Vývoj rozpočtových výdavkov, 6. Zmeny rozpočtu počas roka 2009, 7. Bilancia bežného rozpočtu, 8. Bilancia kapitálového rozpočtu, 9. Bilancia celkového rozpočtu, 10. Výsledok hospodárenia BSK, 11. Oblasti s dopadom na rozpočet 2010, 12. Prenesené záväzky do roku 2010 – forma záväzkov, 13. Prenesené záväzky do roku 2010 – vo finančnom vyjadrení).
Základnou charakteristikou roku 2009 bolo, že Slovensko sa nachádzalo v prehlbujúcej sa hospodárskej kríze, ktorá trvá vlastne aj v roku 2010. Na základe tejto skutočnosti bol zostavený rozpočet roku 2009 ešte z východísk v roku 2008, to znamená, boli nastavené vyššie príjmy, hlavne daňové – ako významná súčasť bežných príjmov, ktoré potom boli korigované v priebehu roku 2009. Vzhľadom na to, že ministerstvo financií zverejnilo aktualizovanú prognózu až v polovici roku 2009, došlo k úprave celkového rozpočtu v príjmovej časti a teda aj vo výdavkovej časti až v druhej polovici roku 2009, kedy bola vlastne uskutočnená najvýraznejšia úprava. 
Ak sa pozrieme na konkrétne celkové plnenie príjmov bežných, vidíme, že schválený rozpočet bol na úrovni 64,7 mil. eur v prípade daňových príjmov, skutočnosť sa vyvíjala o viac ako dva milióny eur nižšie. Naopak, takisto bežný rozpočet celkový bol na úrovni 111 miliónov, upravený už bol nižší – na úroveň 107 miliónov, skutočnosť bola mierne vyššia oproti upravenému rozpočtu. 
V prípade kapitálových príjmov je táto zmena ešte výraznejšia, keď nadhodnotené príjmy z predaja majetku, ktoré predstavovali takmer 17 miliónov eur, boli upravené počas roka na viac ako 4 milióny eur, ale skutočnosť bola plnená na necelé 3 milióny eur. Podobne je to aj v prípade kapitálových grantov a transferov na schválené projekty Európskej únie, ktoré sa posunuli v podstate do obdobia nasledujúcich rokov. 
Zaujímavé je a v tomto treba poznamenať to, že pokiaľ sa upravovali výrazne dolu kapitálové príjmy, kapitálové výdavky, ako vidíte ďalej, zostali zhruba na rovnakej úrovni v prípade upraveného rozpočtu. To znamená, že keď bol upravený rozpočet len na úroveň 22,9 mil. eur oproti 34 mil., kde kapitálové príjmy boli upravené oproti viac ako 21 miliónom až na úroveň necelých 9 miliónov eur. To znamená, že v tomto prípade muselo jednoznačne dôjsť k tomu, že boli kryté potreby kapitálových výdavkov, či už z finančných operácií v podobe nových úverov, alebo prebytkom bežného rozpočtu. 
V tomto prehľade sú uvedené základné zmeny rozpočtu v roku 2009. Tak ako som spomínal, najvýznamnejšia zmena sa udiala v septembri roku 2009, keď sa upravovali daňové príjmy už aj na základe zverejnenej prognózy ministerstva financií, ale aj na základe vývoja príjmov do polroka, resp. do obdobia schvaľovania tejto úpravy, podľa skutočnosti. A ako som takisto spomínal, zapojilo sa tam aj čerpanie úverov cez finančné operácie. Jednak to bol úver od Dexia banky vo výške 6 miliónov eur a jednak to bol aj úver od Európskej investičnej banky vo výške 3,32 mil. eur. Okrem toho sa prostredníctvom finančných operácií zapojilo do rozpočtu aj použitie časti rezervného fondu vo výške 1,81 mil. eur. Aj z materiálov, ktoré boli k dispozícii zastupiteľstvu v minulom roku, sa dalo čítať, že v podstate na bankových účtoch samosprávneho kraja v druhej polovici roka, resp. ku koncu roka bola nižšia hotovosť, resp. začal byť problém s cash flow.
Keď sa pozrieme na bilanciu bežného rozpočtu pri porovnaní, ako bol schvaľovaný a ako sa skutočne plnil, vidíme (posledný stĺpec to ukazuje), že skutočnosť bežného rozpočtu, bežných príjmov bola vyššia ako bežných výdavkov, to znamená, rozpočet bežný sa skončil v prebytku viac ako 5 miliónov eur. Tento prebytok sa použil na financovanie potrieb vo výdavkovom rozpočte. Prvou, najvýznamnejšou položkou na financovanie kapitálových výdavkov boli úvery, ako som spomínal – Európska investičná banka a Dexia banka. Potom to boli aj príjmy z predaja majetku vo výške necelé tri milióny eur a takisto použitie rezervného fondu. 
Ak budeme hodnotiť celkový rozpočet, už schválený rozpočet bol navrhovaný bez finančných operácií ako schodkový, teda deficitný, to znamená, že od začiatku sa počítalo, že sa použijú na financovanie rozpočtu úverové prostriedky, resp. finančné operácie ďalšie, ako je rezervný fond. Výsledok – skutočnosť, bez finančných operácií, skončil rozpočet na úrovni 112 miliónov korún, celkové výdavky na úrovni 125 miliónov korún. To znamená, že výsledok hospodárenia, bez finančných operácií, sa skončil v deficite viac ako 12 miliónov eur. Keď zapojíme do rozpočtu aj finančné operácie v podobe prijatých úverov, odrátame splátky úverov, použitie rezervného fondu a prevod prostriedkov z roku 2008, tak tento deficit sa znížil. Celkovo sa dosiahol tak prebytok hospodárenia vo výške 1,87 mil. eur. V tom sa nachádzajú – vo výške viac ako 400 tisíc eur – aj účelové prostriedky, ktoré možno použiť v nasledujúcom roku, to znamená, že čistý výsledok hospodárenia za rok 2009 Bratislavského samosprávneho kraja je 1,402 mil. eur, čo je uvedené vlastne aj v návrhu uznesenia k tomuto bodu – k záverečnému účtu Bratislavského samosprávneho kraja.
Jedna vec, na ktorú treba možno ešte upriamiť pozornosť, je to, že okrem toho, že sa výrazne znižovali kapitálové príjmy počas roka, kapitálové výdavky v roku 2009 zostali prakticky na rovnakej úrovni. Znamená to aj to, že boli zazmluvnené, resp. boli dohodnuté čerpania výdavkov, ktoré v podstate museli byť kryté úvermi a ktoré v praxi znamenali aj to, že tieto zmluvy vlastne preniesli časť týchto plnení aj do roku 2010, resp. nasledujúcich období. Možno medzi také najväčšie oblasti, ktoré znamenajú dopad na rozpočet nasledujúci, či už 2010 alebo neskôr, patria výdavky v prípade Slovak Lines, Regionálnych ciest Bratislava, rekonštrukcia Gymnázia Grösslingová, prípadne ďalšie stavebné projekty BSK, ako zmluva na výstavbu plavárne v Petržalke alebo rekonštrukcia športového areálu v Plaveckom Štvrtku, takisto aj 1. župná – realizácia multifunkčnej haly v Petržalke.
Ak sa pozrieme na vyjadrenie číselné, to, čo som teraz spomínal, predstavuje prenesené záväzky a budúce výdavky z roku 2009 do nasledujúcich období vo výške viac ako 23 mil. eur. Činnosťou úradu, rokovaniami s dodávateľmi sa podarilo tieto záväzky znížiť na úroveň, kde v roku 2010 je potrebné uhradiť tieto záväzky vo výške viac ako 10 miliónov eur, v nasledujúcom roku je to viac ako 3 milióny eur a v roku 2012 by to malo byť necelých 400 tisíc eur.
Ďakujem pekne.

Predsedajúci Ing. Pavol Frešo, predseda Bratislavského samosprávneho kraja:
Ďakujem veľmi pekne za túto prezentáciu.
Otváram rozpravu k tomuto bodu – návrh záverečného účtu Bratislavského samosprávneho kraja za rok 2009. Nech sa páči.
Ďakujem veľmi pekne. 
Do rozpravy sa prihlásili pán poslanec Šramko, pán poslanec Ondrejka, pán poslanec Pomichal. Pani poslankyňa Zemanová, faktická poznámka? Nech sa páči.

RNDr. Anna Zemanová, poslankyňa Zastupiteľstva BSK:  
Ja by som chcela navrhnúť, či by aspoň krátke stanovisko k záverečnému účtu mohol povedať pán kontrolór ešte predtým ako sa začne diskusia.  

Predsedajúci Ing. Pavol Frešo, predseda Bratislavského samosprávneho kraja:
To je na rozhodnutí pána kontrolóra. Nech sa páči, pán kontrolór. Máte záujem? Súhlasíte s tým? Nech sa páči, pán kontrolór, máte slovo. Ďakujem.

Ing. Štefan Marušák, hlavný kontrolór Bratislavského samosprávneho kraja:
Ďakujem pekne za slovo.
Vážený pán predseda, vážená pani podpredsedníčka, vážení páni podpredsedovia, pani poslankyne, páni poslanci,
želám vám príjemné predpoludnie.
V prvom rade sa chcem ospravedlniť, že stanovisko k návrhu záverečného účtu na rok 2009 ste dostali neskôr. Je to zapríčinené tým, že nielen ekonomický odbor, ale aj náš útvar pracoval v dosť značnom časovom strese. Tam, kde vlastne ekonomický odbor skončil časovo, my sme len začínali. Ale keď už hovorím o spolupráci s ekonomickým odborom, musím vyzdvihnúť, že úroveň spolupráce v tomto roku sa výrazne zlepšila. 
V materiáli, ktorý máte pred sebou, by som chcel upozorniť hlavne na to, že odporúčam schváliť a uzavrieť prerokovanie návrhu záverečného účtu na rok 2009 s výrokom – „schvaľuje s výhradou“. Prečo s výhradou? Poviem to tak voľnými slovami. My počas celého minulého obdobia, a to nielen v roku 2009, sme narážali na to, že sa porušuje zákon číslo 502/2001 o finančnej kontrole a vnútornom audite. Zistili sme to napríklad aj z našich kontrol, aj z tej, ktorá ešte teraz prebieha – kontroly verejného obstarávania. Išlo v podstate o to, že pri zmluvách, a to nielen pri komerčných, neprebieha predbežná a priebežná finančná kontrola, že sa neuskutočňovala, alebo sa neuskutočňovala dôsledne. Tento nedostatok sme našli aj v prípade spoločenských zmlúv pri obchodných spoločnostiach, v ktorých má Bratislavský samosprávny kraj majetkovú účasť. Ide o s.r.o., ale v prípade akciových spoločností išlo o stanovy, ktoré takisto..., ale nebudem menovať tieto spoločnosti. Ak teda rozmením na drobné ten dôvod, ktorý sa týka hlavne § 6 ods. 1 a § 9 ods. 1, ide o to, že predbežnou finančnou kontrolou vlastne orgán verejnej správy overuje každú pripravovanú finančnú operáciu. A to sme zistili, že to sa nedialo.
Takže toľko zhruba k tomu stanovisku, ktoré máte pred sebou, a prečo vlastne ten výrok – „s výhradou“. 
Ďakujem pekne.
 
Predsedajúci Ing. Pavol Frešo, predseda Bratislavského samosprávneho kraja:
Ďakujem veľmi pekne. 
Nech sa páči, pán poslanec Šramko.

Ing. Peter Šramko, poslanec Zastupiteľstva BSK: 
Ďakujem, pán predseda.
Vážené kolegyne, kolegovia,
tak ako vlastne skončil pán kontrolór, ja mám určité výhrady voči tomu, ako fungoval úrad v minulosti. Ak poslanci schválili rozpočet v rozpočtovej kapitole napríklad Grösslingova, tak som presvedčený, že úrad mal zazmluvniť také rekonštrukcie, na aké boli finančné prostriedky vyhradené v rozpočte. Ak urobil nad tento rámec, mám voči tomu výhradu, a preto budem hlasovať za také uznesenie, že dávame výhradu.
Ďakujem.

Predsedajúci Ing. Pavol Frešo, predseda Bratislavského samosprávneho kraja:
Ďakujem pekne, pán poslanec.
Nech sa páči, pán poslanec Ondrejka.

RNDr. Jozef Ondrejka, poslanec Zastupiteľstva BSK:  
Ďakujem.
Pán predseda, vážené kolegyne, kolegovia, 
úlohou zastupiteľstva je zaujať stanovisko k záverečnému účtu. Máme tuná materiál, ktorý má nejaký návrh na uznesenie, je tu stanovisko hlavného kontrolóra, ktoré malo byť súčasťou, je to návrh na uznesenie, ktorý je tak čiastočne rozšírený. Potom ešte máme vlastne aj názor na správu audítora, kde sú zase nejaké usmernenia. Ja by som navrhoval alebo odporúčal, aby návrhová komisia sa riadila uznesením, ktoré navrhuje hlavný kontrolór, lebo vlastne je rozšírený o bod B, s tým sa stotožňujem. A dokonca by som ešte navrhoval aj bod C, aby sa transformoval na bod B.3, aby to bola ukladacia časť pre riaditeľa, lebo to sú veci, ktoré by mal zabezpečovať úrad. A minimálne možno by tam mali byť ešte doplnené dve uznesenia: jedno, že berieme na vedomie aj správu audítora a názor, lebo tam sú tiež isté zistenia a z toho by mali byť..., nemalo by to zostať v kope, mali by sa tie zistenia riešiť a napraviť. 
Podstatné, čo chcem povedať, upozorňoval som na to aj na spoločných rokovaniach komisií, aj na finančnej aj následnej(?), ktoré boli. Zatiaľ sa to neobjavilo v uznesení. Na str. 57 v materiáli máme veľmi pekne zdokladované, že Stredná odborná škola polygrafická na Račianskej nesplnila zákonnú povinnosť a zo zákona musí byť zrušená. Ten postup tam nejaký je, ale ja navrhujem, že je úlohou..., teda myslím si, že naozaj je úlohou zastupiteľstva, aby sme k tomu zaujali postoj. Sme na to upozornení, čiže malo by byť doplnené uznesenie, že ukladá riaditeľovi, aby riešil tento problém, formu atď., myslím, že nemusíme mu diktovať, lebo zákon to určuje asi ako. On, pán riaditeľ, to vie, ale malo by to byť v uznesení.
Ďakujem.

Predsedajúci Ing. Pavol Frešo, predseda Bratislavského samosprávneho kraja:
Ďakujem veľmi pekne.
Najprv od tých jednoduchších vecí: Viem, že finančná komisia urobila jeden záväzok, ktorý pán riaditeľ na seba prebral, do septembra proste túto vec predložiť. Ak naozaj nie je vážna nutnosť, nedávajme to do tohto uznesenia. Skôr by sme sa mali pobaviť o tých výhradách, lebo viem, že tých výhrad je tu viacej. Bol by som rád, keby sme došli k jednotnému stanovisku.
Pre vašu informáciu, vážené poslankyne, vážení poslanci, prípady priebežnej a predbežnej kontroly, ktorú spomínal pán kontrolór, už za našej éry máme vyriešené, hej?, čiže nie je to niečo, k čomu musíme my proste robiť nejaké rozsiahle opatrenia, už to riešime aj v spolupráci s kontrolou, a to je to, čo ma veľmi teší, že kontrolný orgán v tomto zmysle, jeho podnety sú účinné aj smerom do úradu už teraz, a to si myslím, že to je asi hlavným zmyslom, aby sme si boli istí a naozaj fungovali tak, aby ľudia rozumeli tomu, čo robíme a prečo robíme. 
Druhá vec: ak nemusíme, naozaj nedávajme..., sústreďme sa na tú výhradu, ktorá by proste otvorila vlastne aj ďalšie veci a umožnila nám vlastne posunúť sa dopredu.
Poprosím, pán poslanec Pomichal, nech sa páči.

Ing. István Pomichal, PhD., poslanec Zastupiteľstva BSK:  
Ďakujem.
Sme veľmi radi, že tieto návrhy, ktoré padli predo mnou, a čo skonštatoval pán hlavný kontrolór a čo sa nachádza v správe audítora, tak k tomuto sme zhrnuli tieto názory v poslaneckom klube SMK dohromady a predložili sme nový návrh k uzneseniu, čo sme aj prerokovali s ostatnými, niektorými poslancami. Myslíme si taktiež, že tie výhrady, ktoré spomínal pán hlavný kontrolór, sú dostatočným dôvodom na to, aby sme zmenili uznesenie, ktoré bolo pôvodne predložené k bodu 3, a predkladáme nové uznesenie, ktoré som už odovzdal návrhovej komisii, kde v prvom bode navrhujeme schváliť záverečný účet hospodárenia za rok 2009 s výhradou, samozrejme, s tými náležitosťami, ktoré... Je tam navrhované rozdelenie zostatku a presun finančných prostriedkov – tých 1.402.787,41 eur, a po B. navrhujeme to, ako to odznelo z úst predchádzajúceho rečníka pána poslanca, že aby sa prijali opatrenia na nápravu a ukladali by riaditeľovi úradu v bode B.1, B.2, čo prednesie potom návrhová komisia, majú to tam písomne. A ďalej, aby sa v práci, ktorú urobil hlavný kontrolór, po odovzdaní záverečného účtu pokračovalo, vrátilo sa k tým dokumentom a k tým náležitostiam, ktoré sa našli v priebehu kontroly, že nie sú kompletné a sú v rozpore s obvyklými zvykmi hospodárenia a zaúčtovania dokladov, tie aby sa všetky preverili. A ukladáme preto riaditeľovi v bode C.1, C.2 a C.3, aby skutočne sa vrátilo ku kontrolám týchto záležitostí a aby sme v prípade potom podľa tejto správy postupovali ďalej.
Toto je v podstate všetko. Návrhová komisia má konkrétne uznesenie na stole. 
Ďakujem.

Predsedajúci Ing. Pavol Frešo, predseda Bratislavského samosprávneho kraja:
Ďakujem veľmi pekne. 

Ja len podotknem, že nie s niektorými poslancami, ale priamo s predsedami klubov na porade u mňa sa to preberalo, ja som tam nezaznamenal žiadne výhrady, ale rozhodne, samozrejme, toto plénum. 
Nech sa páči, pán poslanec Ftáčnik.

Doc. RNDr. Milan Ftáčnik, CSc.,  poslanec Zastupiteľstva BSK:
Vážený pán predseda, vážené kolegyne a kolegovia, 
mňa zaujala správa nezávislého audítora, tak ako ju máme predloženú, pretože má dve časti. V jednej sa píše, že nebol vykonaný audit, v druhej máme predloženú správu o audite. Potom ešte nám pani audítorka vysvetľuje, prečo je tá správa taká zmätená, ale stále tomu nerozumiem, neviem, kde sme ju nabrali. Ale tá audítorská správa je naozaj taká ako..., ona sa tam odvoláva vo vysvetlení na konci, ktoré sme dostali dnes ráno, že „podmienený...“, „nepodmienený...“; žiadny nepodmienený súhlas alebo názor audítorky tam nevidím, ona tvrdí, že dala podmienený, že to podmieňuje nejakými skutočnosťami. Je to veľmi nekvalitne pripravený materiál, možnože sme mali vylosovaného audítora, ale teda ten výsledok je biedny, neposkytuje poslancom obraz o tom, či audítor súhlasí – nesúhlasí, či aký je vlastne jeho názor. Cituje tam z našich materiálov namiesto toho, aby tam predkladala vlastné zistenia. Tak sa chcem len opýtať predkladateľa, že akým spôsobom Vy hodnotíte vlastne správu audítora, len aby sme v tomto mali jasno.

Predsedajúci Ing. Pavol Frešo, predseda Bratislavského samosprávneho kraja:
Nech sa páči, pán riaditeľ.

Ing. Bystrík Žák, riaditeľ Úradu Bratislavského samosprávneho kraja:
Pani audítorka bola vybraná ešte predchádzajúcim vedením a robila priebežne audit ešte počas minulého roku. 
Tá správa o preverení súladu hospodárenia, to je správa k záverečnému účtu, to znamená, k záverečnému účtu nerobí audit, audit robí..., presne tam je tá citácia, že audit sa nevykonal. Ale druhá je správa nezávislého audítora pre Zastupiteľstvo BSK, ktorá vyplýva zo zákona. Ale ja by som poprosil vedúcu oddelenia rozpočtu p. Bódiovú, ona vám presne povie aj citáciu zo zákona, že prečo to takto bolo robené a prečo ten výrok je taký, aký je. Poprosím vás.
A už sa výrok nepíše. Preto sa tam dávalo to vysvetlenie, lebo dnes sa už nepíše, že aký je výrok audítora, je názor audítora, ide sa podľa medzinárodných štandardov.

Predsedajúci Ing. Pavol Frešo, predseda Bratislavského samosprávneho kraja:
Poprosím, vážené pani poslankyne, vážení páni poslanci..., nech sa páči, pani vedúca. 

Ing. Veronika Bódiová, vedúca oddelenia rozpočtu v odbore financií a majetku Úradu BSK:
Ja by som k tomu povedala, že podľa zákona 583 z roku 2004 § 16 odsek 3 je vyšší územný celok povinný dať si overiť účtovnú závierku. K tomuto dala stanovisko pani audítorka. To je to stanovisko k obsahu...

Ing. Marián Múdry, riaditeľ odboru financií a majetku Úradu BSK:
Ja skúsim iba zopakovať to, čo spomínal pán riaditeľ úradu: zo zákona nám vyplýva povinnosť realizovať audit účtovnej závierky, tá je zrealizovaná v zmysle nových ustanovení zákonov.
Čo sa týka materiálu, ktorý by mal byť vlastne priložený k záverečnému účtu, to je materiál s názvom správa o preverení súladu hospodárenia Bratislavského samosprávneho kraja, zo zákona v tomto prípade nám nevyplýva povinnosť realizovať audit, a ten audit, samozrejme, môže byť zrealizovaný, stojí to, samozrejme, ďalšie náklady bratislavskú župu. Pokiaľ o to bude záujem, tak môžeme audit zrealizovať. 

Predsedajúci Ing. Pavol Frešo, predseda Bratislavského samosprávneho kraja:
Ďakujem pekne.
Nech sa páči, s faktickou poznámkou pán poslanec Drozd.

Ing. Slavomír Drozd, poslanec Zastupiteľstva BSK:
Ďakujem pekne, pán predseda.
Chcel som zareagovať na pána riaditeľa. Audit: je jedno, kto ho objednal. Takže poprosím, zdržte sa takýchto poznámok, že kým bol objednaný. Audítor ručí svojou pečiatkou, takisto ako statik, a je jedno, kým bol objednaný statik, ručí svojou pečiatkou. Takže audit je na to.
Ďakujem pekne.

Predsedajúci Ing. Pavol Frešo, predseda Bratislavského samosprávneho kraja:
Ďakujem pekne, pán poslanec. 
Ja vás len chcem veľmi pekne upozorniť, že tam bola otázka, či bol audítor vylosovaný alebo odkiaľ je, takže to bola praktická odpoveď na otázku pána poslanca Ftáčnika. Ja si myslím, že by sme nemali vyzývať pána riaditeľa, aby sa zdržal odpovede na otázky poslancov. 
Nech sa páči, pani poslankyňa Zemanová.

RNDr. Anna Zemanová, poslankyňa Zastupiteľstva BSK:  
Ďakujem pekne.
Ja by som sa tiež chcela vyjadriť takou, možno faktickou vecou. V správe audítora sa uvádza, že bol nesprávne zaúčtovaný nákup počítačov ako forma lízingu, že bola nesprávne zaúčtovávaná z bežných výdavkov. Takže dá sa predpokladať, že tento lízing bol finančným lízingom a ako taký by sa mal započítavať do celkového dlhu samosprávneho kraja. Preto, i keď nie je to veľká suma, ale mala by byť potom upravená v záverečnom účte kapitola stav a vývoj dlhu, ktorý by mal byť navýšený o tých 26.606 eur ako finančný lízing, keď teraz je tá námietka audítora. Ak teda je takto vyrieknutá, tak asi je pravdivá.
Ale čo sa týka aj toho, čo hovoril pán poslanec Ftáčnik, tak v poslednom odseku správy je istá forma výroku, taká bežná, ako sa využíva, trošku možno kostrbato napísaná, ako po takej nejakej stavbe vety, ale ak môžem prečítať, tak je tu napísané, že: „Na základe našej previerky, s výnimkou skutočností uvedených v predchádzajúcich odsekoch, sme nezistili žiadne významné skutočnosti, na základe ktorých by sme sa mohli domnievať, že hospodárenie BSK vykázané v priložených finančných výkazoch k 31. decembru 2009 neposkytuje verný a objektívny pohľad a nie je v súlade s vyššie uvedeným zákonom.“
Chcem povedať, že toto je výrok audítora.
Ten lízing navrhujem ako takú pripomienku do obsahovej časti záverečného účtu, aby sme to mali číselne správne. 
A čo sa týka samotného záverečného účtu, je spracovaný, čísla, ktoré sú tam, a tie skutočnosti dostávajú samosprávny kraj do veľmi zložitej situácie, ale uzatvárajú istú kapitolu predchádzajúceho obdobia, a verím, že aj pri príprave rozpočtu a do budúcich rokov sa vyhneme tým chybám, ktoré v tomto záverečnom účte boli identifikované. 
Pýtam sa, či si osvojíte túto pripomienku, alebo ju mám dať ako písomný návrh – v rámci toho lízingu.

Predsedajúci Ing. Pavol Frešo, predseda Bratislavského samosprávneho kraja:
Čo sa týka tej pripomienky samotnej, ja poviem svoj názor, čo si myslím. Ja si myslím, že v tomto zmysle prepracovávať celé tie tabuľky je pomerne zložitá záležitosť v tejto chvíli. To, čo nemám problém, je osvojiť si, je, že tými výrokmi audítora sa budeme ďalej riadiť a budeme upravovať tie veci, lebo tam sú aj iné veci, ktoré budeme vlastne musieť upraviť, nieže spätne, ale proste v účtovníctve. Čiže ja by som skôr uvítal to, že ak by tam existoval taký návrh, že tá audítorská správa potom ďalej bude rozvinutá.
Pani poslankyňa, nech sa páči, nech to vyjasníme.

RNDr. Anna Zemanová, poslankyňa Zastupiteľstva BSK:  
(Pozn. zapisovateľky: Začiatok krátkej poznámky som nezaznamenala, keďže p. poslankyňa nehovorila do mikrofónu.) ... Nejde o veľkú sumu, ale aby sme mali vlastne číselne správne výšku a stav vývoja dlhu. Čiže len o to číslo ide, nie o to, že, samozrejme, správou audítora je povinné sa riadiť. 

Predsedajúci Ing. Pavol Frešo, predseda Bratislavského samosprávneho kraja:
Áno, rozumiem tomuto. Tak potom ja navrhujem, že naozaj dajme potom aj do uznesenia, že upravíme výšku dlhu o názor audítora.
Poprosím návrhovú komisiu. Ja si tento návrh osvojujem.
Nech sa páči, pán poslanec Ftáčnik.

Doc. RNDr. Milan Ftáčnik, CSc.,  poslanec Zastupiteľstva BSK:
Ja som chcel len faktickú poznámku na vystúpenie pani poslankyne Zemanovej. Ona to prečítala, ja som si to prečítal takisto, ale ja tam žiadny podmienený súhlas audítorky nevidím. Ona dala názor, o ktorom tvrdí v inom papieri, ktorý ste nám dnes dali, že to je podmienené, a tam to podmienené nie je. Hovorím, že to je nekvalifikované, nič viac, nič menej.
Ďakujem.

Predsedajúci Ing. Pavol Frešo, predseda Bratislavského samosprávneho kraja:
Ďakujem pekne.
Pani poslankyňa Falanga Wurster.

Ing. Olívia Falanga-Wurster, poslankyňa Zastupiteľstva BSK:  
Čo sa týka správy audítora, chcela by som reagovať na pána kolegu Ftáčnika v tom, že ten podmienený názor je vlastne vyslovený na strane 1 v posledných troch odsekoch. To sú vlastne tie podmienky, pretože keby tieto podmienky boli splnené, tak audítor povie, že všetko je v poriadku. Takže to je vlastne..., audítori tomu hovoria, že to sú vysvetľujúce paragrafy. Takže to sú tie problémy, ktoré sú v účtovnej závierke. 
Len toľko.
Ďakujem.

Predsedajúci Ing. Pavol Frešo, predseda Bratislavského samosprávneho kraja:
Ďakujem veľmi pekne. 
Ja jeden veľmi krátky komentár: ten list, ktorý sme dali dnes, alebo to vyjadrenie, ktoré sme dali dnes, naozaj slúžilo k tomu, aby ozrejmilo celý ten materiál. A ja zasa považujem..., že keď audítor vo svojom materiáli povie, že čo je vlastne zač a vysvetľuje svoj vlastný materiál, tak je to jeho názor, nie sú to rozporné veci. Naozaj chceli sme byť v tomto korektní voči poslancom a naozaj vysvetliť tieto záležitosti. Však sám ste bol účastný a riešime to celé týždne, takže si dávame záležať na každej jednej zdanlivo aj malej veci. 
Keďže nevidím nikoho prihláseného do diskusie, ukončujem rozpravu k tomuto bodu.
Poprosím návrhovú komisiu o prednesenie návrhu uznesenia, keďže padali aj viaceré pozmeňovacie návrhy, tak poprosím, aby sme ich predniesli. 

Predseda návrhovej komisie RNDr. Peter Mach, poslanec Zastupiteľstva BSK:
Návrhová komisia má zatiaľ písomne predložený jeden pozmeňovací návrh, ktorý navrhuje, aby písomne predložené uznesenie k materiálu bolo upravené tak, že v časti A –  schvaľuje bude bod A.1 znieť: „návrh záverečného účtu Bratislavského samosprávneho kraja za rok 2009 a celoročné hospodárenie s výhradou k dodržiavaniu zákona číslo 502/2001 Z. z. o finančnej kontrole a vnútornom audite a o zmene a doplnení niektorých zákonov.“
V časti A ostatné tri body, teda A.2 (tabuľka k výsledkom hospodárenia), A.3 (rozdelenie zostatku finančných operácií) a v časti A.4 – presun..., zostávajú bez zmeny.
Ďalej pán poslanec Pomichal navrhuje, aby uznesenie bolo doplnené o body B a C, pričom bod B znie: „Prijíma opatrenia na nápravu a ukladá riaditeľovi Úradu BSK: Po B.1 Zabezpečiť dôsledné dodržiavanie interných smerníc Úradu BSK k zákonu číslo 502/2001 Z. z. o finančnej kontrole a o vnútornom audite a o zmene a doplnení niektorých zákonov; a po B.2 Zabezpečiť dôsledné dodržiavanie príslušných ustanovení zákona číslo 523/2004 Z. z. o rozpočtových pravidlách verejnej správy a o zmene a doplnení niektorých zákonov a zákona číslo 583/2004 Z. z. o rozpočtových pravidlách územnej samosprávy a o zmene a doplnení niektorých zákonov.“
Čiže doplnený bod B.1 má byť prijatie opatrení na nápravu a uloženie riaditeľovi Úradu BSK dvoch úloh.
A po C: Uložiť hlavnému kontrolórovi BSK tri úlohy:
„C.1 Podľa § 19c zákona 302/2001 Z. z. o samospráve vyšších územných celkov v znení neskorších predpisov priebežne vykonávať kontrolu plnenia príjmov a čerpania výdavkov Úradu BSK v danom rozpočtovom roku a zároveň aj kontrolu účelu pri čerpaní výdavkov v súlade s platnými uzneseniami k rozpočtu.“
Druhá úloha hlavnému kontrolórovi je:
„C.2 Predkladať informáciu o výsledkoch kontroly hospodárenia úradu Zastupiteľstvu BSK v polročných intervaloch.“
A tretia úloha:
„C.3 Vykonať kontrolu dodržiavania ustanovení zákona 502/2001 Z. z. o finančnej kontrole a vnútornom audite a o zmene a doplnení niektorých zákonov, zákona 523/2004 Z. z. o rozpočtových pravidlách verejnej správy a o zmene a doplnení niektorých zákonov a zákona číslo 583/2004 Z. z. o rozpočtových pravidlách územnej samosprávy a o zmene a doplnení niektorých zákonov v hospodárení Úradu BSK za rok 2009.“ 

Predsedajúci Ing. Pavol Frešo, predseda Bratislavského samosprávneho kraja:
Poprosím tento návrh, to je ten, ktorý bol prerokovaný s predsedami poslaneckých klubov, takže poprosím, aby sme sa prezentovali a hlasovali o tomto návrhu, teraz.
(Hlasovanie číslo 8.) 
Ďakujem veľmi pekne. 
Za bolo tridsaťsedem poslancov, proti nebol nik, nik sa nezdržal, nehlasovali traja. (Prítomných štyridsať poslancov.) 
Takže konštatujem, že tento návrh bol prijatý tak, ako ho predložila návrhová komisia. 
Poprosím návrhovú komisiu: aké boli ďalšie návrhy?

Predseda návrhovej komisie RNDr. Peter Mach, poslanec Zastupiteľstva BSK:
Ďalšie návrhy sme už k tomuto bodu nedostali, a tým, že obsahuje aj celý pôvodný návrh, tak sme vlastne vyčerpali uznesenie k tomuto bodu.

Predsedajúci Ing. Pavol Frešo, predseda Bratislavského samosprávneho kraja:
Ja len poprosím, to, čo som si osvojil, čo pani poslankyňa Zemanová navrhla, aby bolo zaznamenané potom v samotnom výsledku. A podotýkam, že to, čo navrhol aj pán kontrolór vo svojej správe samotnej, a to je súčasťou tohto materiálu, čiže budeme sa aj jeho radami, výhradami riadiť.
Ďakujem veľmi pekne.
Poprosím, keďže máme schválené uznesenie k tomuto bodu, tak ideme na bod 4 – Návrh zámeru na prijatie návratných finančných výpomocí od finančných inštitúcií. 
Vážené panie poslankyne, vážení páni poslanci,
aj v záverečnom účte ste videli, že sa nám prenáša pomerne veľká výška dlžoby z minulého roka do tohto roku, my ju vlastne navrhujeme reštrukturalizovať tým, že prijmeme návratné finančné výpomoci, prioritne – v materiáli, ktorý máte predložený, z Európskej investičnej banky tak, aby sme šetrili, čo vieme. 
Poprosím vás pekne, aby ste si ten materiál doplnili, lebo rokovali sme s predstaviteľmi poslaneckých klubov. Predpokladá sa tam návrh komisie, ktorá o tom bude rozhodovať. Snažili sme sa byť féroví v zmysle takom – jeden poslanecký klub – jedného nominanta plus dvaja ľudia za úrad samotný. Tie nominácie sú nasledovné:
Za klub SMK: pani poslankyňa Olívia Falanga Wurster,
za klub SDKÚ – DS: pán poslanec Milan Trstenský,
za klub SMER – SD: pán poslanec Jozef Ondrejka,
za klub OKS, Most – Híd a SaS: pani poslankyňa Anna Zemanová,
za klub KDH: pani poslankyňa Viera Kimerlingová,
za úrad – v zmysle našich dohôd: pán riaditeľ Múdry a nominoval som za úrad aj pána podžupana Nesrovnala.
Takže takéto sú nominácie, aby ste vedeli, o čom sa bude rozhodovať, aké nominácie zatiaľ prišli. Samozrejme, rozhodne toto plénum.
Ale poprosím pána riaditeľa, aby uviedol samotný materiál.

Ing. Bystrík Žák, riaditeľ Úradu Bratislavského samosprávneho kraja:
Vážené pani poslankyne, páni poslanci,
materiál bol prerokovaný v komisiách, bol doplnený o pripomienky, ktoré ste mali, a to je zoznam kapitálových výdavkov, na ktoré budú tieto prostriedky použité. Výška, rámec je do výšky 9 miliónov eur, s tým, že vlastne táto komisia zabezpečí výber finančnej inštitúcie za najvýhodnejších podmienok. A tak či tak tieto podmienky pôjdu na schválenie do tohto zastupiteľstva.
Nech sa páči, nejaké otázky...?

Predsedajúci Ing. Pavol Frešo, predseda Bratislavského samosprávneho kraja:
Ďakujem pekne. 
Otváram rozpravu k tomuto bodu.
Ďakujem pekne. Keďže neregistrujem nikoho prihláseného do rozpravy, poprosím návrhovú komisiu, aby nám predložila návrh uznesenia, o ktorom môžeme hlasovať.

Predseda návrhovej komisie RNDr. Peter Mach, poslanec Zastupiteľstva BSK:
Návrh uznesenia má štyri body... Po A... 

Predsedajúci Ing. Pavol Frešo, predseda Bratislavského samosprávneho kraja:
Sekundu... Pán poslanec Ondrejka, vy chcete k hlasovaniu niečo povedať? Buďme féroví. Alebo chcete ešte do rozpravy?

RNDr. Jozef Ondrejka, poslanec Zastupiteľstva BSK:  
Ja som chcel ešte do rozpravy.

Predsedajúci Ing. Pavol Frešo, predseda Bratislavského samosprávneho kraja:
Ale neregistroval som vás. Dobre, viete čo, budem férový, nech sa páči, pán poslanec Ondrejka.

RNDr. Jozef Ondrejka, poslanec Zastupiteľstva BSK:  
Ja chcem len povedať, že aj keď je to len zámer, mohla byť v materiáli informácia, či zastupiteľstvo v rámci rozpočtových pravidiel spĺňa tieto podmienky na prijatie takéhoto úveru. Ja som si to prepočítal, čiže len informácia ako na prijatie takýchto úverov..., pokojne sa môžeme týmto zámerom zaoberať, čiže je to v súlade. Chýba tam táto informácia, čiže je to v poriadku, a, samozrejme, tá komisia, k tomu ja som mal teda výhradu, aby zamestnanci neboli riadnymi členmi, ale len poradnými, ale to je vec, ako sa rozhodne zastupiteľstvo, a pán Nesrovnal nie je zamestnanec úradu, lebo je poslancom. Ale akože to vecne voči tej komisii neznamená nič, čiže súhlasím s tým návrhom. 

Predsedajúci Ing. Pavol Frešo, predseda Bratislavského samosprávneho kraja:
Ďakujem veľmi pekne.
Ja som rozumel tomu, že..., myslím si, že je zrejmé, že tam nie je žiadna prevaha zamestnancov, je tam pán podžupan, keďže má na starosti financie, teda v rámci prerozdelenia kompetencií, a je tam jeden človek odborného útvaru(?), ktorý, samozrejme, je zamestnancom úradu. Ja si myslím, že aj v rámci samospráv sú ďaleko, ďaleko, povedal by som, ... dokonca aj tu v miestnosti niektorý starosta má ďaleko, ďaleko viac obsadené niektoré komisie zamestnancami. Ale ja si myslím, že toto je férové, a rozumiem tomu, že súhlasíte.
Keďže nevidím nikoho ďalšieho prihláseného do diskusie, poprosím ešte raz návrhovú komisiu, aby predniesla návrh uznesenia. 

Predseda návrhovej komisie RNDr. Peter Mach, poslanec Zastupiteľstva BSK:
Takže návrh uznesenia bude v takom znení, ako je písomne predložený, teda prvý bod bude znieť:
Zastupiteľstvo...  
A.	schvaľuje... (štyri navrhnuté body),
B.	žiada predsedu Bratislavského samosprávneho kraja...
C.	ukladá riaditeľovi...
D.	schvaľuje výberovú komisiu na výber finančnej inštitúcie v zmysle bodu A uznesenia v zložení... (a tam budú tieto mená):
•	Olívia Falanga Wurster,
•	Milan Trstenský,
•	Jozef Ondrejka,
•	Anna Zemanová,
•	Viera Kimerlingová,

•	Marián Múdry,
•	Ivo Nesrovnal.

Predsedajúci Ing. Pavol Frešo, predseda Bratislavského samosprávneho kraja:
Ďakujem veľmi pekne. 
Poprosím, prezentujte sa, pani poslankyne, páni poslanci, a hlasujte, teraz.
(Hlasovanie číslo 9.) 
Ďakujem pekne.
Za bolo štyridsať poslancov, proti nebol nik, zdržal sa jeden. (Prítomných štyridsaťjeden poslancov.)
Takže konštatujem, že tento návrh prešiel tak, ako bol schválený, tak ako ho predniesla návrhová komisia.
Poprosím bod 5 – Návrh na určenie prebytočného nehnuteľného majetku vo vlastníctve Bratislavského samosprávneho kraja.
Ako je zrejmé z návrhu rozpočtu, ktorý sme predkladali a ktorý budeme ďalej schvaľovať, je v tomto zmysle treba, aj keď ďaleko, ďaleko nižším, ale rátať s nejakým odpredajom majetku. Chceme to robiť transparentne a férovo. Budeme mať o chvíľu zásady, na základe ktorých to spravíme, a, samozrejme, k tomuto takisto sme si nadefinovali alebo chceme nadefinovať komisiu, ktorá bude o tom rozhodovať, kde je drvivá väčšina poslancov zastupiteľstva. Na základe rokovania poslaneckých klubov, znova tým systémom – každý klub jedného nominanta – som dostal nasledovné nominácie:
•	pán poslanec Trstenský – za klub SDKÚ – DS,
•	pán poslanec Gujber – za klub SMK,
•	pán poslanec Borguľa – za klub SMER – SD,
•	pán poslanec Šramko – za klub KDH,
•	pani poslankyňa Ožvaldová – za klub OKS, Most – Híd a SaS,
•	a v zmysle toho, ako sme konštituovali aj predošlú komisiu alebo podobne, ja by som nominoval za úrad pána vicežupana Nesrovnala a pána Júliusa Papána, vedúceho oddelenia investičných činností a správy majetku.
V tomto zmysle nech sa páči, pán riaditeľ, máte slovo.

Ing. Bystrík Žák, riaditeľ Úradu Bratislavského samosprávneho kraja:
Takisto tento materiál bol prerokovaný vo všetkých komisiách a potom ešte následne s niektorými poslancami. Vlastne ide nám o vyjadrenie prebytočnosti tohto majetku plus komisie, ktorá bude vyhodnocovať verejnú obchodnú súťaž podľa kritérií, ktoré sa schvália v nasledujúcom bode. Ešte nemáme znalecké posudky, ktoré sme dali robiť, trvá to trošku dlhšie, na jednotlivé majetky, ale táto komisia vlastne všetky tieto podklady dostane, s tým, že sme zohľadnili a riešili sme jednotlivé požiadavky, ktoré poslanci mali.
Keby ste mali nejaké otázky...

Predsedajúci Ing. Pavol Frešo, predseda Bratislavského samosprávneho kraja:
Nech sa páči, otváram rozpravu k tomuto bodu.
Nech sa páči, pán poslanec Ondrejka a po ňom pán poslanec Ftáčnik. Pán poslanec Ondrejka, nech sa páči, máte slovo.

RNDr. Jozef Ondrejka, poslanec Zastupiteľstva BSK:  
Ďakujem.
Pán predseda, ja by som chcel navrhnúť, aby sa upravilo uznesenie C.2, lebo tam zrejme sa nebudeme riadiť všeobecne záväzným nariadením, ale zásadami o hospodárení, aby to bolo v súlade s tým, čo budeme prerokovávať v ďalšom bode. 
A potom sa chcem spýtať, či tuná priamo zastupiteľstvo určí predsedu komisie, ako je to naznačené v tom uznesení, alebo potom si ho bude komisia voliť. Čiže to je otázka.

Predsedajúci Ing. Pavol Frešo, predseda Bratislavského samosprávneho kraja:
Ďakujem veľmi pekne. 
Pán poslanec, prvú zmenu si osvojujem, lebo sami sme ju kreovali v komisiách, takže nech sa páči, áno, je to tak, že bude to na základe zásad hospodárenia.
Čo sa týka predsedu komisie, v tomto zmysle ja by som uprednostnil, keďže mi veľmi záleží na tom, aby to bola konsenzuálna vec, aby si komisia sama vybrala predsedu.
Nech sa páči, pán poslanec Ftáčnik.

Doc. RNDr. Milan Ftáčnik, CSc.,  poslanec Zastupiteľstva BSK:
Vážený pán predseda, vážené kolegyne, kolegovia,
ja mám najprv jednu vecnú pripomienku k zoznamu prebytočného majetku a potom k procedúre a k vzťahu k bodu 6, teda k zásadám, ktoré ste teraz, pán predseda, spomínali. 
Chcem hovoriť o bode číslo 4 – to je budova školy súpisné číslo 3127 na Krásnohorskej ulici v Bratislave-Petržalke. Je to bývalá materská škôlka, ktorej stav je popísaný v materiáli, o ktorej sa ale uvažovalo dlhodobejšie, že by to mohol byť priestor, v ktorom by kraj mohol zriadiť, možno v spolupráci s územnou samosprávou, teda miestnou samosprávou, či mestom alebo mestskou časťou, sociálne zariadenie. Taká úvaha bola. Teraz je ten majetok navrhnutý na odpredaj a potom už vlastne takáto možnosť nebude. Čiže môj návrh smeruje k tomu, aby sme zvážili, či zaradíme aj bod číslo 4 do toho zoznamu. Čiže navrhujem ho z môjho pohľadu vypustiť a nechať si ho ako rezervu pre Bratislavský samosprávny kraj na zriadenie sociálneho zariadenia alebo vlastne na súčinnosť s územnou samosprávou na miestnej úrovni, ktorá by tam mohla zriadiť zariadenie, ktoré zriaďuje mesto alebo mestská časť. 
To je môj návrh a predložím ho návrhovej komisii – na vypustenie bodu číslo 4.
A teraz by som osobitne chcel hovoriť k pánovi podpredsedovi Nesrovnalovi, ale aj k vám ostatným. V bode C.2 boli teda slová, že chceme vyhlásiť verejnú obchodnú súťaž v súlade so všeobecne záväzným nariadením. Pán predseda teraz akceptoval, že to bude v súlade so zásadami v bode číslo 6, a tie zásady v § 7, kde sa hovorí o verejnej obchodnej súťaži, hovoria, že zastupiteľstvo samosprávneho kraja určí majetok (to je tuná definované), sedemčlennú komisiu (opäť je to definované) a v bode C § 7 ods. 2 zásad, ktoré sú navrhované v bode 6, je napísané, že určí aj záväzné kritériá pre vyhodnotenie ponúk. Ja myslím, že je korektné, aby to povedalo zastupiteľstvo, aby bolo transparentné, o čo sa súťaží. Môže to byť napríklad len cena, že chceme mať čo najvyššiu cenu, a žiadne iné podmienky zastupiteľstvo nestanovuje, ale bod C v takom znení, ako ho máme predložený, takéto niečo neobsahuje. Ja som len na to upozorňoval, ja som za to, aby sme urobili súťaž, myslím si, že je to v poriadku, a aj aby sme to robili podľa už pripravených zásad, pretože tie majú regulovať našu činnosť v tejto oblasti do ďalšieho obdobia, je nelogické, aby sme postupovali podľa VZN, ktoré chceme v ďalšom bode zrušiť. Preto som navrhol, aby sme to poradie vymenili. Teraz sa to dá riešiť tým, že by pán riaditeľ ako predkladateľ doplnil do materiálu tie podmienky. Ak povie, že je to cena (a neviem ešte čo), alebo len cena, budeme potom v súlade s našimi zásadami a ja budem mať pocit, že sme naplnili to, čo som chcel dosiahnuť pri zmene programu.
Ďakujem pekne.

Predsedajúci Ing. Pavol Frešo, predseda Bratislavského samosprávneho kraja:
Nech sa páči, pán Dostál a pán podžupan Nesrovnal. 

JUDr. Ivo Nesrovnal, poslanec Zastupiteľstva BSK a podpredseda BSK:  
Možno, že mám dnes zlý deň, pán poslanec, ale ja tomu nerozumiem stále, akože v čom je ten zásadný problém, prečo nemôžeme si schváliť najprv majetok a potom si urobiť pravidlá, podľa ktorých ho budeme predávať.

Doc. RNDr. Milan Ftáčnik, CSc.,  poslanec Zastupiteľstva BSK:
(Pozn. zapisovateľky: Začiatok vystúpenia som nezaznamenala, keďže pán poslanec nehovoril do mikrofónu.) ... určí ich riaditeľ, tie kritériá, keď v zásadách v ďalšom bode povieme, že to má urobiť zastupiteľstvo? Najbližšie je v septembri, dovtedy sa vlastne nemôže konať. A my chceme, aby sa konalo, ukladáme pánovi riaditeľovi v bode C.1, pardon, v bode C.2,  aby vyhlásil súťaž. On to urobí. Máme na to pravidlá, máme na to zákon, ako to má urobiť, ale sami si hovoríme, že máme dopredu my ako zastupiteľstvo povedať kritériá. A ja sa domáham len tých kritérií, ničoho iného, aby sme ich povedali teraz a nezdržiavali to tri mesiace.

Predsedajúci Ing. Pavol Frešo, predseda Bratislavského samosprávneho kraja:
Nech sa páči, s faktickou poznámkou pán poslanec Trstenský.

PaedDr. Milan Trstenský, poslanec Zastupiteľstva BSK:  
Ja to beriem naspäť, lebo dám pozmeňovací návrh.

Predsedajúci Ing. Pavol Frešo, predseda Bratislavského samosprávneho kraja:
Ďakujem pekne. 
Nech sa páči, pani poslankyňa Zemanová.

RNDr. Anna Zemanová, poslankyňa Zastupiteľstva BSK:  
Ja by som chcela poprosiť pána riaditeľa úradu, keď schválime toto uznesenie, aby veľmi rýchlo, ešte v priebehu mesiaca jún celkom určite bolo doručené písomne oznámenie starostom a primátorom príslušných obcí a mestských častí, aby ešte v predstihu, ako bude vyhlásená tá obchodná súťaž, sa dozvedeli o tom, že takýto predaj sa bude konať, aby sa prípadne vedeli pripraviť na to, či sa tejto súťaže zúčastnia alebo nie, lebo tá administratíva na obciach je omnoho zložitejšia.
Ja musím ale povedať svoj názor, že principiálne mám dosť negatívne stanovisko k odpredávaniu majetku, ktorého sa samospráva nejako zbavuje, ktorý možno v dlhodobom horizonte by mohla využiť na rozvoj svojich aktivít alebo rozvoj v rámci regiónu, či už príslušných obcí alebo miest. Treba si však uvedomiť, čo nás k tomu vedie. Tá sekera, ktorá nám vznikla z minuloročného rozpočtu, treba ju nejako zaplátať. Aj v komisii aj na kluboch sme hovorili o tom, aby bola možno využitá možnosť ponúknuť obciam v rámci zákona, ktorý umožňuje v nejakom mimoriadnom záujme odkúpiť výhodnejšie tieto pozemky, ale nakoniec sme aj upustili od tohto návrhu práve z toho titulu, že jednoducho samosprávny kraj potrebuje maximum financií z týchto majetkov. 
Čiže budem hlasovať za toto uznesenie, ale keďže sme sa nejako vnútorne v kluboch nedohodli na tom, že využijeme ustanovenie nejakého predkupného práva obciam a mestám, tak by som chcela poprosiť, aby mali aspoň tú výhodu, aby sa dozvedeli písomne od nás, zo samosprávneho kraja, že tento predaj sa bude konať.

Predsedajúci Ing. Pavol Frešo, predseda Bratislavského samosprávneho kraja:
Ďakujem veľmi pekne, pani poslankyňa.
My sme sa dohodli, že, samozrejme, toto avízo dostanú.
Nech sa páči, pán poslanec Trstenský.

PaedDr. Milan Trstenský, poslanec Zastupiteľstva BSK:  
Vážené pani poslankyne, páni poslanci,
navrhujem, aby § 7 ods. 2 písm. c) bolo používané ako kritérium – na prvom mieste cena a na druhom mieste účel využitia majetku, ktorý predávame. A posúdenie týchto parametrov už by som nechal na výberovej komisii.
Ďakujem.

Predsedajúci Ing. Pavol Frešo, predseda Bratislavského samosprávneho kraja:
Nech sa páči, pán podžupan Nesrovnal.

JUDr. Ivo Nesrovnal, poslanec Zastupiteľstva BSK a podpredseda BSK:  
Možno sa mi trochu rozsvietilo; vy asi myslíte, pán poslanec, tú cenu. Práve preto tam nie je cena, pretože o tom, či to bude cena, alebo nejaké iné komunálne kritérium, to sú tie kritériá, o ktorých rozhodne poslanecký zbor, keď budú ležať ponuky na stole. Takže preto tam teraz nie je tá cena. A to bude to septembrové zasadnutie.

Predsedajúci Ing. Pavol Frešo, predseda Bratislavského samosprávneho kraja:
Nech sa páči, pán poslanec Ftáčnik.

Doc. RNDr. Milan Ftáčnik, CSc.,  poslanec Zastupiteľstva BSK:
Pán podpredseda, môžeme to urobiť aj tak, ale nemá to logiku, veď to nemá logiku. Pri vyhlasovaní súťaže by ste mali povedať aj tým záujemcom, čo je to rozhodujúce, na čo sa majú sústrediť. Ak sa hrá o cenu, každý bude vedieť, že má dať čo najvyššiu cenu. Ako komunálny záujem dostaneme skvelé projekty z miest a obcí na to, aby sa to využilo tak, alebo inak. Čiže ja si myslím, že to teraz treba povedať. Tak to máme formulované aj v našich zásadách. Myslím, že je to korektné voči tej súťaži. Ja sa, prosím, domáham len toho, čo máme v bode 6 v § 7 ods. 2 o obchodných súťažiach, lebo hovoriť to o tri mesiace je nelogické. Čo budú predkladať, o čo budú súťažiť, alebo v akých kritériách? To im treba povedať dopredu. 
Odporúčam, prosím, aj to, aby sme..., a keď už hovorím faktickou poznámkou, len to dohovorím, na meste Bratislava schválili veľmi podrobný návrh na vyhlasovanie verejných obchodných súťaží, kde sú všetky veci všeobecného charakteru, pre všetky súťaže rovnaké, spoločné, netreba sa nimi zaoberať. My sme toto všetko vložili do rúk pána riaditeľa, ja s tým pre túto chvíľu nemám problém, pretože kým by sme sa k tým zásadám dopracovali, trvalo by to, ale je to transparentnejšie, prehľadnejšie, a potom sa vždy len pre konkrétnu súťaž schvália veci, ktoré sú špecifické pre tú súťaž. A to sa, myslím, že stane aj na našom kraji, aby sme sa takýmto spôsobom stavali k súťažiam. Pre túto chvíľu mi úplne stačí, aby sme boli konzistentní s vlastnými zásadami.
Ďakujem pekne.

Predsedajúci Ing. Pavol Frešo, predseda Bratislavského samosprávneho kraja:
Ďakujem veľmi pekne.
Ja si myslím, ako keď je tvoj názor..., tak ja si myslím, že určujúcim kritériom je rozhodne cena, lebo práve ten dôvod, pre ktorý to normálne robíme, je len a len to, že máme krízu a potrebujeme si riešiť tieto veci. 
Nech sa páči, pán poslanec Dostál.

Mgr. Ondrej Dostál, poslanec Zastupiteľstva BSK: 
Ja v tomto bode musím teda súhlasiť s oboma poslednými predrečníkmi, teda aj s pánom županom, aj s pánom poslancom Ftáčnikom. Ak majú byť nejaké kritériá, tak tie kritériá predsa musia byť stanovené vopred, nemôžeme dodatočne stanovovať kritériá, podľa ktorých budeme nejaké došlé návrhy vyhodnocovať. Ja osobne určite podporujem to, aby jediným kritériom bola cena, pretože to kritérium – účel je veľmi subjektívne a ja zo svojej mestskej časti Bratislava-Staré Mesto mám veľmi zlé skúsenosti s tým, ako sa to kritérium účel zvykne zneužívať na to, aby sa do toho vnášali nejaké subjektívne momenty a aby poslanci, ktorí sú v rámci komisie dohodnutí, komu to odpredať, posúdili konkrétnu ponuku ako najlepší účel, bez ohľadu na to, či to najlepší účel naozaj je. A v tomto prípade ideme to určovať v zastupiteľstve. A keďže jediným dôvodom, prečo k týmto predajom pristupujeme, je potreba doplniť príjmy rozpočtu, tak neviem si predstaviť, aké iné kritérium ako cenu by sme v tomto prípade mali uplatniť. Nevylučujem, že budú aj prípady, keď budeme predávať  majetok, kde bude úplne namieste, aby sme zvážili aj kritérium nejaké iné, ale malo by byť potom nejako lepšie zadefinované, len ako všeobecne – že účel, ale v tomto prípade naozaj nevidím žiadne iné možné kritérium, ktoré by sme mali použiť, ako cenu. A myslím, že by sme to mali stanoviť teraz – v rámci tohto uznesenia. 

Predsedajúci Ing. Pavol Frešo, predseda Bratislavského samosprávneho kraja:
Ďakujem veľmi pekne za návrhy.
Nech sa páči, pani poslankyňa Plšeková.

MUDr. Iveta Plšeková, poslankyňa Zastupiteľstva BSK:  
Ďakujem.
Ondro ma vlastne predbehol; áno, myslím si, že hlavným kritériom by mala byť cena. Toto je prvá várka majetku, o ktorom hovoríme, že je prebytočný. Iste toho majetku je ďaleko viac. Čo sa týka využitia na sociálne účely, oddelenie alebo odbor sociálnych vecí bol pozrieť niektoré z týchto budov, nie sú vhodné pre sociálne účely. A myslím si, že obce alebo teda mestské časti takisto nemajú dostatok financií na to, aby z vlastných zdrojov všetko toto dokázali zrekonštruovať a prerobiť na nejaké sociálne zariadenia. Čiže spájajú sa tu dve veci: župa potrebuje peniaze, pretože rozpočet je taký, ako sme ho videli. To je prvá vec. Čiže naozaj určujúcim kritériom by mala byť cena. A po druhé, je možno fér, aby obce vedeli dopredu, že taký majetok sa predáva, ako navrhla pani Zemanová, ale nemyslím si, že by účel využitia bol na to, čo práve hovoríme. Naozaj to bude skôr o tom, aby sme ten majetok odpredali a súkromník aby vedel dobre narábať s týmto majetkom, pretože dnes leží ľadom a my ho využiť nevieme. 
Ďakujem.

Predsedajúci Ing. Pavol Frešo, predseda Bratislavského samosprávneho kraja:
Nech sa páči, pán podžupan Nesrovnal.

JUDr. Ivo Nesrovnal, poslanec Zastupiteľstva BSK a podpredseda BSK:  
Ďakujem.
Len krátku poznámku: áno, jednak chcem povedať, teraz diskutujeme o materiáli číslo 5 – o určení prebytočného majetku, a nie o procedurálnych pravidlách, ktorý je bod číslo 6, takže si tieto veci nechajme do bodu 6. Ale, samozrejme, prvým kritériom je cena, preto to predávame. Tam išlo iba o to, aby tam ostala poprípade otvorená tá možnosť použiť nejaké iné kritérium, pretože to bola komisia, kde sa všetci zúčastnili, tu bola veľká diskusia o tom, že niektoré majetky môžu byť vhodné pre nejaké obce, atď., atď. Tak práve z tohto dôvodu, aby sa učinilo zadosť tomuto volaniu, tam ešte zostala myšlienková voľnosť, aby tam bolo aj iné komunálne kritérium, ale, samozrejme, že je to cena, veď preto to predávame, veď to súvisí s rozpočtom. Takže ja tej obave celkom nerozumiem, ale nemám s tým problém, proste povedať – cena, tak ako to navrhol pán Trstenský. 

Predsedajúci Ing. Pavol Frešo, predseda Bratislavského samosprávneho kraja:
Nech sa páči, pán poslanec Solga s faktickou poznámkou a po ňom pán poslanec Ftáčnik.

Mgr. Oliver Solga, poslanec Zastupiteľstva BSK: 
Ja by som chcel podporiť návrh pána kolegu Ftáčnika: v § 7 v bode 2 c) je –  záväzné kritérium je cena, a myslím si, že už je zbytočné ďalej to rozmazávať. § 6 v bode 5 veľmi jasne hovorí, čo je prípad osobitného zreteľa, a tam môže rozhodnúť práve trojpätinovou väčšinou zastupiteľstvo, či uzná, že požiadavka obce je vhodná osobitného zreteľa.
Ďakujem pekne.

Predsedajúci Ing. Pavol Frešo, predseda Bratislavského samosprávneho kraja:
Ďakujem pekne. 
Pán poslanec Ftáčnik.

Doc. RNDr. Milan Ftáčnik, CSc.,  poslanec Zastupiteľstva BSK:
Ja viem, že už hovorím nad rámec, ale navrhujem teda to procedurálne riešiť tak, že urobíme bod C.4 v uznesení, kde povieme, že zastupiteľstvo schvaľuje ako kritérium – to a to, návrh predložil pán poslanec Trstenský. Môže to byť iný návrh, lebo tu zazneli také návrhy, len aby sme to vecne... (hovorím teraz k bodu 5), aby sme tam to kritérium stanovili a dali si možnosť, že môže zastupiteľstvo alebo vyhlasovateľ zrušiť obchodnú súťaž. To by mohlo byť práve vtedy, keď sa prihlási silný komunálny záujem, my zvážime, že je to niečo významné, dôležité, súťaž z hľadiska komerčného zrušíme a uprednostníme možno nejaký komunálny záujem. To sa ale musí stať na úrovni pána riaditeľa, lebo on bude vyhlasovať súťaž, aby takúto podmienku dal. Obchodný zákonník to pripúšťa.

Predsedajúci Ing. Pavol Frešo, predseda Bratislavského samosprávneho kraja:
Ďakujem veľmi pekne. 
Nech sa páči, pán poslanec Guttman.

Ing. Peter Guttman, poslanec Zastupiteľstva BSK: 
Ďakujem za slovo.
Pre jednoznačnosť by som navrhol možno toto uznesenie, takúto zmenu, že by sa v § 7 ten bod c) zrušil...

Predsedajúci Ing. Pavol Frešo, predseda Bratislavského samosprávneho kraja:
(V reakcii na hlasy z pléna:) 
Pán poslanec, veľmi krátko: nie sme v tomto materiáli.

Ing. Peter Guttman, poslanec Zastupiteľstva BSK: 
Jasné, ale odvolávame sa v podstate na zásady...

Predsedajúci Ing. Pavol Frešo, predseda Bratislavského samosprávneho kraja:
Nie, riešime otázku takú, či tam má byť kritérium cena, alebo cena a niečo iné. Ja si myslím, že tie návrhy sú jasné a dá sa o nich hlasovať. Čiže ak teraz budeme meniť ten ďalší materiál, z ďalšieho bodu, ... tak proste pri ňom to vyriešme.

Ing. Peter Guttman, poslanec Zastupiteľstva BSK: 
V poriadku, beriem späť.

Predsedajúci Ing. Pavol Frešo, predseda Bratislavského samosprávneho kraja:
Dobre.
Nech sa páči, pán poslanec Pekár.

Ing. Dušan Pekár, poslanec Zastupiteľstva BSK:  
Ďakujem za slovo, pán predseda.
Ja by som si veľmi želal, aby si predkladateľ osvojil to, čo teraz poviem, pretože miešame tu aj bod číslo 6, ktorý hovorí o podmienkach, a to by som nerád dával, tie podmienky do tohto materiálu. A to, čo tu povedal pán starosta a pán primátor, s tým plne súhlasím. V odseku C) bodu 2 predkladaného uznesenia by som nechal len tú vetu: „Vyhlásiť obchodnú verejnú súťaž v súlade so schválenými zásadami...“ (ktoré budeme schvaľovať ďalej). Nedával by som tam vôbec kritériá cena čiže peniaze alebo účel, pretože dovolím si pochybovať s predrečníkmi, ktorí hovorili, že jedine cena rozhoduje, nie..., peňazí je tak málo, že keď obec si bude chcieť kúpiť majetok a bude chcieť robiť sociálne veci, tak nebude mať peniaze tak ako podnikateľ. Čiže v tom bode 2 by som nechal len „v súlade so zásadami“. 
A poprosil by som, pokiaľ ide o bod 4, aby sme mali možnosť zrušiť verejnú obchodnú súťaž, keď uznáme za vhodné, že sú tam aj iné podmienky, ako sme si zadefinovali v tých zásadách, ktoré budeme brať v bode číslo 6.
Ďakujem.

Predsedajúci Ing. Pavol Frešo, predseda Bratislavského samosprávneho kraja:
Poprosím veľmi pekne, mám tu návrh z klubov na krátku prestávku, tak poprosím, zídeme sa o 10.35 h a naformulujeme si to.
Ďakujem pekne.

(Prestávka od 10:27 do 10:36 h. Po nej:)

Predsedajúci Ing. Pavol Frešo, predseda Bratislavského samosprávneho kraja:
Vážené dámy, vážení páni,
poprosím vás, zaujmite svoje miesta. 
Pán poslanec Snopko je prihlásený do diskusie.

Mgr. Ladislav Snopko,  poslanec Zastupiteľstva BSK: 
Vážený pán predseda, kolegyne, kolegovia,
veľmi ma mrzí, že diskutujem len pred takým malým plénom, ale keď sledujem nielen túto diskusiu, ale aj iné diskusie, kde sa istým spôsobom riešia vzťahy medzi samosprávami obcí a miest nášho regiónu a naším regiónom, tak stále cítim v diskusných príspevkoch tých členov nášho poslaneckého zboru, že sú viac primátori, starostovia ako poslanci Bratislavského samosprávneho kraja. Samozrejme, je to logické a legitímne. Ale na druhej strane predsa len pri tejto diskusii ma napadlo, či vieme posúdiť a vieme získať informáciu o tom, že podobne..., lebo však aj mestá a obce predávajú svoj majetok, či my ako Bratislavský samosprávny kraj sme tak uprednostňovaní v ich uzneseniach ako ony chcú, aby sme uprednostňovali v našom uznesení. 
Len takáto otázka.
Ďakujem.

Predsedajúci Ing. Pavol Frešo, predseda Bratislavského samosprávneho kraja:
Ďakujem pekne za takúto otázku. A povedzme si to otvorene: my sme tí väčší, takže na nás sa myslí menej. Tak je úplne jednoduché. 
Nech sa páči, pán poslanec Šramko je prihlásený do diskusie.

Ing. Peter Šramko, poslanec Zastupiteľstva BSK:  
Ďakujem.

Vážení kolegovia, kolegyne, 
ja by som zareagoval na môjho predrečníka: buďme príkladom! To je jedno; ale to nie je všetko, čo som chcel povedať. Vyplývajúc z rozpravy, ktorá tu bola, som presvedčený, že všetkým nám záleží na tom, aby sme zlepšili finančnú situáciu v Bratislavskom samosprávnom kraji, a preto dávam pozmeňujúci návrh, aby v uznesení..., nie do C, ale do B sa urobil bod B.2, čiže ten návrh, ktorý je v súčasnom návrhu, sa stane B.1, a B.2 dávam návrh, aby sa doplnilo, že záväzným kritériom pre vyhodnotenie ponúk je cena. Tento návrh odovzdávam návrhovej komisii. 

Predsedajúci Ing. Pavol Frešo, predseda Bratislavského samosprávneho kraja:
Ďakujem veľmi pekne. 
A ja hovorím, že pán riaditeľ si tento návrh osvojí, lebo cena je ten dôvod, pre ktorý to predávame.
Nech sa páči, pán riaditeľ.

Ing. Bystrík Žák, riaditeľ Úradu Bratislavského samosprávneho kraja:
Osvojujem si návrh podaný pánom poslancom. 

Predsedajúci Ing. Pavol Frešo, predseda Bratislavského samosprávneho kraja:
Ďakujem veľmi pekne. 
Nech sa páči, pán poslanec Frimmel.

Ing. Richard Frimmel, poslanec Zastupiteľstva BSK: 
Vážený pán predseda, kolegyne, kolegovia,
myslím, že sa tak točíme v takom kruhu, opakujeme sa, prihlasujeme sa, súhlasíme s predchádzajúcim rečníkom, s predpredchádzajúcim a s ďalšími, a stále, tak ja navrhujem, aby sme ukončili diskusiu a rozhodli hlasovaním.

Predsedajúci Ing. Pavol Frešo, predseda Bratislavského samosprávneho kraja:
Ďakujem veľmi pekne, pán poslanec. Keďže ste boli posledný prihlásený do diskusie, tak vaše prianie sa automaticky udialo. 
Takže poprosím, nech sa páči, aby návrhová komisia prečítala návrhy, a poďme hlasovať.  

Predseda návrhovej komisie RNDr. Peter Mach, poslanec Zastupiteľstva BSK:
Aj keď diskusia bola komplikovanejšia, návrhy, ktoré máme schvaľovať, sú pomerne jednoduché, pretože dva z troch predložených pozmeňovacích návrhov si predkladateľ osvojil. To znamená, že najprv by sme mali hlasovať o návrhu poslanca Milana Ftáčnika, ktorý navrhuje vypustiť z bodu A bod 4, to znamená, neoznačiť ako prebytočnú nehnuteľnosť budovu školy súpisné číslo 3127... (atď.), list vlastníctva..., na Krásnohorskej ulici.

Predsedajúci Ing. Pavol Frešo, predseda Bratislavského samosprávneho kraja:
Ďakujem veľmi pekne. 
Nech sa páči, vážené kolegyne, vážení kolegovia poslanci, prezentujte sa a hlasujte. Teraz.
(Hlasovanie číslo 10.) 
(V reakcii na pripomienku p. JUDr. Nesrovnala, poslanca Zastupiteľstva BSK a podpredsedu BSK, o chybe na jeho hlasovacom zariadení:) 
Poprosím veľmi pekne technikov, lebo tu je jasná námietka voči hlasovaniu. Ruším toto hlasovanie a poprosím, aby to dali do poriadku. Naozaj to nemôže byť tak, že poslanec stláča tlačidlo a proste je to presne naopak. 
Poprosím ešte raz, prezentujte sa a hlasujte o návrhu, ako ho predložila návrhová komisia. Nech sa páči.
(Hlasovanie číslo 11.) 
(Výsledok hlasovania číslo 11: Za bolo jedenásť poslancov, proti desať, zdržalo sa šestnásť, nehlasovali dvaja. Prítomných tridsaťdeväť.)
(Poznámka zapisovateľky: V reakcii na hlas z pléna upozorňujúci na to, že namiesto p. JUDr. Nesrovnala, poslanca Zastupiteľstva BSK a podpredsedu BSK, hlasoval vlastne technik, pán poslanec vysvetlil, že technik mu ukazoval, že tlačidlo na hlasovacom zariadení bolo zaseknuté.)
Naozaj poprosím veľmi pekne, tam bolo zaseknuté tlačidlo, ale naozaj buďme teda korektní, dajme ešte raz hlasovať, zrušíme toto hlasovanie. Poprosím ešte raz hlasovať o tomto návrhu, ako ho predniesla návrhová komisia, aby naozaj nebola žiadna pochybnosť.
Prezentujme sa a poprosím, hlasujte, teraz.
(Hlasovanie číslo 12.) 
Ďakujem veľmi pekne. 

Za bolo jedenásť poslancov, proti bolo jedenásť, zdržalo sa pätnásť, nehlasovali dvaja. (Prítomných tridsaťdeväť.)
Čiže tento návrh neprešiel.
Poprosím ďalší návrh. 

Predseda návrhovej komisie RNDr. Peter Mach, poslanec Zastupiteľstva BSK:
Teraz budeme vlastne rozhodovať o celom uznesení s dvoma zmenami, ktoré boli prijaté, alebo s autoremedúrou navrhnuté. To uznesenie bude mať takú štruktúru, že v bode A zastupiteľstvo rozhodlo o prebytočnosti nasledovných nehnuteľností... (tam bude vymenovaný zoznam deviatich nehnuteľností). 
V bode B bude napísané, že zastupiteľstvo schvaľuje:
1. predaj prebytočného majetku uvedeného v časti A – formou obchodnej verejnej súťaže;
A v bode B.2: schvaľuje záväzné kritérium pre vyhodnotenie ponúk – cenu. 
V bode C budú napísané úlohy pre riaditeľa Úradu Bratislavského samosprávneho kraja, pričom úloha 2 bude znieť takto: Vyhlásiť obchodnú verejnú súťaž v súlade so zásadami hospodárenia a nakladania s majetkom Bratislavského samosprávneho kraja.
A bod D bude: zastupiteľstvo volí komisiu na vyhodnotenie ponúk v zložení... (a to zloženie bude:) Milan Trstenský, Ladislav Gujber, Martin Borguľa, Peter Šramko, Alžbeta Ožvaldová, Ivo Nesrovnal a Július Papán. 
Poprosím, pán Šramko, máte niečo k tomuto?

Ing. Peter Šramko, poslanec Zastupiteľstva BSK:  
Ja by som poprosil návrhovú komisiu, pretože je vysielanie v priamom prenose, aby nás niekto niekedy neupodozrieval, že sme niečo chceli zatajiť, aby aspoň názvy tých jednotlivých nehnuteľností boli prečítané, dobre?, lebo neodzneli tu pri schvaľovaní uznesenia. 

Predsedajúci Ing. Pavol Frešo, predseda Bratislavského samosprávneho kraja:
No ale sú súčasťou materiálu.

Ing. Peter Šramko, poslanec Zastupiteľstva BSK:  
Ja viem, ale len kvôli tomuto...

Predsedajúci Ing. Pavol Frešo, predseda Bratislavského samosprávneho kraja:
(V reakcii na hlasy z pléna:) 
Pán Šramko, trváte na tom?

Ing. Peter Šramko, poslanec Zastupiteľstva BSK:  
Netrvám.

Predsedajúci Ing. Pavol Frešo, predseda Bratislavského samosprávneho kraja:
Ďakujem pekne.
Poprosím komisiu..., alebo poprosím poslancov, aby v zmysle návrhu komisie sa prezentovali a hlasovali. Teraz.
(Hlasovanie číslo 13.) 
Ďakujem pekne.
Všetkých tridsaťdeväť prítomných poslancov bolo za, čiže návrh bol schválený.

Prechádzame k bodu číslo 6 – Návrh zásad hospodárenia a nakladania s majetkom Bratislavského samosprávneho kraja.
Máte pred sebou, panie poslankyne, páni poslanci, návrh týchto zásad.
Pán podžupan Nesrovnal, nech sa páči, máte slovo.

JUDr. Ivo Nesrovnal, poslanec Zastupiteľstva BSK a podpredseda BSK:  
Vážené kolegyne, kolegovia,
máte pred sebou nový návrh zásad hospodárenia a nakladania s majetkom BSK. Dôvody úprav alebo tohto predloženia sú vlastne také tri zásadné. Ešte predtým ako uvediem dôvody, poviem, že je to jedno z opatrení, ktoré slúži k napĺňaniu nášho rozpočtu, o ktorom budeme hovoriť neskôr. Pretože sme si povedali, že budeme predávať majetok, tak musíme mať pomerne jasne precizované zásady, akým spôsobom tak budeme robiť.
Prečo sa konkrétne toto mení, je po a), zmena zákona o majetku obcí a samosprávnych krajov, ktorá vlastne zaviedla jasne stanovené pravidlá predávania majetku, a to iba verejnou súťažou, dražbou alebo priamym predajom z dôvodu hodného osobitného zreteľa. O tieto princípy, druhy sa museli tieto zásady upraviť. Po druhé, BSK mal zásady, ale tie boli z roku 

2002, takže sme cítili potrebu ich vlastne upraviť na ducha doby, zmodernizovať a stransparentniť a dať ich tak, aby zodpovedali požiadavkám dnešnej komunálnej politiky. A po tretie, ako sme si už povedali, ide o precízne upravenie postupu predávania majetku. 
Zásady prešli všetkými komisiami, všetky komisie ich schválili, odporúčali ich prijať. V priebehu tohto procesu bolo ešte vznesených veľa pripomienok, často aj zásadných, ktoré sme sa snažili zapracovať. Inšpirovali sme sa, samozrejme, aj podobnými dokumentmi na meste, a všetky tie veci, ktoré boli do týchto zásad vhodné, boli zapracované. 
Zásady nebudú ako VZN, to je posledná vec, ktorú poviem, nebudú ako VZN, pretože to nie je treba, budú to obyčajné zásady, ktoré sa schvália uznesením. 
Ďakujem.

Predsedajúci Ing. Pavol Frešo, predseda Bratislavského samosprávneho kraja:
Ďakujem veľmi pekne. 
Ja chcem len potvrdiť, a viacerí si pamätáme, krížom cez politické spektrum, naozaj sme na tom pracovali na komisiách, pracovali sme na spoločných sedeniach, takže myslím si, že máme jedny zásady, ktoré by mohli u nás fungovať, s tým, že keďže to nie je ako VZN, tak, samozrejme, môžeme sa po nejakom čase k tomu vrátiť, vyhodnotíme, ako veci fungujú.
Nech sa páči, otváram diskusiu. 
Do diskusie sa prihlásil pán poslanec Ondrejka. Pán poslanec, máte slovo.

RNDr. Jozef Ondrejka, poslanec Zastupiteľstva BSK:  
Ďakujem.
Vážený pán predseda, vážené kolegyne a kolegovia,
ja by som chcel verejne poďakovať vedeniu úradu za naozaj konštruktívny prístup pri tvorbe tohto materiálu. Na rozdiel od rokovacieho poriadku sa tento dokument..., naozaj prerokovali sme si podrobne všetky veci a vysvetlili sme si, ... má podľa mňa v tomto čase veľmi dobrú podobu. Mne tam vadí ešte jedna vec, keď hovorím o tej transparentnosti: § 3 ods. 5, to je zverenie majetku do správy. Je to na základe tohto celé v kompetencii predsedu. Podľa môjho názoru zákon o majetku obcí nám v § 9 v písm. e) hovorí, že mali by sme určiť hranicu, do ktorej to určuje predseda, a kedy takéto nakladanie s majetkom je v kompetencii nás. Nemám pochybnosti voči predsedovi pánovi Frešovi ako osobe, ale principiálne, keby tam bola nejaká čiastka, že napríklad do 35 tisíc eur rozhoduje o zverení tohto majetku on a nad toto sa rozhoduje v zastupiteľstve, bolo by to prijateľné. 
Ale celkovo ešte raz chcem poďakovať a určite tento materiál ja podporím. 

Predsedajúci Ing. Pavol Frešo, predseda Bratislavského samosprávneho kraja:
Ďakujem pekne.
Nech sa páči, pán poslanec Ftáčnik.

Doc. RNDr. Milan Ftáčnik, CSc.,  poslanec Zastupiteľstva BSK:
Vážený pán predseda, vážené kolegyne, kolegovia,
ja som chcel hovoriť k dvom bodom. V jednom ma predbehol môj kolega pán poslanec Ondrejka, predpokladám, že ten jeho návrh predloží písomne. My totiž napríklad v zastupiteľstve mestskej časti Bratislava-Petržalka schvaľujeme zriaďovacie listiny a v nich vymedzujeme majetok, ktorý majú naše organizácie. Čiže je tam úloha zastupiteľstva, tak ako to zákon hovorí, že o nakladaní s majetkom rozhoduje zastupiteľstvo. Samozrejme, v praktických veciach je možné zveriť časť tejto kompetencie predsedovi samosprávneho kraja. Myslím si, že napríklad tá hranica, o ktorej tu pán poslanec Ondrejka hovoril, je korektná a mohlo by to vlastne vylepšiť to znenie, ktoré tam je navrhované, a prehľadnosť toho materiálu.
Chcem ešte hovoriť o jednom bode, ktorý sa týka § 7 ods. 3. To sú obchodné súťaže. Je tam navrhovaná formulácia, ktorá je pre mňa trošku nejasná, a znie takto: „V odôvodnených prípadoch je možné využiť...“ (myslí sa pri obchodných verejných súťažiach) „formu elektronickej aukcie.“ Otvoril som si volebný program pána predsedu, ktorý bol zverejnený v čase, keď sa uchádzal o dôveru obyvateľov, a je tam taká kapitolka, ktorá hovorí – „otvorene, zodpovedne, bez kradnutia a plytvania...“, a je tam napísané toto: „Pri obstarávaní, predajoch a prenájmoch zavedieme elektronické on-line súťaže.“ Nehovorí sa „v odôvodnených prípadoch“, o ktorých nikto z nás nevie, čo to je, lebo to nemá dôvodovú správu, a nie je to tam vysvetlené. 
Ja by som teda navrhoval, aby sme dali nové znenie toho odseku 3 § 7 a napísali: „Pri obchodných verejných súťažiach sa použije forma elektronickej aukcie.“ Použije sa. My to robíme aj vtedy, keď sa prihlási jeden, pretože to tak proste je, tak to schválili poslanci našej mestskej časti, myslím si, že je to správne a viac to zodpovedá tomu zámeru, ktorý ste, pán predseda, avizovali, že bude platiť v tomto volebnom období, pretože tie odôvodnené prípady to znie tak, že niekto rozhodne, či teraz áno, teraz nie. Ja si myslím, že nie je dôvod rozhodovať. Samozrejme, môžeme povedať, že okrem situácie, keď sa prihlási jeden záujemca. V momente, keď máme dvoch, má zmysel robiť súťaž, sú s tým veľmi dobré skúsenosti, vy to, myslím viete. Takže predkladám takýto návrh návrhovej komisii a žiadam, aby sa o ňom hlasovalo.

Predsedajúci Ing. Pavol Frešo, predseda Bratislavského samosprávneho kraja:
Nech sa páči, s faktickou poznámkou pani poslankyňa Apalovičová.

Doc. Ing. Ružena Apalovičová, CSc., poslankyňa Zastupiteľstva BSK: 
Ďakujem pekne.
Na meste sme takisto pripravili návrhy na predaj elektronickou aukciou, ale bolo nám vysvetlené, že to sa nedá. Takže len toľko, pán poslanec Ftáčnik tam bol tiež.
Ďakujem.

Predsedajúci Ing. Pavol Frešo, predseda Bratislavského samosprávneho kraja:
Ďakujem veľmi pekne. 
Pán poslanec Ftáčnik, tu nemôže byť žiadna pochyba, keďže v mnohých týchto veciach sú aj komisie, sú tam zastúpení aj poslanci, o tom, akým spôsobom budeme k tomuto pristupovať. My máme tam viaceré signály, že v niektorých prípadoch to môže byť právny problém, preto je tá formulácia taká, aká je.
Nech sa páči, pán poslanec Nesrovnal.

JUDr. Ivo Nesrovnal, poslanec Zastupiteľstva BSK a podpredseda BSK:  
Dve veci, pán kolega:
K tej správe chcem vysvetliť, že o zriadení správcu, samozrejme, rozhoduje zastupiteľstvo. Takže tá kontrola toho, kto bude spravovať majetok, akým spôsobom, prináleží, pochopiteľne, zastupiteľstvu. 
Druhá vec je už potom odovzdanie zriaďovacej listiny, ktorú podľa zákona odovzdáva ten zriaďovateľ, to je v našom prípade BSK. Ale ten prvotný úkon – zriadenie správcu je v rukách zastupiteľstva.
A ďalšia vec: k tej elektronickej aukcii. Samozrejme, že je to v našom programe, aj to spravíme. Ako vidíte, toto je prvý krok. My napríklad nemáme ešte softvér na to. Takže keby sme si teraz povedali, že budeme robiť všetko aukciami, a nemáme softvér, tak si sami podrazíme nohy.

Predsedajúci Ing. Pavol Frešo, predseda Bratislavského samosprávneho kraja:
Nech sa páči, pani poslankyňa Kimerlingová.

Ing. Viera Kimerlingová, poslankyňa Zastupiteľstva BSK:  
Ďakujem za slovo.
Ja by som iba povedala kolegom poslancom, že finančná komisia sa týmto materiálom zaoberala, dokonca niekoľkokrát. Pretože v tomto materiáli – vzadu, kde sú stanoviská komisií, finančná komisia tam nemá uvedené žiadne stanovisko, preto by som ho tlmočila takto verejne. Niekoľkokrát sme sa ním zaoberali, prerokovali sme ho, prijali sme uznesenie, že odporúčame zastupiteľstvu, aby ho schválilo po doplnení a dopracovaní niektorých pripomienok, ktoré boli zapracované.
Ďakujem pekne.

Predsedajúci Ing. Pavol Frešo, predseda Bratislavského samosprávneho kraja:
Ďakujem veľmi pekne. 
Nech sa páči, do rozpravy znovu pán poslanec Ftáčnik.

Doc. RNDr. Milan Ftáčnik, CSc.,  poslanec Zastupiteľstva BSK:
Ja na základe diskusie, ktorá tu odznela, chcem upraviť to svoje uznesenie, teda nové znenie odseku 3, a chcem navrhnúť, aby znelo takto:
„Pri obchodnej verejnej súťaži sa použije forma elektronickej aukcie, okrem prípadov, keď zastupiteľstvo BSK rozhodne inak.“
My o každej súťaži budeme vedieť, pretože tak, ako sme pred chvíľou schválili súťaž, môžeme povedať, že teraz sa to nepoužije, „lebo sa to nedá“, „lebo zákon...“, „lebo softvér“, lebo niečo. Ale bude to robiť zastupiteľstvo, bude to transparentné a podľa mňa to lepšie naplní ten zámer, ktorý chceme dosiahnuť aj my, a myslím, že aj pán predseda, tak ako to avizoval vo svojom volebnom programe. 
Takže chcel som len upresniť v tomto vystúpení znenie toho uznesenia. Odovzdávam ho návrhovej komisii. 

Predsedajúci Ing. Pavol Frešo, predseda Bratislavského samosprávneho kraja:
Nech sa páči, pán poslanec Nesrovnal.

JUDr. Ivo Nesrovnal, poslanec Zastupiteľstva BSK a podpredseda BSK:  
Pán kolega, najbližšie zasadnutie zastupiteľstva bude možno až v septembri. Ak chcete prísť cez prázdniny a hlasovať o týchto veciach, môžeme tak urobiť, ale pochybujem, že si budete chcieť kaziť prázdniny týmto hlasovaním.

Predsedajúci Ing. Pavol Frešo, predseda Bratislavského samosprávneho kraja:
S faktickou poznámkou pán poslanec Ftáčnik. Len, pán poslanec, chcem vás upozorniť v jednej veci: Máte v komisii svojho člena, hej? Tak naozaj ja nevidím dôvod, keď tam je tá možnosť, aby sme to teraz ešte pridupľovávali ďalšími záväzkami zastupiteľstva. Máte tam každý klub svojho člena, toto je jednoducho návrh, ktorý je úplne prirodzený, tak naozaj nevidím, prečo by sme to mali stále šponovať.
Nech sa páči.

Doc. RNDr. Milan Ftáčnik, CSc.,  poslanec Zastupiteľstva BSK:
Pán predseda, snažím sa naplniť váš volebný program, pretože je to v tejto časti aj mojím programom. Neviem, prečo sa tomu bránite.
Pánovi podpredsedovi Nesrovnalovi chcem povedať, že v rôznom na tomto zastupiteľstve môžeme povedať, že pre súťaže schválené v bode 5 sa nepoužije to a to, a nemáme problém a nemusíme sa stretávať cez prázdniny, ak teda, samozrejme, nechcete. 

Predsedajúci Ing. Pavol Frešo, predseda Bratislavského samosprávneho kraja:
Ďakujem veľmi pekne. 
Neregistrujem žiadnu prihlášku do diskusie. Uzatváram diskusiu.
Poprosím návrhovú komisiu, aby predložila návrhy, aby sme mohli o nich hlasovať.

Predseda návrhovej komisie RNDr. Peter Mach, poslanec Zastupiteľstva BSK:
Najprv by sme mali hlasovať podľa predloženého písomného materiálu o zrušení všeobecne záväzného nariadenia BSK číslo 1/2002 a potom v ďalšom sa vysporiadame s predloženým materiálom. Čiže teraz najprv by som navrhoval prijať uznesenie o zrušení VZN číslo 1/2002.

Predsedajúci Ing. Pavol Frešo, predseda Bratislavského samosprávneho kraja:
Ďakujem veľmi pekne. 
Ja len upozorňujem, že v zmysle rokovacieho poriadku aj v zmysle zákona je potrebná trojpätinová väčšina všetkých poslancov. 
Poprosím pani poslankyne, pánov poslancov, aby sme sa prezentovali a hlasovali.
(Hlasovanie číslo 14.) 
Za bolo tridsaťpäť poslancov, dvaja nehlasovali. (Prítomných tridsaťsedem.)
Čiže konštatujem, že tento bod sme schválili tak, ako ho predniesla návrhová komisia.
Nech sa páči, návrhová komisia, ďalší návrh.

Predseda návrhovej komisie RNDr. Peter Mach, poslanec Zastupiteľstva BSK:
Teraz máme dva pozmeňovacie návrhy k predloženému materiálu.
Prvý je návrh pána poslanca Ondrejku, ktorý navrhuje v § 3 ods. 5 doplniť ako poslednú vetu text: „Na zverenie a odňatie majetku nad 35.000 EUR je potrebný súhlas zastupiteľstva Bratislavského samosprávneho kraja.“
 
Predsedajúci Ing. Pavol Frešo, predseda Bratislavského samosprávneho kraja:
Ďakujem.
Nech sa páči, vážené poslankyne, vážení poslanci, prezentujme sa a hlasujme.
(Hlasovanie číslo 15.) 
Ďakujem veľmi pekne. 
Za bolo dvanásť poslancov, proti boli šiesti, zdržali sa devätnásti, jeden nehlasoval. (Prítomných tridsaťosem poslancov.)
Takže tento návrh nebol prijatý.
Poprosím ďalší návrh od návrhovej komisie.

Predseda návrhovej komisie RNDr. Peter Mach, poslanec Zastupiteľstva BSK:
Druhý pozmeňovací návrh je návrh poslanca Milana Ftáčnika, ktorý navrhuje zmeniť znenie § 7 ods. 3 takto: 
„Pri obchodnej verejnej súťaži sa použije forma elektronickej aukcie, okrem prípadov, keď Zastupiteľstvo BSK rozhodne inak.“

Predsedajúci Ing. Pavol Frešo, predseda Bratislavského samosprávneho kraja:
Ďakujem veľmi pekne. 
Poprosím, vážené poslankyne, vážení poslanci, aby sme sa prezentovali a hlasovali.

(Hlasovanie číslo 16.) 
Ďakujem veľmi pekne. 
Za bolo štrnásť poslancov, proti boli ôsmi, zdržali sa štrnásti, dvaja nehlasovali. (Prítomných tridsaťosem poslancov.)
Takže ani tento návrh neprešiel.
Poprosím návrhovú komisiu o ďalší návrh.

Predseda návrhovej komisie RNDr. Peter Mach, poslanec Zastupiteľstva BSK:
Takže teraz budeme hlasovať o znení celých zásad tak, ako sú predložené. Návrh uznesenia je písomne predložený a znie:
„Zastupiteľstvo schvaľuje zásady hospodárenia...“

Predsedajúci Ing. Pavol Frešo, predseda Bratislavského samosprávneho kraja:
Ďakujem veľmi pekne. 
Poprosím, prezentujme sa a hlasujme.
(Hlasovanie číslo 17.) 
Ďakujem veľmi pekne. 
Za bolo tridsať poslancov, proti nebol nik, zdržali sa siedmi, jeden nehlasoval. (Prítomných tridsaťosem poslancov.)
Čiže tento návrh bol prijatý tak, ako ho predniesla návrhová komisia.

Prechádzame k bodu 7 – Návrh všeobecne záväzného nariadenia Bratislavského samosprávneho kraja o výške príspevkov na čiastočnú úhradu nákladov v školských výchovno-vzdelávacích zariadeniach, v školských účelových zariadeniach a o výške úhrady nákladov na štúdium v jazykovej škole.
Tento návrh prednesie pani podpredsedníčka Németh. Pani podpredsedníčka, máte slovo.

PhDr. Gabriella Németh, poslankyňa Zastupiteľstva BSK a podpredsedníčka BSK:  
Ďakujem pekne.

Vážené kolegyne, kolegovia,
predkladáme vám materiál, ktorý bližšie určuje výšku príspevkov na čiastočnú úhradu nákladov v školských výchovno-vzdelávacích zariadeniach, v školských účelových zariadeniach a o výške úhrady nákladov na štúdium v jazykovej škole.
Tento materiál bol prerokovaný v komisiách. Pripomienky z komisií boli zapracované do tohto návrhu. Pokiaľ by ste mali nejaké dotazy, nech sa páči, je tu aj pán riaditeľ odboru školstva, alebo aj na mňa.
Nech sa páči. Ďakujem pekne.

Predsedajúci Ing. Pavol Frešo, predseda Bratislavského samosprávneho kraja:
Ďakujem veľmi pekne. 
Otváram diskusiu k tomuto bodu. Nevidím nikoho prihláseného do diskusie, takže uzatváram diskusiu.
Poprosím návrhovú komisiu, aby predniesla návrh uznesenia, s tým, že keďže je to všeobecne záväzné nariadenie, tak musíme naozaj dodržať kvórum tri pätiny poslancov. Nech sa páči.

Predseda návrhovej komisie RNDr. Peter Mach, poslanec Zastupiteľstva BSK:
Návrh uznesenia k tomuto bodu znie:
„Zastupiteľstvo BSK po prerokovaní materiálu schvaľuje všeobecne záväzné nariadenie Bratislavského samosprávneho kraja o výške príspevkov...“ (atď., ako znie celý názov materiálu).

Predsedajúci Ing. Pavol Frešo, predseda Bratislavského samosprávneho kraja:
Nech sa páči, prosím, prezentujme sa a hlasujme. Teraz.
(Hlasovanie číslo 18.) 
Ďakujem pekne.
Za bolo tridsaťdva poslancov, piati poslanci nehlasovali. (Prítomných tridsaťsedem poslancov.)
Konštatujem, že tento návrh bol prijatý.

Prechádzame k bodu 8 – Návrh všeobecne záväzného nariadenia Bratislavského samosprávneho kraja o poskytovaní príspevkov z vlastných príjmov Bratislavského samosprávneho kraja jazykovým školám, školským zariadeniam a o poskytovaní dotácií zriaďovateľom neštátnych základných umeleckých škôl, neštátnych jazykových škôl a neštátnych školských zariadení. 
Máte pred sebou návrh. Poprosím pani podpredsedníčku Németh, aby ho predniesla. Nech sa páči, máte slovo.

PhDr. Gabriella Németh, poslankyňa Zastupiteľstva BSK a podpredsedníčka BSK:  
Ďakujem pekne.
Predkladáme vám materiál o poskytovaní už vymenovaných príspevkov. Tento materiál vám predkladáme z dôvodu zmeny zákona. 
Rovnako materiál bol prerokovávaný vo všetkých komisiách. Pripomienky, ktoré odzneli, boli akceptované a zapracované do tohto materiálu.
Ďakujem pekne.
 
Predsedajúci Ing. Pavol Frešo, predseda Bratislavského samosprávneho kraja:
Ďakujem pekne.
Otváram rozpravu k tomuto materiálu. Nevidím nikoho prihláseného, takže uzatváram rozpravu.
Poprosím návrhovú komisiu o prednesenie návrhu.

Predseda návrhovej komisie RNDr. Peter Mach, poslanec Zastupiteľstva BSK:
Návrh uznesenia je predložený písomne a znie:
„Zastupiteľstvo BSK schvaľuje všeobecne záväzné nariadenie BSK o poskytovaní príspevkov...“ (atď., názov podľa písomného materiálu).

Predsedajúci Ing. Pavol Frešo, predseda Bratislavského samosprávneho kraja:
Ďakujem pekne.
Vzhľadom na to, že je to všeobecne záväzné nariadenie, znova si vyžaduje trojpätinové kvórum. 
Poprosím, pani poslankyne, páni poslanci, prezentujte sa a hlasujte. Teraz.

(Hlasovanie číslo 19.) 
Ďakujem pekne.
Za bolo tridsaťdva poslancov, piati poslanci nehlasovali. (Prítomných tridsaťsedem poslancov.)
Takže aj tento návrh sme schválili.

Prechádzame k bodu číslo 9 – Návrh rozpočtu Bratislavského samosprávneho kraja na roky 2010 až 2012.
Vážené poslankyne, vážení poslanci,
máte pred sebou návrh tohto rozpočtu.
Znova chcem poďakovať všetkým komisiám, že sme na spoločných stretnutiach tento návrh precizovali, špeciálne finančnej komisii, rovnako ako pánu hlavnému kontrolórovi. Je to rozpočet, ktorý je rozpočtom stabilizačným. Sami vidíte, akú dlžobu prenášame z minulého obdobia, ktorú sme nezavinili. Teraz sa dozviete, aký veľký výpadok nás čaká z hľadiska krízy. Keby sme tieto dve veci nemali, alebo aspoň tú jednu, keby napríklad v minulom období sa niektoré veci nieže elektronicky obstarávali, ale keby sa obstarávali čo len trochu normálne, napríklad prípad Grösslingová, dodržiavali sa základné rozpočtové charakteristiky, tak by sme zďaleka, zďaleka nemali ten výpadok, ktorý teraz musíme sanovať. Mňa to veľmi mrzí, že rôznymi deklaratívnymi uzneseniami sa snažíme napraviť a zakryť to, čo tu vzniklo. Myslím si, že buďme v tomto triezvi, prijmime jeden stabilizačný rozpočet, dostaňme sa z tejto krízy a dostaňme sa aj z tých problémov, ktoré nám tu zanechalo predošlé vedenie. 
V tomto zmysle poprosím, pán Roštár, nech sa páči, prezentujte návrh rozpočtu tak, aby sme potom mohli mať k nemu rozpravu.

Ing. Ivan Roštár, poradca predsedu Bratislavského samosprávneho kraja:
Ďakujem.
Podobne ako pri predchádzajúcej prezentácii väčšina z vás videla túto prezentáciu, preto sa budem snažiť poukázať možno na také zásadné veci, čo sa týka celého rozpočtu na rok 2010 až 2012.
Ako povedal pán predseda, pred vami je predložený rozpočet, ktorý je v prvom rade stabilizačný, ktorý sa snaží vysporiadať sa v čo najkratšom čase so záväzkami, ktoré vznikli

v minulosti a ktoré musia byť uhradené, resp. plnené samosprávnym krajom v tomto a v nasledujúcom období. Na druhej strane tento rozpočet je zostavovaný v čase hospodárskej krízy, ktorá takisto trvá aj na Slovensku a ktorej dopad budete vidieť pri prezentovaní hlavne daňových príjmov na rozpočet samosprávneho kraja. 
Keďže rozpočet sa zostavuje na trojročné obdobie, rok 2010 schvaľujete ako záväzný, na roky 2011 – 2012 predstavuje tento návrh predpokladaný návrh vývoja rozpočtu v tomto období.
(Poznámka zapisovateľky: Elektronická prezentácia návrhu rozpočtu BSK na roky 2010 až 2012, ktorú pán Ing. Ivan Roštár premietol poslancom Zastupiteľstva BSK, bola zostavená v pätnástich snímkach s týmito názvami: 1. Návrh rozpočtu BSK na roky 2010 – 2012 (jún 2010), 2. Bilancia celkového rozpočtu, 3. Dopad krízy a záväzkov z minulosti, 4. Vývoj rozpočtových príjmov, 5. a 6. Vývoj rozpočtových príjmov (bežné príjmy), 7. Vývoj rozpočtových príjmov (kapitálové príjmy), 8. Vývoj rozpočtových príjmov, 9. Vývoj rozpočtových výdavkov 10. a 11. Bilancia bežného rozpočtu, 12. Bilancia kapitálového rozpočtu, 13. a 14. Bilancia celkového rozpočtu, 15. Úsporné opatrenia v roku 2010.) 

V nasledujúcom obrázku vidíte práve dopad týchto dvoch faktorov, ktoré som pomenoval, to znamená, v roku 2010 predpokladáme oproti východiskám, ktoré boli prezentované v oblasti daňových príjmov, prepad daňových príjmov oproti východiskám prezentovaným v minulom roku o takmer 9,5 mil. eur. Každý vie, že v súčasnom období nebola zverejnená aktualizovaná daňová prognóza, ale uvedené prepočty vychádzajú práve z vývoja daní a výberu daňových príjmov v tomto roku do mesiaca mája. Tento vývoj by mal pokračovať ešte v roku 2011, v roku 2012 predpokladáme, že by oproti východiskám v roku 2009 mali byť daňové príjmy byť plnené vyššie. 
Ďalším veľkým záväzkom, s ktorým sa musí vysporiadať samosprávny kraj, sú práve neuhradené výdavky z minulého roka, ktoré predpokladáme v roku 2010 hradiť vo výške viac ako 10,9 mil. eur. Časť týchto výdavkov sa presúva ešte do roku 2011 – 2012, ale v podstatne nižšej miere.
Keď sa pozrieme na štruktúru predpokladaného plnenia daňových príjmov v roku 2010, je tu výrazný prepad oproti minulému roku a tento prepad sa vyrovnáva až – v našom predpoklade – v roku 2012, to znamená, až o tri roky neskôr. V širšom časovom rámci sa dostávame pri plnení daňových príjmov asi na úroveň roku 2008, to znamená, o dva roky dozadu. V prípade plnenia celkových bežných príjmov takisto na úrovni roku 2008 a tieto sa vyrovnajú podobne ako daňové príjmy celkové, bežné príjmy, až v roku 2012, podľa nášho predpokladu.

Pri pohľade na kapitálové príjmy rozpočtu, pre ilustráciu uvádzame rozpočet roku 2009, ktorý bol schvaľovaný na úrovni takmer viac ako 21 mil. eur, ktorý bol neskôr upravovaný na oveľa nižšiu čiastku a skončil sa sumou necelé 4 mil. eur. V roku 2010 sú plánované kapitálové príjmy vo výške necelých 10 mil. eur a sú tvorené najmä príjmami z grantov a transferov, to znamená, účelovými prostriedkami, hlavne na financovanie európskych projektov. V neposlednom rade je to aj plánovaný predaj majetku, či už v zmysle materiálu, ktorý bol predmetom predchádzajúcich hlasovaní. V ďalších obdobiach – v roku 2011 – 2012 nepočítame s predajom majetku, môže to byť len v podstate určitý bonus pre rozpočet, ak takýto majetok bude existovať a podarí sa ho predať. Sú tam zahrnuté len granty a transfery, ktoré vychádzajú z už existujúcich európskych projektov alebo z plánovaných, ktoré by malo zastupiteľstvo schvaľovať. 
V celkovej štruktúre rozpočtovaných príjmov najvýznamnejšiu položku predstavujú práve daňové príjmy (to je ten modrý stĺpec), kde dochádza k výraznému prepadu oproti roku 2009. A takisto vidíme (to je ten najvrchnejší – fialový stĺpec) zapojenie finančných príjmových operácií, to znamená, kde gro predstavuje práve čerpanie úverov do rozpočtu, ktoré postupne klesajú až do roku 2012. 
Na základe uvedeného možno konštatovať, že rozpočet samosprávneho kraja, či už v roku 2010 až do roku 2012 sa nezaobíde bez toho, že by si musel požičiavať úverové prostriedky. Pozitívne je, že v roku 2012 je požičanie úverových prostriedkov nižšie ako ich splácanie, pretože vtedy dôjde k splateniu úveru, ktorý je vo výške viac ako 4,8 mil. eur, ministerstvu financií.
Pozrime sa na druhú stránku rozpočtu, na jeho výdavky. Celkový rozpočet je tu členený na kapitálové a bežné výdavky. Oproti roku 2009 je rozpočet na rok 2010 o niečo nižší, výrazne nižšie sú kapitálové výdavky. Tieto kapitálové výdavky postupne klesajú až do roku 2012. Hneď tu vychádzame aj z toho tvrdenia, že tento rozpočet je stabilizačný, to znamená, obsahuje len nevyhnutne hradené výdavky. V prípade, ak sa podarí naštartovať príjmy, tak vlastne sa budú realizovať aj ďalšie priority samosprávneho kraja, a tým vlastne dôjde aj k navyšovaniu týchto položiek. 
Pri porovnaní príjmovej a výdavkovej časti v bežnom rozpočte, tak ako sa skončil prebytok rozpočtu 2009, bežného, vo výške viac ako 5 miliónov, rok 2010 sa skončí, alebo predpokladáme jeho schodok o viac ako 7 miliónov eur, ale v čase alebo vo vývoji, ako vidíte, už roku 2011 predpokladáme mierny prebytok bežného rozpočtu, v roku 2012 predpokladáme prebytkový bežný rozpočet. Tu je uvedené, akým spôsobom chceme kryť schodok bežného rozpočtu. V roku 2010 je možné aktivovať ešte výnimku zo zákona o rozpočtových pravidlách, kedy je možné kapitálové príjmy použiť na úhradu schodku bežného rozpočtu. Toto presne realizujeme v našom rozpočte na rok 2010, budeme to kryť práve príjmom z predaja majetku a z kapitálových grantov a transferov. 
V prípade kapitálového rozpočtu, kde sú plánované výdavky na úrovni viac ako 13 mil. eur, je štruktúra krytia nasledovná: vo výške 9 mil. eur je to krytie v podobe úverov, takisto tento materiál, zámer na prijatie týchto návratných finančných výpomocí ste schvaľovali, kde štruktúra by mala byť: zhruba vo výške 3,3 mil. pôžička od Európskej investičnej banky už na základe existujúcej zmluvy a zvyšná časť by mala byť dofinancovaná od komerčných bánk. Ďalšou významnou položkou, ktorá kryje kapitálové výdavky, sú kapitálové granty a transfery, prakticky celé určené ako účelové prostriedky na realizáciu európskych projektov. A v neposlednom rade zapájame do krytia kapitálových výdavkov aj rezervný fond v podobe finančných operácií. 
Je tu zhrnutie celkového rozpočtu. Pri porovnaní: rok 2009, ako som prezentoval, sa skončil bez finančných operácií v deficite viac ako 12 mil. eur, podobne vyzerá aj rok 2010. Tento deficit sa postupne znižuje, až v roku 2012 predpokladáme, že by malo dôjsť vlastne k prebytkovému hospodáreniu Bratislavského samosprávneho kraja, v prípade, že sa nezapoja finančné operácie, to znamená, čerpanie rezervného fondu alebo čerpanie ďalších úverov. 
Na záver by som možno zhrnul to, čo som vlastne povedal, veľmi rýchlo: Rok 2010 rieši jednak hospodársku krízu, to znamená výpadok daňových príjmov a jednak aj riešenie záväzkov z minulosti v celkovej výške viac ako 20 miliónov eur. Deficit bežného rozpočtu vykrývame kapitálovými príjmami, kedy sa aktivuje výnimka zo zákona o rozpočtových pravidlách, kapitálové výdavky sú kryté úvermi v objeme 9 miliónov eur, kapitálovými grantmi viac ako 2,4 mil. eur a použitím rezervného fondu.
Najväčšie riziko, ktoré treba spomenúť v prípade rozpočtu na rok 2010, je nenaplnenie príjmovej položky v časti príjmu z predaja majetku. Tam je možné použiť aj rezervný fond, ktorý, okrem toho, čo bolo v podstate predložené na schválenie v roku 2010, obsahuje ešte ďalších 2,6 mil. eur, ktoré je možné použiť na krytie prípadných nedostatkov, ak sa nebude dariť predávať majetok. 
Myslím, že ďalšie veci budú potom už predmetom aj úpravy rozpočtu pravdepodobne na septembrovom zasadnutí zastupiteľstva, kde budeme vidieť aj vývoj daňových príjmov v tomto roku a od toho vlastne sa bude odvíjať celkový výsledný rozpočet na rok 2010.
Ďakujem za pozornosť.

Predsedajúci Ing. Pavol Frešo, predseda Bratislavského samosprávneho kraja:
Ďakujem veľmi pekne. 
Skôr než otvorím diskusiu, veľmi krátko k tomu výrazu „stabilizačný“, lebo viacero poslancov sa na to pýtalo. V podstate znamená to to, že reagujeme na obrovský výpadok, ktorý sme tu zdedili za minulý rok, a ďalší výpadok, ktorý nám spôsobila kríza. My sme pripravení, pokiaľ prognózy, pokiaľ sa situácia zmení, naozaj robiť aktívne úpravy, ale v tomto zmysle sme jedni rozumní hospodári, ktorí chcú, pokiaľ nie sú veci jasné, aby sme naozaj stabilizovali to, čo máme samo osebe k dispozícii. Ja som presvedčený, že pokiaľ budeme mať schválený tento stabilizačný rozpočet a pohneme veci dopredu, tak budeme pripravení či na tú lepšiu alternatívu, že kríza pominie, a budú sa nám príjmy zvyšovať a budeme môcť rozvojové projekty financovať, alebo potom na tú horšiu, že kríza ešte chvíľu potrvá. V tomto rozpočte sú zohľadnené všetky tie položky, na ktorých nechceme šetriť, a to sú sociálne, školské a zároveň všetky tie rozvojové, kde máme len platiť spoluúčasť, tak, aby sme, samozrejme, kvôli tomu, že máme krízu, nešetrili na spoluúčasti, ktorá je častokrát minimálna, a je to financované z iných zdrojov, tak, samozrejme, spoluúčasť zaplatíme.
Nech sa páči, otváram rozpravu samotnú.
Sú tu dve faktické poznámky.
Pán Drozd, faktická poznámka? Nech sa páči.

Ing. Slavomír Drozd, poslanec Zastupiteľstva BSK:
Ďakujem.
Iba fakticky: Pán riaditeľ začal rozprávať v korunách, potom prešiel na eurá, ja si myslím, že to bolo iba pošmyknutie.

Predsedajúci Ing. Pavol Frešo, predseda Bratislavského samosprávneho kraja:
Ďakujem pekne. Máte pravdu.
Nech sa páči, pani poslankyňa Zemanová, faktická poznámka.

RNDr. Anna Zemanová, poslankyňa Zastupiteľstva BSK:  
Opäť by som chcela poprosiť pána kontrolóra, keby mohol tlmočiť svoje stanovisko. 

Predsedajúci Ing. Pavol Frešo, predseda Bratislavského samosprávneho kraja:
Ja si myslím, že to je správne rozhodnutie.
Nech sa páči, pán kontrolór.

Ing. Štefan Marušák, hlavný kontrolór Bratislavského samosprávneho kraja:
Ďakujem pekne.
Vážené dámy, vážení páni,
podľa zákona číslo 302/2001 som povinný predložiť stanovisko k návrhu rozpočtu.
Len na úvod stručne: Skutočne pod dnešnú situáciu sa podpísala súčasná hospodárska kríza a tá sa prejavila aj na strane verejných financií, nielen na príjmovej stránke, ale aj na výdavkovej. Ako som už naznačil pri návrhu záverečného účtu za rok 2009, ak by sa dodržiaval zákon o finančnej kontrole, výdavky by neboli v minulosti také kritické, ani my by sme sa nenachádzali v tejto situácii. To signalizuje súčasne aj istú morálnu krízu v minulosti. 
Rozpočet, ako tu odznelo, má stabilizačný ráz. Podobne ako aj v prípade návrhu záverečného účtu, aj v tomto pracovali sme spoločne s ekonomickým odborom v značnej časovej tiesni. Preto chcem upozorniť v záverečnej časti na to, že odporúčam, aby budúcoročný rozpočet sa spracúval pomocou nového programového modulu, ktorý vlastne možno pripojiť k jestvujúcemu programu ISPIN. Zabezpečilo by to jednak presnosť, jednak včasnosť prípravy rozpočtu a zohľadnili by sa pritom všetky potrebné údaje, ktoré na zostavenie rozpočtu treba. 
Zároveň odporúčam, aby podľa pokynov predsedu BSK na základe internej smernice alebo iným spôsobom, akým uzná pán predseda za vhodné, sa schválilo, v akej štruktúre sa bude predkladať návrh rozpočtu na budúce obdobia, ako, do akej hĺbky vlastne treba uplatniť rozpočtovú klasifikáciu, ekonomickú klasifikáciu a pod., pretože na niektorých komisiách som sa stretol s tým, že bola tam požiadavka, aby tento rozpočet bol spracovaný do väčšej hĺbky. Pripomínam, že práve ten nový programový modul umožní spracovať rozpočet vo všetkých týchto úrovniach a bude k dispozícii. 
Inak výhrady k tomuto rozpočtu nemám žiadne. Takže odporúčam ho schváliť.

Predsedajúci Ing. Pavol Frešo, predseda Bratislavského samosprávneho kraja:
Ďakujem veľmi pekne, pán kontrolór. Ja vám chcem aj poďakovať za tú celú spoluprácu, napriek časovému stresu, napriek tomu, že aj to programové vybavenie, ktoré sme tu našli, nezodpovedalo tým nárokom, ktoré by sme mohli mať, tak je to jednoducho výsledok našej spoločnej práce, a pevne verím, že aj výsledok spoločnej práce so župným zastupiteľstvom. To, čo sa týka smerníc a odporúčaní, ja si myslím, že je úplne zrejmé, že tie sú odporúčaniami dovnútra, akceptujeme ich a budeme s nimi ďalej pracovať.
Nech sa páči, pán poslanec Pomichal.

Ing. István Pomichal, PhD., poslanec Zastupiteľstva BSK:  
Vážený pán predseda, vážení kolegovia,
tento návrh rozpočtu, ktorý máme pred sebou, je výsledkom usilovnej práce všetkých z nás, ktorí sme s tým robili, a tým sa vlastne uzavrie ten rest, ktorý sme vlastne riešili a ktorý vlastne nebol riešený minulý rok. Podstatne lepšie by sa pracovalo, keby tento rozpočet sa zrodil na neuskutočnenom zastupiteľstve koncom minulého roka a s jasnými číslami by sme už vedeli pracovať v tomto roku. 
Ako povedal aj pán predseda, tento rozpočet je stabilizačný, nejakými silnejšími slovami – je to aj núdzový rozpočet, lebo vychádza z tej situácie, ktorá tu bola zistená po inventarizácii a preberaní majetku a účtov. A som veľmi rád, že v predošlom uznesení sme tie výhrady, ktoré sa tu našli v hospodárení úradu, schválili. A ešte si myslím, že budeme musieť sa vracať k tým podstatným číslam, ako povedala pani poslankyňa, že tie výhrady, ktoré sú, ešte budú ovplyvňovať tento rozpočet. A ja si myslím, že v takej rýchlosti, v ktorej sa to spravilo, možno sú tam nejaké menšie chyby, ktoré sa budú dať ešte korigovať, ale ten materiál je tuná pred nami a odporúčame schváliť uznesenie tak, ako je. 
A myslím si, že jedna vec buď sa opomenula v tom uznesení, alebo žiadam, aby si to navrhovateľ osvojil, že vlastne tým, že zastupiteľstvo v bode B splnomocňuje pána predsedu operatívne... – bodmi B.1,  B.1.1, B.1.2, B.2, B.3, B.4, tak je to možno samozrejmosť, že môžeme žiadať, aby o týchto zmenách, ktoré vykoná v priebehu roka, aby nás priebežne informoval pán predseda. A žiadam zaradiť ešte do uznesenia bod D, aby predseda..., v takomto znení: Žiadame predsedu BSK, aby priebežne informoval zastupiteľstvo o vykonaných zmenách na základe bodu splnomocnenia – bod B. To je samozrejmosť pri tomto zložení, ale ja si myslím, že tých zmien tam bude podstatne... a bude to v dobrej vôli a v prospech tohto zastupiteľstva.
Ďakujem.

Predsedajúci Ing. Pavol Frešo, predseda Bratislavského samosprávneho kraja:
Ďakujem veľmi pekne. 
Poprosím, nech sa páči, pani poslankyňa Kimerlingová.
Ing. Viera Kimerlingová, poslankyňa Zastupiteľstva BSK:  
Vážený pán predseda, kolegyne a kolegovia,
dovoľte, aby som za finančnú komisiu povedala, že komisia prerokovala rozpočet, tiež nad ním sedela niekoľkokrát a odporúča schváliť ho po zapracovaní pripomienok, ktoré k tomuto rozpočtu mala. Tie pripomienky boli zapracované, čiže s tým súhlasíme.
Osobne za seba by som chcela povedať, že by som bola rada, keby sa rozpočet vybilancovával viac z predaja majetku, čiže aby sme čo najvýhodnejšie predali majetok a aby sa menej používali úverové prostriedky. Som za taký konzervatívnejší prístup k tomuto rozpočtu. Uvedomujem si, že je naozaj napätý. A takisto viem, že sú oblasti a organizácie, kde cítia, že dostávajú málo prostriedkov. Samozrejme, že to cítia všetci, ale v tých organizáciách, kde si myslia, že to je neudržateľné, ja by som bola zdržanlivá pri tom, aby sme im dávali nejaké prísľuby, že neskôr dostanú viac. Viem si predstaviť, že dostanú viac, ale všetko bude záležať na tom, ako sa budú vyvíjať príjmy. Čiže na základe vývoja príjmov v budúcnosti môžeme naozaj uvažovať..., a potom ak budú dobré príjmy, by som odporúčala, aby sme tým organizáciám, ktoré to naozaj veľmi potrebujú, pomohli, ako sa len bude dať.
Ďakujem pekne. 

Predsedajúci Ing. Pavol Frešo, predseda Bratislavského samosprávneho kraja:
Ďakujem veľmi pekne. 
Ja sa vyjadrím veľmi krátko k tomu predaju majetku, resp. či úveru. No, samozrejme, je dobre, že toto zastupiteľstvo aj schválilo ako jediné kritérium cenu, čiže tým ideme vždy po tej najvyššej možnej cene, a keď raz generujeme najvyššiu možnú cenu, tak je zrejmé, že to bude na prospech toho, aby sme sa úverovo nezaťažovali. Takže ďakujem veľmi pekne za toto vystúpenie. 
Nech sa páči, pani poslankyňa Vášáryová. 

Mgr. Magdaléna Vášáryová, poslankyňa Zastupiteľstva BSK:  
Ďakujem veľmi pekne. 
Dámy a páni,
áno, toto je rozpočet stabilizačný a ja ho vítam. Chcela by som oceniť, že sme tam dali aspoň jeden kultúrny prvok, a chcem poďakovať všetkým, ktorí sa o to zaslúžili, a síce, že naše Malokarpatské múzeum bude mať aspoň expozíciu. 
V týchto mesiacoch som prešla znovu celým Slovenskom a uvedomila som si, že kraje, ktoré sú vo väčších problémoch, ako sme my, alebo sú chudobnejšie, majú mnohoraké a veľmi dobre vybavené kultúrne inštitúcie. Napríklad Oravská galéria alebo nádherne zrekonštruované knižnice po celom Slovensku. Takže ja dúfam, že keď predloží naša kultúrna komisia analýzu a návrhy na doplnenie kultúrnych inštitúcií a na spresnenie účelu kultúrnych inštitúcií už existujúcich, že budeme mať v budúcom rozpočte na to jasne vyčlenené a veľmi racionálne rozdelené financie.
Ďakujem veľmi pekne. 

Predsedajúci Ing. Pavol Frešo, predseda Bratislavského samosprávneho kraja:
Ďakujem pekne.
Ja chcem poďakovať aj kultúrnej komisii, pánovi predsedovi a vám členom, že ste boli takí trpezliví a naozaj ten mechanizmus, ktorý sme aj na základe dohody s ekonomickým oddelením nastavili, že ste ho akceptovali, a dáva nám to zmysel, naozaj budeme mať istotu, že tie prostriedky budú vynaložené účelne.
Nech sa páči, pán poslanec Ftáčnik.

Doc. RNDr. Milan Ftáčnik, CSc.,  poslanec Zastupiteľstva BSK:
Vážený pán predseda, vážené kolegyne a kolegovia,
my sme diskutovali v našom poslaneckom klube o návrhu rozpočtu Bratislavského samosprávneho kraja na rok 2010 a roky 2011 – 2012 s tým, že si uvedomujeme, že rozpočet je takým koncentrovaným vyjadrením politiky, a, myslím, že o tom nikto nepochybuje, a je to vidieť aj na tom rozpočte, ktorý máme predložený. Zdalo sa nám, že v rozpočte nám chýba pohľad najmä na roky 2011 a 2012, lebo keď nazývame ten rozpočet stabilizačný, tak ja tomu rozumiem, pokiaľ hovoríme o roku 2010. Tie dôvody tu boli vysvetlené, a, myslím, že nie je potrebné o nich polemizovať. Ale ak hovoríme, že budeme postupne utlmovať kapitálové výdavky aj v roku 2011 a 2012 a budeme riešiť viac vtedy, keď budú peniaze, keď sa nám niečo podarí získať, akoby sme rezignovali na zámery a ciele, ktoré sme si stanovovali vo svojich volebných programoch a s ktorými sme sa uchádzali o dôveru voličov. 
Ten rozpočet je obrazom uvažovania, zatiaľ to uvažovanie je také, že nemáme priority, my sme sa na ne pýtali pána predsedu, keď ubehlo sto dní, sto dní už je za nami. Pevne verím, že pán predseda príde, predpokladám v septembri, lebo dnes to nemáme predložené, s návrhom priorít, čo vlastne chce riešiť v tomto volebnom období z toho volebného programu, ktorý predložil voličom, a bol úspešný, získal teda podporu. A to sú aj veci povahy, kde budeme musieť investovať, kde budeme chcieť niečo zlepšiť a zmeniť v našom kraji, a, samozrejme, malo by sa to malo odrážať aj v rozpočte. Čiže ja predpokladám, že nadväzne na vecnú diskusiu, ktorú čakám, že teda príde, tá diskusia, zo strany pána predsedu, so zastupiteľstvom, povedzme v tom septembri, že nadväzne na to by malo byť aj uvažovanie, ako tie plány a zámery pretaviť do finančných prostriedkov, ktoré sú na to potrebné, a teda do rozpočtov na roky 2011, 2012, resp. 2013; takto budeme uvažovať v budúcom roku, keď budeme schvaľovať rozpočet na rok 2011, pravdepodobne ešte v roku 2010, ako je to obvyklé, pokiaľ veci normálne fungujú. 
Takže toto som chcel povedať ako takú jednu veľkú charakteristiku. Tá druhá charakteristika sa týka aj položiek, ktoré sú v rozpočte na rok 2010, ktoré takisto vyjadrujú istú predstavu a... (Pozn. zapisovateľky: V reakcii na rušenie mobilného telefónu:) Neviem, kto to vrčí, ale ja to nie som...

Predsedajúci Ing. Pavol Frešo, predseda Bratislavského samosprávneho kraja:
Poprosím vás, páni technici, môžete pozrieť, či tu niekto niekde nezabudol nejaký telefón, lebo naozaj to ruší vystúpenie?

Doc. RNDr. Milan Ftáčnik, CSc.,  poslanec Zastupiteľstva BSK:
Ďakujem, pán predseda.
Ja chcem pochváliť navrhovaný rozpočet v podprograme 8.3, ktorý sa týka odborného vzdelávania, kde vidím navýšenie o 1,2 mil. eur. Myslím si, že to treba oceniť, a to je vec, ktorá aj mne sa zdá veľmi dôležitá a potrebná.
Už menej som stotožnený s položkami, ktoré sa skrývajú v podprograme 8.7, to sa týka neštátnych zriaďovateľov základných umeleckých škôl a školských zariadení, kde napriek tomu, že nemáme sami dosť peňazí na vlastné zariadenia iného typu, pridávame 500 tisíc eur, rovnako ako pridávame milión 600 tisíc eur na príspevky neštátnym subjektom v oblasti sociálneho zabezpečenia – to je podprogram 11.4. To je tiež politika, samozrejme, povedať, že chceme podporiť neštátnych, len nemám pocit, že by sme mali dostatok prostriedkov na svojich vlastných, a toto nám trošku akoby na tom rozpočte prekáža. Konštatujem to len z hľadiska pohľadu na to, čo je dôležité. Pre vás je možno dôležité toto, nám sa zdalo, že tie položky by mali byť povýšené, podobne, ako sa to urobilo v odbornom vzdelávaní, na verejných zriaďovateľov, verejných poskytovateľov, teda na naše zariadenia, ktoré máme a prostredníctvom ktorých poskytujeme služby našim občanom.
Chcem ešte povedať krátku poznámku k podprogramu 8.9, to sú ostatné výdavky na školstvo. Takýto podprogram v minulom roku nebol, a je to taký zberný kôš, taká nádoba, do ktorej sa poukladali ostatné veci, ale nespĺňa klasifikáciu, jednoducho požiadavky, nemá stanovené žiadne ciele, merateľné ukazovatele. Nechali ste si tam rezervu, a to je v rozpore s metodikou programového rozpočtovania, čiže odložili sme si 4 milióny eur na nepredvídané veci, nové výkony atď., je to tam napísané, ale nemá to žiadne ciele a ukazovatele, ako všetky ostatné podprogramy majú a majú mať. Tak to len konštatujem ako faktickú poznámku. Predpokladám, že to sa tiež nejakým spôsobom utrasie a bude jasné, ako k tomu pristupovať.
Záverom svojho vystúpenia chcem povedať, že sme prerokovali rozpočet a dohodli sme sa, že nebudeme hlasovať za tento rozpočet, ako klub, ktorý nebol oslovený pri jeho tvorbe. Bol tvorený, samozrejme, tak ako je to štandardné, na úrade, bol prerokovaný, predpokladám, s poslancami, ktorí predstavujú v tomto zastupiteľstve koalíciu. Čiže my ako opozícia za rozpočet hlasovať nebudeme. 
Ďakujem pekne, pán predseda.

Predsedajúci Ing. Pavol Frešo, predseda Bratislavského samosprávneho kraja:
Ďakujem veľmi pekne, pán poslanec. 
Ja iba veľmi krátko zareagujem na otázku priorít a na otázku môjho volebného programu. Ja si vás dovolím upozorniť, pán poslanec, že na prvej strane toho volebného programu je téza o tom, že chcem, aby toto bolo dôveryhodné zastupiteľstvo, a tu sa to začína. To znamená, keď máme krízu, tak napríklad od pánov sociálnych demokratov, ktorí nie sú ochotní tento národ oboznámiť s tým, aká hlboká je tá kríza, deje sa to na ministerstve financií, a čakal by som, že naozaj tam sa obrátime, lebo odtiaľ tie prognózy neprišli, hej?, napriek opakovaným výzvam. Ja to považujem za krajne nezodpovedné, a keď chcete, tak aj za antisociálne, lebo nielenže inštitúcie, ale ani rodiny sa nevedia zariadiť, lebo jednoducho páni sociálni demokrati zo strachu, že by mohli zajtra prehrať, tak nie sú ochotní zverejniť, aké sú tie čísla skutočné a reálne, tak potom nemôžete po mne ako zodpovednom politikovi a od nás ako zodpovednej koalícii chcieť, aby sme tu hovorili, akým spôsobom to bude vyzerať v roku 2011 a 2012. Skutočná brzda leží niekde inde. A keďže sme zodpovední a dôveryhodní politici a s tým som vyhral, tak, samozrejme, nebudem ani vlastným ľuďom ani vlastným obyvateľom v rámci tohto kraja nejakým spôsobom dávať nejaké medové motúzy. Takže keď už niečo chceme nejako tam vidieť alebo naznačiť, veľmi odporúčam, je to rozdiel, áno, je to politický rozdiel, politika sociálnej demokracie je o tom, že skrývam pred ľuďmi, politika sociálnej demokracie je o tom, že naozaj im rozprávam niečo, čo ani neviem, ako je kryté. Naša politika je politika dôveryhodná, ktorá vychádza z reálnych čísel, a keď je zle, tak na rozdiel od sociálneho demokrata ja mám bez problémov tú odvahu, že sa postavím a poviem, že je zle, a nebudem rozprávať o tom, že o pár rokov bude lepšie alebo niečo také, lebo keď to neviem, a jednoducho veľmi, veľmi verím, že aj v tomto zmysle všeobecne sociálni demokrati dôjdu k poznaniu, že je čestnejšie a lepšie ľuďom povedať pravdu. Špeciálne som rád, že ste na tento bod upozornili. Ja som telefonoval aj na ministerstvo financií, opakovane som sa pýtal, ako to je, chceli sme dokonca tento rozpočet na toto zastupiteľstvo vylepšiť, aktualizovanú prognózu, my ju jednoducho nemáme, počkáme do septembra, a ja tak nejako vnútorne verím, že keď tento volebný ošiaľ prejde, takže naozaj nastúpi aj istá zodpovedná politika.
Čo sa týka priorít, ja som ponúkol, ja to aj dodržím, že my tie priority zostavujeme v rámci jednotlivých poslaneckých klubov koalície, ponúkol som, že to urobím aj pre opozíciu, aj toto dodržím. Naozaj pýta si to istý čas, to zasa buďme k sebe úprimní aj vy, aj ja, viete, čo tu všetko robíme, takže sme v situácii, kedy mi veľmi záleží na tom, aby tie priority boli aj z vášho klubu aspoň pomenované, tak, aby sme potom mohli o nich tu kvalifikovane rozhodovať, tak, aby sme mohli dôveryhodným spôsobom tu o nich rozhodovať. A ja si myslím, že to je presne to, čo sa vinie celým naším pôsobením, keď si pozriete ktorékoľvek z predošlých uznesení, maximálne zapojenie verejnosti, maximálne zapojenie zastupiteľstva, dôraz na to, aby boli veci čo najefektívnejšie, a v tomto zmysle nemám nejakú obavu o volebný program, či už môj alebo tejto župnej koalície. 
Nech sa páči, myslím si, že pán poslanec Dostál, aspoň dúfam, že sa vyjadrí aj k tým neverejným poskytovateľom, nech sa páči, faktická poznámka.

Mgr. Ondrej Dostál, poslanec Zastupiteľstva BSK: 
Ďakujem.
Priznám sa, že som až prekvapený, ako často v tomto zastupiteľstve súhlasím s tým, čo hovorí pán Ftáčnik, napriek tomu, že pochádzame z opačných strán politického spektra, a som teda rád, že tento raz s ním môžem nesúhlasiť. Možno som teda slabo pozorne počúval, ale nezaregistroval som nejaké výhrady takého zásadného charakteru, prečo hlasovať proti tomuto rozpočtu alebo nepodporiť tento rozpočet. Je to, samozrejme, právo opozičných poslancov nepodporiť návrh, ale teda ak mám vážne výhrady, tak samotný fakt, že rozpočet bol pripravený na úrade, neviem, kde inde by mohol byť pripravený, bol štandardne prerokovaný v komisiách, priestor na pripomienky bol. Tak ak nechcú podporiť návrh, tak by som očakával nejaké zásadnejšie výhrady, ktoré som tu teda nepočul, ale naozaj som možno aj nepozorne počúval. 
Ale, samozrejme, chcem sa vyjadriť aj k tým zariadeniam, teda neštátnym subjektom poskytujúcim pomoc či už v oblasti sociálnej politiky alebo školským, tak v tomto ohľade naozaj to vidím zásadne inak. Nevidím to tak, že ukracujeme svojich vlastných a dávame nejakým cudzím. Ja aj neštátne zariadenia v sociálnej oblasti, v kultúre a školstve vnímam ako naše vlastné, pretože poskytujú nejaké služby alebo realizujú nejaké aktivity pre obyvateľov nášho kraja, a preto sú to naše vlastné zariadenia, aj keď my priamo nie sme ich zriaďovateľom, a myslím si, že takto by sme sa k nim mali správať.

Predsedajúci Ing. Pavol Frešo, predseda Bratislavského samosprávneho kraja:
Ďakujem veľmi pekne. 
Toto sú faktické poznámky na pána Ftáčnika. Pán Šramko, ak máte na neho faktickú poznámku, ja dám veľmi skromný návrh, aby pán Ftáčnik na vás na záver mohol reagovať.
Chcete na neho reagovať?
(V reakcii na hlas z pléna:) 
Dobre, tak pán Ftáčnik, nech sa páči.

Doc. RNDr. Milan Ftáčnik, CSc.,  poslanec Zastupiteľstva BSK:
Pán poslanec Šramko, naozaj je to tak, že reagujeme faktickou poznámkou na rečníka, ktorý sa potom môže ozvať, takže neviem, prečo nechceš vystúpiť predo mnou, lebo reaguješ na mňa, alebo reaguješ na pána predsedu, lebo na toho chcem reagovať ja.
Pán predseda, vy ste sa vlastne zapojili do diskusie, len faktickou poznámkou chcem povedať, že Združenie miest a obcí Slovenska, ktoré predstavuje miestnu územnú samosprávu, rovnako ako vy apeluje na ministerstvo financií, aby zverejnilo prognózy. Je to v našom záujme, celej samosprávy na Slovensku, nielen krajov, aby sme mali prognózu vývoja rozpočtu na rok 2010. V minulom roku bola zverejnená 2. júla a bola to zlá správa pre celú samosprávu, pretože to bolo príliš neskoro na to, aby sme stihli zásadne zareagovať. V tomto vám veľmi dobre rozumiem a mám rovnaký názor ako vy, že prognóza mala byť zverejnená včas, aby sa dokázali samosprávy tomu prispôsobiť a reagovať vo svojich rozpočtoch.
Veľmi ste ma potešili tou správou, že chystáte priority. Predpokladám, že sa nimi budeme v septembri zaoberať.
Ďakujem veľmi pekne. 

Predsedajúci Ing. Pavol Frešo, predseda Bratislavského samosprávneho kraja:
Ďakujem veľmi pekne. 
Nech sa páči, pán poslanec Šramko s faktickou poznámkou.

Ing. Peter Šramko, poslanec Zastupiteľstva BSK:  
Ďakujem pekne. 
Aj vysvetlím, prečo som sa odhlásil; lebo chcel som ozaj reagovať na pána Ftáčnika, aby tu nevznikol pingpong, ak by zaznela nejaká nová myšlienka, aby som sa nemusel dvakrát hlásiť. Čiže nebol to ani strach, ani nič, čiže len takáto priama reč.
A reagujem na pána Ftáčnika: chcem ho pochváliť práve, že on vo svojom príspevku našiel klady tohto rozpočtu, našiel v podstate to, čo sa dalo urobiť s tými prostriedkami, a to, že mu politický prst nedovolí hlasovať za, to mi je úplne jasné. No ale ďakujem mu, že to pochválil.

Predsedajúci Ing. Pavol Frešo, predseda Bratislavského samosprávneho kraja:
Ešte vidím pána poslanca Trstenského s faktickou poznámkou.

PaedDr. Milan Trstenský, poslanec Zastupiteľstva BSK:  
Ja by som reagoval na tú výhradu – na podprogram 8.7 – Neštátni zriaďovatelia základných umeleckých škôl a školských zariadení. Myslím, že mnoho z nás nebolo celkom spokojných so zrovnoprávnením financovania štátnych a neštátnych škôl. Je to dosť nezvyklé  v Európe, je len zopár štátov v Európe, ktoré jednakým spôsobom podporujú neštátne, ako aj štátne školy, a hlavne, keď tento systém sa začal zavádzať v rokoch 2002 – 2003, samotné štátne školy boli v obrovských problémoch. Potom ale aj vďaka konjunktúre sa na tieto problémy akosi zabudlo a, myslím si, že sociálna demokracia mala štyri roky čas na to, aby zmenila tento zákon, aby neboli rovnoprávne financované štátne a neštátne školské zariadenia. Nespravila to, a dnes nám nezostáva nič iné, iba financovať tieto neštátne zariadenia. Bohužiaľ, myslím, že mali sme to v predošlých bodoch, kde sme sa rozhodli, koľko im dáme financií, aj tak ich tam ukracujeme na tie financie na maximálne možnú hodnotu, koľko nám zákon umožňuje, ale viacej spraviť nemôžeme.
Ďakujem.

Predsedajúci Ing. Pavol Frešo, predseda Bratislavského samosprávneho kraja:
Ďakujem pekne.
Nech sa páči, pán poslanec Ftáčnik.

Doc. RNDr. Milan Ftáčnik, CSc.,  poslanec Zastupiteľstva BSK:
Ja len veľmi stručne chcem zareagovať na tie faktické poznámky, lebo tak to podľa rokovacieho poriadku je možné. 
Myslím, že pán poslanec Šramko porozumel tomu, akým spôsobom hlasuje opozícia za rozpočet. Ak nás niekto chce vtiahnuť do prípravy rozpočtu, mohol to urobiť, vtedy by sme sa možno k nemu postavili inak. Dostali sme ho štandardným spôsobom, to pán poslanec Dostál povedal, ale myslím si, že ak je záujem aj o naše hlasy, tak ten postup by mal byť zvolený iný. 
To som chcel naznačiť vystúpením. To, čo som povedal, boli pripomienky, a, myslím, že je to zrozumiteľné a jasné.
Ďakujem pekne.

Predsedajúci Ing. Pavol Frešo, predseda Bratislavského samosprávneho kraja:
Ďakujem veľmi pekne. 
Nech sa páči, do rozpravy pani poslankyňa Zemanová. 

RNDr. Anna Zemanová, poslankyňa Zastupiteľstva BSK:  
Ďakujem za slovo.
Ja by som chcela len upriamiť pozornosť na to, ako ten rozpočet je pripravený. Tento náš rozpočet sa svojím spôsobom ani nedá nazvať ako stabilizačný, ale skôr je to rozpočet na prežitie v roku 2010. A z tohto pohľadu ho vnímam ako veľmi obozretný prístup, že vývoj na ďalšie roky je taký konzervatívny, pretože my máme schodok 7 miliónov v bežnom rozpočte. A tie musíme vykryť úverom a predajom majetku. Dnes nevieme, či sa nám to podarí. Čiže plánovať si v rozpočte, i keď nezáväznom, lebo na roky 2011 – 2012 sú tie ukazovatele nezáväzné, by bolo nanajvýš nezodpovedné, bez toho, aby sme naozaj videli, ako sa ten rozpočet vyvíja a ako sa skončí – aspoň približne – tento rok. Však viacerí sme sem pristupovali s tým, že máme nejaké svoje priority, a ja dúfam, že pri príprave rozpočtu na ďalší kalendárny rok už tieto priority sa budú môcť zapracovať.
Chcela by som poďakovať ekonomickému oddeleniu za to, že naozaj v takej pracovnej diskusii veľa mojich pripomienok bolo zapracovaných, a vítam aj to, že napriek tomu, že v minulosti sa nespracovávala ekonomická klasifikácia rozpočtu, aspoň teda nebola nikdy zverejnená, dnes máme v rozpočte na rok 2010 aspoň takú hrubú ekonomickú klasifikáciu tejto programovej štruktúry. Tým, že v minulosti sa nerobili tieto klasifikácie, nevidíme vývoj. Dúfam, že na rok 2011 už budeme vidieť porovnanie, ako sme – na ktoré zariadenia, komu dali koľko peňazí, či sú to bežné výdavky alebo kapitálové. V tom jediný taký nedostatok, ktorý ja ešte vnímam, ale viem, že z časových dôvodov nebolo možné tieto moje požiadavky úplne do detailu splniť, je, aby kapitálové výdavky, ktoré sú dnes v jednom programe, boli rozpísané do jednotlivých programov, tak, aby sme presne vedeli, a verím, že pri plnení rozpočtu aj na rok 2010 už tieto ukazovatele postupne budeme mať. Predsa je nemysliteľné, keď máme v školstve školu – Gymnázium Grösslingová, a kapitálové výdavky pri nej nula. Čiže tu by som bola rada, keby v plnení rozpočtu aj za rok 2010 už sa postupne tie ukazovatele vykazovali tak, ako v skutočnosti sú.
Čiže to je len taký môj komentár k obsahovej stránke. Ale mám návrh na doplnenie uznesenia a odporúčam osvojiť si návrh pána kontrolóra, ktorý vo svojej správe odporúča, aby podľa pokynov predsedu BSK na základe internej smernice sa určilo, v akej štruktúre sa návrh budúceho rozpočtu bude predkladať Zastupiteľstvu BSK. Navrhujem, aby toto odporúčanie v tej forme bolo uložené pánu riaditeľovi na spracovanie smernice, a navrhujem doplnenie uznesenia k bodu C, kde ukladá riaditeľovi v bode C.2 spracovať internú smernicu, ktorá upraví harmonogram prípravy rozpočtu a jeho štruktúru, ktorá sa bude predkladať Zastupiteľstvu BSK. 

Predsedajúci Ing. Pavol Frešo, predseda Bratislavského samosprávneho kraja:
Veľmi krátko na to zareagujem. To, že smernicu urobíme, je zrejmé. Ja nemám problém s tým, že proste požiadame, aby tú smernicu sme mali, ale trochu mám problém s tým, aby sme zaväzovali teraz riaditeľa, aby on mne smernicu robil. Lebo ja naozaj súhlasím s tým, že urobíme tú smernicu, s týmto odporúčaním súhlasím, ale potom, ako to ja poviem svojmu riaditeľovi, že aby to spravil, lebo ja hovorím, že to spraví, hej?, a nie je potrebné, aby vy ste jeho zaviazali, že on má pre mňa spraviť... Môžete mňa požiadať, jednou vetou, že akceptovať tento návrh kontrolóra, a bez problémov ja s tým súhlasím.
Nech sa páči, pán poslanec Snopko.

Mgr. Ladislav Snopko,  poslanec Zastupiteľstva BSK: 
Vážený pán predseda, kolegyne, kolegovia,
v mene kultúrnej komisie chcem zaujať stanovisko k rozpočtu. Naše vzťahy k tomuto návrhu sa vyvíjali trochu zložito, pretože kultúra ako súčasť odboru cestovného ruchu a kultúry mala návrh rozpočtu pripravený nie celkom v súlade so skutočnými potrebami inštitúcií, takže my sme v krátkom čase realizovali stretnutia so všetkými riaditeľmi týchto inštitúcií a chcem poďakovať pánovi riaditeľovi Žákovi, že nám dal kompetencie, myslím teda oddeleniu kultúry, aby sme mohli postaviť reálne požiadavky týchto inštitúcií. Nie sú to veľké zmeny a, myslím si, že v duchu vývoja rozpočtu ich vieme realizovať na pochode, ako sa hovorí. Čiže to je taká záležitosť z oblasti kultúry. Chcem tu len zdôrazniť, že iné kraje, iné regióny majú dvoj- a trojnásobný počet inštitúcií, ktoré v kultúre spravujú, a pritom my sme považovaní za bohatý región. Takže to, samozrejme, tiež je súčasťou. 
Komisia kultúry už si aj prešla zásadnými prioritami, ktoré tu zazneli ako požiadavka na celú našu poslaneckú snemovňu. 
A druhá vec: chcel by som ešte, keď si tak predstavím rokovania našej kultúrnej komisie, ktoré obsahujú aj koaličných aj opozičných poslancov, myslím si, že rokujeme vcelku vecne a v duchu záujmu o vec. Keď pán poslanec Ftáčnik oznámil, že opozícia nebude hlasovať za rozpočet, lebo nebola k nemu pripustená, nuž, pripustená bola predsa v komisiách, tam sa dali riešiť všetky pripomienky. My sme tiež riešili všetko na pôde komisie, žiadne nadštandardné páky, vychádzajúce z toho, že sme tuná koalícia, ktorá je silnejšia, sme používať nemuseli. Takže ja beriem to, že opozícia nebude súhlasiť s racionálnym a triezvym návrhom rozpočtu. Túto situáciu pokladám len za politický šprajc. No tak, áno, treba..., ale nemá to s vecným prístupom k fungovaniu nášho samosprávneho kraja nič spoločné.
Ďakujem za pozornosť.

Predsedajúci Ing. Pavol Frešo, predseda Bratislavského samosprávneho kraja:
Ďakujem pekne.
S faktickou poznámkou na vystúpenie pána poslanca Snopka pán poslanec Pekár, nech sa páči.

Ing. Dušan Pekár, poslanec Zastupiteľstva BSK:  
Ďakujem za slovo, pán predseda.
Keď sa tu hovorilo o počte kultúrnych zariadení v samosprávnom kraji, ja by som dal do pozornosti kultúrnej komisii aj zariadenia, ktoré majú mestské časti, ktoré teda asi vypadli z vašej pozornosti. Tak potom poprosím nielen finančnú, ale aj takú nejakú patronátnu pomoc samosprávneho kraja venujte aj kultúrnym zariadeniam, ktoré máme vo svojich mestských častiach.
Ďakujem.

Predsedajúci Ing. Pavol Frešo, predseda Bratislavského samosprávneho kraja:
Ďakujem veľmi pekne. 
S reakciou na faktickú poznámku, nech sa páči, pán poslanec Snopko.

Mgr. Ladislav Snopko,  poslanec Zastupiteľstva BSK: 
Nerozumel som teraz, lebo tých, ktorých nie sme my zriaďovateľmi, zriaďovateľmi tých sú mestské časti, sám som jedného takého riaditeľ, a to je v kompetencii rozpočtu tých-
-ktorých zriaďovateľov. Takže nie celkom som rozumel.

Predsedajúci Ing. Pavol Frešo, predseda Bratislavského samosprávneho kraja:
No mrzí ma, že takto vzájomne reagujeme na seba. Naozaj, ak to v rokovacom poriadku máme, je tam možnosť normálnej reakcie, akože faktickej a potom, na koho to bolo... Ale nech sa páči, tak si to vyjasnime.
Nech sa páči, pán poslanec Pekár.

Ing. Dušan Pekár, poslanec Zastupiteľstva BSK:  
Nechcel som na predchádzajúcu reagovať. Ja, aby som vysvetlil, nemám rád, keď delíme našich a vašich, či už sú to neštátne školské zariadenia a zariadenia, ktorých sme zriaďovateľmi my, sme obyvatelia samosprávneho kraja, takže máme to brať tak, že je to v našom kraji, a všetko je v našom kraji, či už kultúrne zariadenia, či už školy, ale či sme zriaďovatelia obec, samosprávny kraj, to už by som nebral do úvahy.
Ďakujem.

Predsedajúci Ing. Pavol Frešo, predseda Bratislavského samosprávneho kraja:
Ďakujem pekne. 
Pán poslanec Frimmel.

Ing. Richard Frimmel, poslanec Zastupiteľstva BSK: 
Ďakujem za slovo.
Ja nechcem zdržovať, fakt, ale, myslím, že to sú..., pán Pekár nepochopil pravdepodobne, o čom tu hovoríme, hovoríme o rozpočte Bratislavského samosprávneho kraja. A ja mám, samozrejme, kultúrne zariadenia také, akého je pán Snopko riaditeľom v Petržalke, jedného zo zariadení, a ja nepotrebujem metodické usmerňovanie, ako hovoril, že nie finančné, chce metodické... No tak, to si ani predstaviť neviem, takže nemali by sme tu rozprávať také veci, ktoré sú nerealizovateľné.

Predsedajúci Ing. Pavol Frešo, predseda Bratislavského samosprávneho kraja:
Ďakujem pekne.
Do rozpravy je ďalej prihlásený pán poslanec Šramko, nech sa páči.

Ing. Peter Šramko, poslanec Zastupiteľstva BSK:  
Ďakujem, pán predseda.
Ja by som len stručne ešte vlastne k rozpočtu chcel povedať, že takmer alebo všetci poslanci mali určite svoje záväzky voči voličom, každý by chcel do toho rozpočtu dať podstatne viacej, ako je tam, a ja ho vnímam ako to možné realizovateľné, ale to, čo by sme chceli, by každý chcel oveľa viac. Ja som len rád, že sme zachovali určité kapitoly v doprave, v sociálnom, v školstve sme dali viac ako bolo v predchádzajúcich rokoch. A toto považujem za to pozitívum, že aj keď je za bránami silná finančná kríza, tak sa nesnažíme zobrať tam, kde by nám to veľmi uškodilo, a teda najmä uškodilo našim ľuďom. Takže z tohto pohľadu chápem, že asi sme zobrali práve z tých našich záväzkov voči našim voličom, že my sme im sľúbili viac, ale tento rok sa to nedá. Ja to beriem ako také naše ospravedlnenie, ale akonáhle bude možnosť v budúcom roku, budeme všetci poslanci určite požadovať v mnohých kapitolách podstatne viac.
Ďakujem.

Predsedajúci Ing. Pavol Frešo, predseda Bratislavského samosprávneho kraja:
Nech sa páči, pani poslankyňa Apalovičová.

Doc. Ing. Ružena Apalovičová, CSc., poslankyňa Zastupiteľstva BSK: 
Ďakujem pekne.
Ja by som nadviazala na pána poslanca Ftáčnika. Nechcela som ísť s faktickou poznámkou, pretože to bude možno dlhšie. Zdá sa mi také nie celkom seriózne hovoriť o tom, že je to politický návrh rozpočtu, pretože tie dve základné oblasti, v ktorých pracujem, vzdelávanie a sociálne zabezpečenie, to sú základné body, ktoré skutočne robíme pre občanov nášho kraja, a to pre mládež a pre tých najstarších. Vo vzdelávaní zo 40.226.239 sme zvýšili rozpočet, navrhujeme zvýšiť rozpočet na 46.047.993, čo skutočne do toho vzdelávania potrebujeme, a pritom nedávame na kapitálové výdavky. 
To, že musíme dávať neštátnym zriaďovateľom, no tak, to je zo zákona. To je záležitosť, ktorú robíme na každej úrovni, ktorú musíme robiť na každej úrovni. No a takisto pri sociálnom zabezpečení zvyšujeme z 19.645.820 na 21.862.146. A tu takisto musíme dávať príspevky neštátnym subjektom. A tu sa musíme pripraviť na to, že keď začne platiť novela zákona o sociálnom zabezpečení od roku 2013, tak toto nám ešte podstatne narastie, pretože tam budeme mať povinnosti umiestniť ľudí, ktorí spĺňajú podmienky zaradenia do sociálneho zariadenia alebo domova pre seniorov. A treba si povedať, že ani BSK, ani mestské časti, ani mesto tieto zariadenia nemajú a nemajú ani peniaze na ich zriadenie. Takže skutočne sa snažíme čo najlepšie a v tej maximálnej možnej miere vychádzať v ústrety občanom nášho kraja.
Ďakujem.

Predsedajúci Ing. Pavol Frešo, predseda Bratislavského samosprávneho kraja:
Ďakujem pekne.
S faktickou poznámkou na vystúpenie pani poslankyne Apalovičovej pán poslanec Ftáčnik. Nech sa páči, máte slovo.

Doc. RNDr. Milan Ftáčnik, CSc.,  poslanec Zastupiteľstva BSK:
Vážená pani poslankyňa,
ja neviem, prečo sa bránite tomu, aby sme spájali rozpočet a politiku, pretože prostredníctvom rozpočtu dosahujeme ciele, ktoré chceme ako politici zrealizovať. Myslím, že to je normálne, prirodzené a netreba sa na to hnevať. Keď budete hlasovať za tento rozpočet, prosím, vedeli by ste mi odpovedať na otázku, ktorá je povedzme na strane 95 toho rozpočtu, prečo sa Strednej zdravotníckej škole Záhradnícka 44 (vybral som si ju len náhodne) zvyšuje rozpočet o 100 tisíc eur a klesá jej počet žiakov z 509 na 475, čo je merateľný ukazovateľ tohto programového rozpočtu, a iným školám, ktorým stúpajú žiaci, sa rozpočet znižuje, keď už sme pri tom? Navyšuje sa o 1,6 milióna eur, pochválil som to, ale k zdôvodneniu k súhrnnej časti toho podprogramu nie je jediné slovo prečo, komu, ako. Nič. To len faktická poznámka.

Predsedajúci Ing. Pavol Frešo, predseda Bratislavského samosprávneho kraja:
Ďakujem pekne.
Pán poslanec Stano, to bude reakcia na...
MUDr. František Stano, poslanec Zastupiteľstva BSK:
Na pani Apalovičovú
Ďakujem.

MUDr. František Stano, poslanec Zastupiteľstva BSK: 
Ja by som chcel poprosiť do ďalšej diskusie, že už nechváľme toľko kolegu Ftáčnika, lebo tým, že definoval politický dôvod, nepodporí vlastne..., povedal, že na tom rozpočte vecne nie je nič zlé, čo nemohol vytiahnuť, tak buďme spokojní a poďme ďalej – hlasovať.

Predsedajúci Ing. Pavol Frešo, predseda Bratislavského samosprávneho kraja:
Ďakujem pekne.
Nech sa páči, pán poslanec Ondrejka, máte slovo.

RNDr. Jozef Ondrejka, poslanec Zastupiteľstva BSK:  
Ďakujem.
Vážené kolegyne, kolegovia,
mne je troška ľúto, že sa pri takomto bode, ako je rozpočet, viacej politikárči a hovorí o politike a postojoch. Možno vy ako straníci máte na to iný pohľad a nerozumiete, prečo by sa..., alebo to považujete za normálne. Pre mňa to nie je normálne, ja by som sa radšej riadil vecnými informáciami. 
Na úvod chcem povedať, že mám dve pripomienky, a napriek tomu, že som člen klubu SMER-u, tak ja tento rozpočet podporím, lebo mám na to dôvody.
Čo sa týka tých pripomienok, ja sa vrátim, lebo jeden môj návrh bude obdobného charakteru. Pred chvíľou som dal návrh, aby sme najmä v záujme transparentnosti zaradili isté rozhodovanie o správe a darovaní majetku práve tuná na zastupiteľstvo. Jednak zákon o samosprávnych krajoch hovorí, že keď sa rozhoduje o majetku, o nakladaní s majetkom, tak takéto zastupiteľstvo nemôže byť tajné, musí byť verejné. Čiže tá transparentnosť je už zakotvená v zákone, a neviem prečo teda..., ja akceptujem to rozhodnutie, ale nechápem ten politický prístup (aspoň tak som to cítil) pri hlasovaní, že sme za zavreté dvere dali rozhodovanie o presúvaní akéhokoľvek majetku v akejkoľvek hodnote. Tomu nerozumiem.
Takisto..., teraz sa vrátim už k tomuto návrhu na uznesenie. Tam vlastne..., ja to nebudem dávať písomne, lebo asi to nemá zmysel, ak si to pán predseda osvojí, tak to tak bude, ak nie, tak aj tak zahlasujem za tento návrh rozpočtu. Bod B hovorí o istých kompetenciách. Ja s tými kompetenciami súhlasím, ale ak budú explicitne takto napísané, tak B.1 hovorí o tom, že vlastne predseda môže rozpočet v plnej miere, v plnom rozsahu meniť. Čiže tam by som len navrhoval, aby sa formálne dala na koniec za „rok 2010“ dvojbodka a B.1.1 a B.1.2 sa označili ako a) a b)(?) – ako časti, v ktorých ho splnomocňujeme. Dá sa to aj takto vysvetliť, ale dá sa to vysvetliť aj tak, že to B.1 je kompetencia na všetko, čo, myslím si, že nie je transparentnosť.
Druhá vec, ktorá tam je, tak hovorí o upresňovaní rozpočtu. To sa týka v B.1 viacerých tých ustanovení. Ide o pojem „upresňovanie“. Keď tam zostane pojem „upresňovanie“, tak to ako keby sme schvaľovali nejaký nepresný rozpočet, tomu ja nerozumiem, lebo podľa mňa je presný, na úrovni poznania, ktoré dnes máme. Zákon takéto niečo nepozná. My dávame predsedovi kompetenciu na isté zmeny, čo pozná zákon o samosprávnych krajoch. Preto odporúčam, aby v tomto uznesení B tie slová „upresniť“, „upresňovať“ boli nahradené slovami „zmenou“ alebo teda „mení rozpočet“. Čiže formálne, myslím, že to je správne v zmysle zákona.
Ďakujem.

Predsedajúci Ing. Pavol Frešo, predseda Bratislavského samosprávneho kraja:
Ďakujem pekne, pán poslanec.
Ja si vážim tento prístup. Ja sa vyjadrím k tomu prvému. Keby som si to prvé vykladal takto extenzívne, tak by som zjavne porušil tie body B.1, B.2 atď., odignoroval by som ich, hej?, ak naozaj... ako si myslíme, že sme v takom stave, že ako župan odignorujem ďalšiu časť uznesenia, podľa mňa to nemá nijaký zmysel. Preto je to členené na B.1.1, B.1.2, že to nadväzuje na to, ja si myslím, že to je zrejmé. 
A ten výraz „upresniť“, rozumiem, dá sa vymeniť aj za nejaký iný, ale nechajme tam „upresniť“, lebo to je bežne používaný výraz. Ale... Ako? (V reakcii na hlas z pléna:) Sekundu...
(Po chvíľke:) Ďakujem pekne za trpezlivosť. Po vzájomnej konzultácii vymeníme to slovo „spresniť“ na „upraviť“. Aj poprosím návrhovú komisiu, v tomto zmysle si tú zmenu osvojujem. Tú prvú, nie ale túto druhú áno. Čiže nie „upresniť“, ale „upraviť“. 
Ďakujem pekne.
Ďalší do diskusie je prihlásený pán poslanec Šramko. Nech sa páči.

Ing. Peter Šramko, poslanec Zastupiteľstva BSK:  
Ďakujem pekne, pán predseda.
Ja len zareagujem na predchádzajúcu rozpravu a s takou otázkou na vás. Myslím, že vy ste vždy deklarovali otvorenosť a nemáte s tým problém. Aj keď to tam nie je v uznesení, ale som presvedčený, že o všetkých úpravách pri zmenách rozpočtu dostaneme ako poslanci jasné informácie, že čo sa kam presunulo.

Predsedajúci Ing. Pavol Frešo, predseda Bratislavského samosprávneho kraja:
Ja som aj v tomto zmysle poprosil pána poslanca Pomichala. Nie je mi to jedno, že „vždy a bezodkladne“, dal som „raz kvartálne“ a tento návrh si osvojujem. Prosím vás pekne, že „raz za štvrťrok“ – bez problémov. To je napríklad presný prípad, kedy..., keby sa toto tu dialo, tak nemáme dnes desaťmiliónový výpadok za minulý rok. Keby sa presne toto stalo. Čiže raz štvrťročne, nie je v tom problém.
Ďakujem veľmi pekne. 
Ešte vidím prihláseného do diskusie pána poslanca Borguľu. Nech sa páči, máte slovo.

Ing. Martin Borguľa, poslanec Zastupiteľstva BSK:
Pán predseda, len sa vám chcem poďakovať za čas, ktorý ste vy a váš kolega pán Marušinec strávili so mnou pri konzultácii o jednotlivých položkách tohto rozpočtu ako s nováčikom v poslaneckých laviciach vyššieho územného celku. Napriek tomu teda ale ostanem pri stanovisku podpredsedu nášho klubu a ja teda osobne sa pri rozpočte zdržím.
Ďakujem pekne.

Predsedajúci Ing. Pavol Frešo, predseda Bratislavského samosprávneho kraja:
Ďakujem pekne.
No ako... to je taký ten praktický dôkaz aj toho, že naozaj nebolo to len o tom koalično-opozičnom, naozaj každý, kto má záujem, a je to tak, a ja to chcem aj takto zachovať, samozrejme, ja rešpektujem, že proste niekedy, ak stranícka centrála zavelí, no tak sa nedá nič robiť, hej?, ale napriek tomu, napriek tomu by som bol rád, keby sme zostali v tom režime, že tieto veci riešime v partnerstve. 
Nech sa páči, pán poslanec Ftáčnik. (Prosím, zapnite pána poslanca Ftáčnika.) 

Doc. RNDr. Milan Ftáčnik, CSc.,  poslanec Zastupiteľstva BSK:
Pán predseda, vám niekedy velí stranícka centrála? Asi s tým máte skúsenosti, keď to tak hovoríte.

Predsedajúci Ing. Pavol Frešo, predseda Bratislavského samosprávneho kraja:
Pán poslanec, to bolo možno naozaj nadnesené, ale bol to naozaj trochu pokus to odľahčiť. Berme to takto. Myslím, že si rozumieme, to, čo som hovoril. Pre mňa je dôležité to, že naozaj každý poslanec má dvere otvorené. Zostaňme pri tomto. Každý si zodpovedá za svoje rozhodnutie. Ja nebudem kritizovať rozhodnutie poslancov. Takže tak; ak to bolo pochopené ináč, tak takto to bolo myslené.
Nech sa páči, pán poslanec Drozd.

Ing. Slavomír Drozd, poslanec Zastupiteľstva BSK:
Ďakujem.
Stranícku centrálu sme videli na Bratislavskom hrade, keď sa siedmi župani zúčastnili, a vy ste sa nezúčastnili. To je celé.

Predsedajúci Ing. Pavol Frešo, predseda Bratislavského samosprávneho kraja:
Keďže ja naozaj zastávam názor, naozaj zastávam názor zasa taký, že priamy kontakt s ľuďmi a hovoriť im pravdu, no tak presne toto dodržím a poviem vám: ten dôvod bol, samozrejme, ten, že my sme sa ospravedlnili, lebo sme žiadali pluralitné zastúpenie opozície pri takejto akcii. 
Ale, pán Drozd, keď naozaj je to pre vás také dôležité, tak sa to volá Dunaj, volá sa to Devín, volá sa to Záhorská Ves, to sú presne tie miesta, kde som sa bol v tom čase pozrieť sa na dôsledky povodní. Tá situácia s komármi je katastrofálna.
Veľmi pekne vás poprosím, keď už sme pri straníckej centrále, tak vaša stranícka centrála nám po týždni, po tom, čo nám pridelili 70 tisíc eur na postrek komárov, po týždni zasa chce, aby sme ich stiahli naspäť, resp. dali ich naspäť vláde. Tak ak niečo so straníckou centrálou, tak prosím, zavolajte im, že naozaj to na tie komáre potrebujeme, a v čase, keď sa tam odhaľovala socha Svätopluka, ubezpečujem vás, že v Záhorskej Vsi je veľmi ťažko v tom čase vydržať. Veľmi ťažko. Pán primátor, povedzte, či to tak je, bol som tam, bol som tam, takže myslím si, že starať sa o ľudí je veľmi dôležité. A je úplne zbytočné sa napádať, kto akým spôsobom to robí; niekto odhaľuje koňa, niekto sa stará o komáre. Každý robíme, čo vieme. 
Ďakujem pekne. 
(Čiastočný potlesk.)

(Poznámka zapisovateľky: Podujatie, na ktorom sa v nedeľu 6. júna 2010 vo večerných hodinách nezúčastnil predseda BSK, sa týkalo slávnostného odhalenia jazdeckej sochy Svätopluka na nádvorí Bratislavského hradu.) 

Keďže neregistrujem žiadne prihlášky do diskusie, veľmi pekne poprosím návrhovú komisiu, aby nám predložila návrhy uznesenia, s tým, že aj to uznesenie pána poslanca Pomichala, s tou zmenou, že raz štvrťročne, si osvojujem (a to je odpoveď pánu Šramkovi), aj tú časť, ktorá sa týka „upresnenia“ (v zmysle návrhu pána poslanca Ondrejku). 
Nech sa páči, máte slovo.

Predseda návrhovej komisie RNDr. Peter Mach, poslanec Zastupiteľstva BSK:
Pán predseda, ešte vás poprosím o vyjadrenie k návrhu pani poslankyne Zemanovej, či si osvojíte aj jej návrh, aby zastupiteľstvo požiadalo predsedu o prípravu internej smernice o štruktúre návrhu budúcoročného rozpočtu – podľa stanoviska hlavného kontrolóra.

Predsedajúci Ing. Pavol Frešo, predseda Bratislavského samosprávneho kraja:
Samozrejme, áno. 
Nech sa páči.
Predseda návrhovej komisie RNDr. Peter Mach, poslanec Zastupiteľstva BSK:
Dobre. Takže budeme hlasovať teda o celom uznesení, ktoré v časti A sa nemení (podľa písomne predloženého materiálu) a znie: Schvaľuje návrh rozpočtu BSK ako vyrovnaný (s tabuľkou, ktorá je uvedená v texte).
V časti B – splnomocňuje sa mení slovo „upresňovať“ (dvakrát) na „upravovať“. Tam je  splnomocnenie predsedu BSK upravovať schválený rozpočet.
V časti C – ukladá riaditeľovi úradu nie je navrhovaná žiadna zmena.
A uznesenie bude mať nový bod D – „žiada predsedu Bratislavského samosprávneho kraja...“, ktorý bude mať dve úlohy alebo dve požiadavky:
D.1 – „žiada predsedu BSK, aby štvrťročne informoval zastupiteľstvo o vykonaných zmenách v rozpočte Bratislavského samosprávneho kraja na roky 2010 až 2012 na základe bodu B tohto uznesenia.“ (čiže tie úpravy, na ktoré ho splnomocníme v bode B – štvrťročne by mal o nich predseda informovať zastupiteľstvo).
A v bode D.2 – „žiada predsedu BSK o prípravu internej smernice o štruktúre návrhu budúcoročného rozpočtu podľa stanoviska hlavného kontrolóra“.

Predsedajúci Ing. Pavol Frešo, predseda Bratislavského samosprávneho kraja:
Ďakujem veľmi pekne. 
Poprosím, vážené poslankyne, vážení poslanci, je to dôležité hlasovanie, prezentujte sa a hlasujte, prosím. Teraz.
(Hlasovanie číslo 20.) 
Ďakujem veľmi pekne. 
Takže výsledok je: za bolo tridsaťjeden poslancov, proti bol jeden, zdržali sa siedmi. (Prítomných tridsaťdeväť poslancov.)
Konštatujem, že tento návrh sme schválili.
Veľmi pekne ďakujem.
(Potlesk.)
Ďakujem veľmi, veľmi pekne. 

Aj na viacero žiadostí poprosím, urobme teda prestávku, a poprosím vás ale úplne presne – o päť minút pol, je to trinásť minút, o päť minút pol sa tu stretnime, bez toho, aby niekto musel niekoho volať. Máme ešte tri dôležité body. Ďakujem pekne.
(Prestávka od 12:12 do 12:40 h. ) Po nej:

Predsedajúci Ing. Pavol Frešo, predseda Bratislavského samosprávneho kraja:
Vážené dámy, vážení páni,
poprosím vás pekne, aby ste zaujali miesta, aby sme prešli aj ostávajúce tri body.
Poprosím vás pekne, máme bod číslo 10 – Návrh na zmenu členov osobitnej komisie na posudzovanie žiadostí o dotácie podľa VZN BSK č. 8/2005 v znení neskorších zmien a doplnkov.
V tomto zmysle tam kreujeme novú komisiu. Z poslaneckých klubov sme naozaj urobili znova ten istý režim s jednou drobnou výnimkou, že je tam aj poslanec za nezávislých. Takže ja prečítam mená na základe vzájomnej dohody.
Za klub SMK: pani Gabriella Németh,
za klub SDKÚ - DS: pán poslanec Snopko,
za klub KDH: pán poslanec Dušan Pekár,
za nezávislých: pán poslanec Rudolf Kusý,
za klub OKS: pán poslanec Šebej,
za klub SMER: pani poslankyňa Beňová
a za úrad ja som nominoval dvoch ľudí: riaditeľku kancelárie pani Oráčovú a môjho poradcu pána Petra Húsku.
Čiže v tomto zmysle si, prosím, doplňte to zloženie komisie, tak, aby sme mohli potom o tom hlasovať. Ale predtým otváram, samozrejme, rozpravu k tomuto bodu. Nech sa páči. 
Nech sa páči, pán poslanec Stano.

MUDr. František Stano, poslanec Zastupiteľstva BSK: 
Máme uznesenie pripravené vo forme – predseda a členovia. Bude návrh znieť na konkrétneho predsedu?

Predsedajúci Ing. Pavol Frešo, predseda Bratislavského samosprávneho kraja:
V tomto zmysle by som poprosil to uznesenie upraviť tým spôsobom, aby si komisia zvolila sama predsedu.
Ďakujem veľmi pekne. 
Poprosím, aj predpokladám, že táto komisia bude pracovať maximálne konsenzuálnym spôsobom, nakoľko je to vec, ktorá je citlivá, pokiaľ tam nebude nejaká zrejmá zhoda a bude tam nejaké upodozrievanie, tak sa dostaneme do situácie, kedy naozaj to budeme musieť riešiť nejako inak.
Nech sa páči, pani poslankyňa Zemanová. 

RNDr. Anna Zemanová, poslankyňa Zastupiteľstva BSK:  
Ja by som sa chcela len jednu vec opýtať, ani nie priamo k tejto komisii, ale VZN hovorí o dvoch termínoch predkladania žiadostí. Jeden termín nám vlastne uplynul okolo 20. februára, ďalší termín je v novembri. Mňa sa už pýtali ľudia, že ako to bude, či nejaké žiadosti v tom termíne február sú už na stole a čakajú, alebo bude nový termín, resp. keď..., alebo len jeden – v novembri. Toto mi nie je celkom jasné, ako budeme teraz postupovať.

Predsedajúci Ing. Pavol Frešo, predseda Bratislavského samosprávneho kraja:
Máme takú situáciu, že my sme v podstate túto vec neriešili, keď sme nemali rozpočet, lebo to je také neférové. V tomto zmysle zbierame tie žiadosti a toto by som poprosil, keby sme už potom v spolupráci s tou komisiou hľadali toto riešenie. Ja pevne verím, že nebude treba urobiť ďalšie VZN a bude sa dať niektoré žiadosti posúdiť čím skôr. To je môj názor, ale chcem to v spolupráci s komisiou takto realizovať. Nemám žiaden záujem čakať do novembra formálne, keď to len trochu ide. Takže tak...
Ďakujem pekne.
Keďže nevidím nikoho prihláseného do diskusie, uzatváram diskusiu a poprosím návrhovú komisiu, aby prečítala návrh uznesenia. 

Predseda návrhovej komisie RNDr. Peter Mach, poslanec Zastupiteľstva BSK:
Návrh uznesenia, tak ako ste ho písomne dostali, pozostáva z dvoch častí:
Zastupiteľstvo BSK po prerokovaní materiálu
A.	odvoláva dňom 11. júna 2010 predsedu a členov osobitnej komisie... (ktorí sú vymenovaní);

B.	volí za členov komisie:
Gabriella Németh, 
Ladislav Snopko,
Dušan Pekár,
Rudolf Kusý,
František Šebej, 
Monika Flašíková-Beňová,
Barbora Oráčová
a Peter Húska.
(Predsedu komisie si zvolí komisia zo svojho stredu.)

Predsedajúci Ing. Pavol Frešo, predseda Bratislavského samosprávneho kraja:
Ďakujem veľmi pekne. 
Poprosím veľmi pekne, aby sme sa prezentovali a hlasovali o návrhu uznesenia, tak ako ho predniesla návrhová komisia.
(Hlasovanie číslo 21.) 
(V reakcii na hlas z pléna:) 
Nefunguje...? Pardon, sekundu, kto má námietku voči hlasovaniu? (V reakcii na hlas z pléna:) Nerozumiem teraz. Keď má niekto námietku, nech zdvihne ruku, keď nie, tak prečítam výsledok. Takže poprosím, čo sa stalo? (V reakcii na hlas z pléna:) 
Takže vyhlasujem hlasovanie za zmätočné.
Poprosím, ešte raz sa prezentujme a hlasujme. Nech sa páči.
(Hlasovanie číslo 22.) 
Ďakujem veľmi pekne. 
Za bolo tridsaťjeden poslancov, zdržali sa traja, nehlasovali dvaja z tridsiatich šiestich.
Takže konštatujem, že tento návrh uznesenia bol prijatý. 

Vážené dámy, vážení páni,
prechádzame k bodu 11 – Návrh na schválenie zámeru založenia Krajskej organizácie cestovného ruchu Bratislavského samosprávneho kraja v zmysle zákona číslo 91/2010 Z. z. o podpore cestovného ruchu.

Nech sa páči, materiál máte pred sebou. Uvedie ho pán podžupan Nesrovnal.
Zároveň poprosím pána podžupana Bertu, aby viedol rokovanie. Ďakujem pekne.

JUDr. Ivo Nesrovnal, poslanec Zastupiteľstva BSK a podpredseda BSK:  
Vážené kolegyne, kolegovia,
1. januárom 2011 začne platiť nový zákon číslo 91 z tohto roku o podpore cestovného ruchu. Zákonodarca tým dohnal vlastne zameškaný vývoj na Slovensku a veľký rest voči podnikateľom v oblasti cestovného ruchu a zároveň aj vyrovnáva podmienky u nás s podmienkami u našich susedov a v okolitých štátoch. Tento zákon ukladá alebo umožňuje samosprávam, dáva kompetencie zakladať organizácie na podporu cestovného ruchu. Jedna zo samospráv je aj kraj a vyšší územný celok teda môže podľa tohto zákona založiť krajskú organizáciu cestovného ruchu, a  čo je hlavne dôležité, čerpať na túto organizáciu dotácie a rôzne prostriedky. 
Založenie tejto organizácie nie je vlastne výkon tej činnosti cestovného ruchu, na to sú podnikatelia, ale my využívame túto možnosť danú zákonom a chceme im v tom pomôcť. Tá organizácia bude mať strategické funkcie, koordinačné funkcie, zasieťovať veci, pomáhať podnikateľom a vytvoriť im..., tak, aby sme konečne mohli aj my v tomto napredovať, pretože ten súčasný stav nie je dobrý, a vlastne náš sused je majster sveta, Rakúsko je majster sveta v správe, v administrácii cestovného ruchu a prijímaní dotácií. Takže už je skutočne načase, aby sme sa poučili a robili niečo tak, ako sa to robiť má. V tomto duchu vás prosím o schválenie predloženého materiálu.
Ďakujem.

Predsedajúci Ing. Martin Berta, CSc., poslanec Zastupiteľstva BSK a podpredseda BSK:  
Ďakujem pekne za informáciu a otváram rozpravu k danému bodu.
Nech sa páči, hlási sa pán Dostál. Pripraví sa pán Ondrejka.

Mgr. Ondrej Dostál, poslanec Zastupiteľstva BSK:
Ďakujem.
Ja nepochybujem o dobrom úmysle, s ktorým bol predložený tento materiál. Chcem len teda avizovať, že nepodporím ho, pretože nezodpovedá môjmu politickému presvedčeniu, že by sa štát, samospráva alebo verejný sektor mali takýmto spôsobom angažovať v oblasti cestovného ruchu. Ja rešpektujem, že tak je aj v iných európskych krajinách, ale myslím si, že cestovný ruch má byť vecou súkromného podnikania, ktoré má mať rovnaké podmienky ako akákoľvek iná oblasť podnikania, aj pri vedomí toho, že úlohou tejto agentúry nebude vykonávať aktivity v rámci cestovného ruchu, ale teda vytvárať podmienky. Myslím si, že je to nadbytočné. Hovorím to z toho pohľadu, akým ja vnímam spoločnosť, akým ja vnímam úlohy štátu a verejného sektora.
Ďakujem.

Predsedajúci Ing. Martin Berta, CSc., poslanec Zastupiteľstva BSK a podpredseda BSK:  
S faktickou poznámkou sa prihlásil pán Ftáčnik. Nech sa páči.

Doc. RNDr. Milan Ftáčnik, CSc.,  poslanec Zastupiteľstva BSK:
Vážený pán poslanec,
mal som možnosť zúčastniť sa na konferencii, kde zástupcovia mesta Viedeň a mesta Prahy prezentovali výsledky v oblasti cestovného ruchu. Oni sú zriaďovateľmi – ako mesto Viedeň tzv. Viedenskej turistickej kancelárie, podobne vznikla v Prahe. A výsledky Viedne v oblasti povedzme kongresovej turistiky sú vynikajúce, veľmi dobré, môžete povedať, že tam to vedú sociálni demokrati, ale Prahu vedú predsa len vaši politickí súputníci, a takisto sa k tomu hlásili, prezentovali nám výsledky, ktoré boli veľmi impresívne a ktoré by Bratislave naozaj pomohli. 
Ja veľmi podporujem materiál, ktorý predložil pán podpredseda a vedenie župy, čo sa týka cestovného ruchu, nie preto, že zákon vznikol v tomto období, je to dlhoročná snaha aj zástupcov samosprávy a, myslím si, že nadväzuje aj na skúsenosti zo zahraničia. Takže myslím, že buďme tuná vecní a snažme sa nájsť pozitíva toho, čo bolo prijaté.

Predsedajúci Ing. Martin Berta, CSc., poslanec Zastupiteľstva BSK a podpredseda BSK:  
Dobre, ďakujem pekne. 
S ďalšou faktickou poznámkou pán poslanec Stano, nech sa páči.

MUDr. František Stano, poslanec Zastupiteľstva BSK: 
Možno len na vysvetlenie, ak nie je úplne zrejmý cieľ aj zákona aj tých nových organizácií. Vôbec nejde o podporu súkromných podnikateľov, ide o podporu prostredia, v ktorom všade na svete zohráva samospráva alebo aj štát v oblasti propagácie vlastného územia, vlastnej propagácie určité úlohy. Správnym nastavením podmienok sa len vytvorí priestor, aby podnikanie v jednotlivých častiach bolo efektívnejšie, resp. vôbec zrealizovateľnejšie zo strany podnikateľov. A ideologicky si myslím, že veľmi zapadá do vášho pohľadu na svet, že najväčšia sloboda, ekonomická sloboda je postavená na pleciach malých podnikateľov, malých a stredných podnikateľov. A to odvetvie je práve jedno z tých, ktoré v najväčšej miere živí tých najmenších podnikateľov, čo potom odráža najvyššiu mieru ekonomickej slobody v štáte.  
Ďakujem.

Predsedajúci Ing. Martin Berta, CSc., poslanec Zastupiteľstva BSK a podpredseda BSK:  
Ďakujem pekne.
Nech sa páči, pán Ondrejka.

RNDr. Jozef Ondrejka, poslanec Zastupiteľstva BSK:  
Ďakujem.
Vážené kolegyne, kolegovia,
ja by som chcel teda len pripomenúť alebo zdôrazniť to, že tým, že vzniká v našom kraji oblastná kancelária, tak je potrebné alebo zákonnou povinnosťou je založiť aj krajskú organizáciu. I keď ten zákon o cestovnom ruchu zrejme nemusí byť... alebo môžu ho považovať mnohí, že nie je ideálny, je to dobrá cesta k tomu, čo hovoril aj pán poslanec Stano, lebo absolútne sa stotožňujem s tým jeho názorom a myslím si, že takýmto spôsobom treba začať a hľadať podporu cestovného ruchu aj v našom kraji, nespoliehať sa len na nejaké pasívne postoje. Takže myslím si, že je potrebné to podporiť.

Predsedajúci Ing. Martin Berta, CSc., poslanec Zastupiteľstva BSK a podpredseda BSK:  
Ďakujem pekne.
S ďalším diskusným príspevkom pán Šramko.

Ing. Peter Šramko, poslanec Zastupiteľstva BSK:  
Ďakujem pekne.
Ja by som chcel za seba, ale aj za náš klub povedať, že považujeme to za veľmi správne a rozumné, že sa predkladá tento materiál, a určite ho podporíme. No a nepochopili sme, výnimočne, pána kolegu Dostála, ale veď nemusíme vždy všetko pochopiť.

Predsedajúci Ing. Martin Berta, CSc., poslanec Zastupiteľstva BSK a podpredseda BSK:  
Dobre. Ďakujem pekne. 
Faktická poznámka pán Dostál, nech sa páči.

Mgr. Ondrej Dostál, poslanec Zastupiteľstva BSK: 
Ja som ani nemal ambíciu kohokoľvek presvedčiť, pretože rešpektujem, že na túto otázku má väčšina zastupiteľstva, možno celé zastupiteľstvo iný názor ako ja. Chcel som len teda vysvetliť svoj postoj a môžem ho teda ešte raz zopakovať: nemyslím si, že sa štátna správa, štát alebo samospráva, proste verejný sektor má angažovať v oblasti cestovného ruchu cez to, aby do toho dával akékoľvek financie alebo zriaďoval nejaké inštitúcie, ktoré sa do toho budú dávať. Rovnako si nemyslím, že by mal existovať samostatný zákon o cestovnom ruchu. Ale, opäť, nemal som ambíciu presvedčiť vás o tom, iba som chcel povedať, že takýto je môj názor. 

Predsedajúci Ing. Martin Berta, CSc., poslanec Zastupiteľstva BSK a podpredseda BSK:  
Ďakujem pekne.
Kolegyne, kolegovia, 
vzhľadom na to, že už nikto nie je prihlásený do rozpravy, končím rozpravu. Prosím návrhovú komisiu, aby predniesla návrhy.

Predseda návrhovej komisie RNDr. Peter Mach, poslanec Zastupiteľstva BSK:
Keďže neodzneli žiadne pozmeňujúce návrhy, budeme hlasovať o uznesení tak, ako je predložené písomne. Pozostáva z dvoch častí: 
Zastupiteľstvo po prerokovaní materiálu:
A.	schvaľuje zámer založiť...,
B.	ukladá riaditeľovi... vykonať do konca roku kroky smerujúce k založeniu...

Predsedajúci Ing. Martin Berta, CSc., poslanec Zastupiteľstva BSK a podpredseda BSK:  
Ďakujem pekne návrhovej komisii.
Prezentujte sa, kolegovia, a hlasujte. Teraz.
(Hlasovanie číslo 23.) 
Za hlasovalo tridsať, proti jeden, nehlasovali štyria. (Prítomných tridsaťpäť.)
Konštatujem, že návrh bol prijatý. 

Posúvame sa k bodu číslo 12.
Nech sa páči, opäť predkladá pán podpredseda Nesrovnal. Poprosil by som ho o úvodné slovo.

JUDr. Ivo Nesrovnal, poslanec Zastupiteľstva BSK a podpredseda BSK:  
Kolegyne a kolegovia,
toto je materiál, ktorý znamená vlastne druhý krok v oživovaní organizácie, ktorej zámer sme si teraz schválili. Ide o to, že v cezhraničnom programe Slovensko – Rakúsko sú k dispozícii finančné prostriedky, ktorými môžeme túto našu oblastnú organizáciu oživiť a rozbehnúť. Je to dohromady 380 tisíc eur, až do roku 2013 s 15-percentnou spoluúčasťou, pričom podotýkam, že spoluúčasť sa začne čerpať až budúci rok. Takže je to, myslím si, celkom dobrý obchod, a predmetom materiálu je schválenie vlastne zámeru tej inštitucionálnej siete bez finančného manažmentu, tak, aby sme mohli predložiť výzvu čerpať finančné prostriedky a zabezpečiť na základe týchto prostriedkov skúsenosti a know-how a proste procesy, tak, ako to robia v Rakúsku, aby sme to mohli rozbehnúť aj my. Takže aj v tomto duchu... 
Je to, hovorím, naplnenie toho prvého materiálu a umožnenie, ... (Pozn. zapisovateľky: Nerozumela som jedno slovo.),  tak v tomto duchu vás prosím o jeho schválenie.

Predsedajúci Ing. Martin Berta, CSc., poslanec Zastupiteľstva BSK a podpredseda BSK:  
Ďakujem pekne za úvodné slovo.
S faktickou poznámkou sa hlási pani Zemanová, nech sa páči, dávam jej slovo.

RNDr. Anna Zemanová, poslankyňa Zastupiteľstva BSK:  
Ja len takú drobnosť, že ešte sme tú organizáciu neschválili, len zámer na to, že ju schválime.

Predsedajúci Ing. Martin Berta, CSc., poslanec Zastupiteľstva BSK a podpredseda BSK:  
Ďakujem pekne. 
Keďže ďalšie diskusné príspevky nie sú, končím rozpravu.
Poprosím návrhovú komisiu o návrh uznesenia. 

Predseda návrhovej komisie RNDr. Peter Mach, poslanec Zastupiteľstva BSK:
Budeme hlasovať o návrhu uznesenia tak, ako bolo predložené písomne, zase v dvoch častiach:
Zastupiteľstvo BSK po prerokovaní materiálu
A.	schvaľuje projektový zámer...,
B.	ukladá riaditeľovi Úradu BSK
(a tam sú dve úlohy:) 
B.1 zabezpečiť vyčlenenie prostriedkov v rozpočte na roky 2011 až 2013...,
B.2 zabezpečiť spracovanie projektu...

Predsedajúci Ing. Martin Berta, CSc., poslanec Zastupiteľstva BSK a podpredseda BSK:  
Ďakujem pekne návrhovej komisii.
Kolegyne, kolegovia, prezentujte sa a hlasujte. Teraz.
(Hlasovanie číslo 24.)
Za hlasovalo tridsaťjeden, zdržal sa jeden, nehlasoval jeden. (Prítomných tridsaťtri poslancov.)
Celkovo konštatujem, že uznesenie bolo prijaté.

Posúvame sa k bodu rôzne.
Nech sa páči, otváram rozpravu. Keďže nie sú žiadne príspevky...
Pán Ondrejka, nech sa páči.

RNDr. Jozef Ondrejka, poslanec Zastupiteľstva BSK:  
Ďakujem.
Vážený pán podpredseda, kolegyne a kolegovia,
ja som sa s pánom predsedom dohodol, že otvorím túto problematiku v bode rôzne, a týka sa povodňovej situácie v našom kraji. Dá sa povedať, že máme tú situáciu za sebou, ale chcel by som upozorniť na dva problémy, ktoré je potrebné riešiť. 
Komunikácie, ktoré patria do správy Bratislavského samosprávneho kraja, prechádzajú aj cez intravilány mnohých miest a obcí a práve tam je problém, lebo čo sa týka napríklad intravilánu Malaciek, tak tieto komunikácie majú problém, že voda z nich nie je 

dostatočne odvedená a zaplavuje domy. Pri tohtoročných záplavách správca Regionálne cesty spolu aj s mestom pružne reagovali a riešili sme túto situáciu. Existuje na Ulici oslobodenia provizórne riešenie a bolo by dobré systematicky sa pozrieť na všetky tieto mestá a obce, na tieto intravilány, a spraviť nápravu na odvodnenie týchto kanálov. Ja viem, že tam bude nejaký náklad možno aj na financie, na rozpočet, ale je to zákonná povinnosť. Čiže to je jeden okruh problémov, ktoré by sme systematicky v budúcnosti mali riešiť, lebo je to naša povinnosť.
A druhý súvisí s komármi. Bolo tuná spomenuté, že kraj bol vyzvaný, že by mal vrátiť finančné prostriedky. Ja by som teda skôr odporúčal, aby sme zaujali stanovisko, ako riešiť tento problém, lebo ľuďom, a určite nielen na Záhorí, to veľmi komplikuje život. Týka sa to mnohých zaplavených častí, kde sa premnožili komáre, a je to potrebné riešiť. Pred zastupiteľstvom sme sa o tom rozprávali, či by obce, mestá, ktorých sa to týka, mali si zabezpečovať samostatne postreky. Ja by som navrhoval, aby sa to robilo centrálne z kraja, lebo tam aj rozdiel v postrekoch jeden – dva dni môže vlastne znehodnotiť celú investíciu, lebo tie komáre sa premiestnia, premnožia sa na inom mieste. Čiže bolo by dobre, aby to zastrešoval kraj, tieto postreky, a riešil to systematicky, v spolupráci teda s odbornou firmou.

Predsedajúci Ing. Martin Berta, CSc., poslanec Zastupiteľstva BSK a podpredseda BSK:  
Spýtam sa: máte nejaký návrh uznesenia? Myslím si, že vedeli by sme to riešiť aj v rámci diskusie, prípadne, ak by ste mali záujem, pán kolega, môžeme sa stretnúť a hľadať riešenie prípadne potom na ďalšie zastupiteľstvo. 

RNDr. Jozef Ondrejka, poslanec Zastupiteľstva BSK:  
No na ďalšie zastupiteľstvo... akože..., tie komáre sú už dnes, znepríjemňujú(?)..., tak to by som neodporúčal, to už bude pasé. 
Neviem, či je potrebné prijímať k tomu nejaké uznesenie, možno keby ste to tlmočili pánovi predsedovi, keby pán riaditeľ v spolupráci s týmto... pripravil nejaké akčné riešenie. (Po príchode predsedu Bratislavského samosprávneho kraja do sály:) Pán predseda, hovoríme o tých komároch, že či treba nejaké uznesenie. Nemám pripravené žiadne, ale bolo by treba, aby sme to podporili.

Ing. Pavol Frešo, predseda Bratislavského samosprávneho kraja:
Ďakujem veľmi pekne. 
Čo sa týka tých komárov samotných: my máme takú situáciu, že my chceme na to prispieť a máme aj nejaké peniaze z vlády. Bohužiaľ, dostali sme sa do situácie, nazval som to tak, že „no dobre, volebný ošiaľ, hej?“, no tak vláda zase vyjadrila taký názor, že by sme to mali vrátiť naspäť, hej?, no ale, pokiaľ viem, neprijala k tomu uznesenie, čaká, že župani to nejako iniciatívne vrátia naspäť. Nevrátime nič; ja si myslím, že sa to vyjasní po víkende, hej?, a ja si dokonca myslím, že to je väčší problém, ako sa dopredu zdá. To znamená, nielen toto, ale aj vy ste mi hovorili, že naozaj to je aj v iných častiach, nielen na Záhorí, myslím, sú tieto problémy, čo sa týka komárov. No tak to budeme musieť v nejakej spolupráci riešiť. Ale teraz nemáme partnera, lebo aký je to partner, ktorý vám jeden týždeň pošle peniaze, hej?, a potom ďalší týždeň povie, že ich máte vrátiť naspäť, lebo už ich treba na povodne? Práve ale komáre, ktoré sú priamym dôsledkom toho, dokonca je to aj zdravotné ohrozenie, tak práve z nich budú sťahovať na povodne, hej?! Tak to je už také... ako...; ja som aj uvažoval, že k tomu dáme my nejaké vyhlásenie, ale zdalo sa mi to úplne kontraproduktívne v takomto ošiali. Počkáme do budúceho týždňa a začneme to realizovať. A ja si myslím, nepotrebujeme tu nejaké špeciálne uznesenie na to, my to máme v merku, chodíme veľa medzi ľudí, vieme, o čom to je.

Predsedajúci Ing. Martin Berta, CSc., poslanec Zastupiteľstva BSK a podpredseda BSK:  
Dobre. 
Hlási sa tu s faktickou poznámkou pán Baxa, takže nech sa páči.

Miroslav Baxa, poslanec Zastupiteľstva BSK: 
Ďakujem. 
Ja som chcel len, pán predseda, už ste povedali asi všetko, ohľadom toho, že ja za náš červenokamenský región takisto bijem na poplach, pretože je to neúnosné, ale je zbytočné o tom ďalej hovoriť, keď stačí, ako pán predseda povedal, aby z tohto fóra nejaké vyhlásenie alebo čo... Takže hlásim sa aj ja k tomu.
Ďakujem.

Predsedajúci Ing. Martin Berta, CSc., poslanec Zastupiteľstva BSK a podpredseda BSK:  
Ďakujem pekne.
Ďalší je pán Trstenský, faktická poznámka.

PaedDr. Milan Trstenský, poslanec Zastupiteľstva BSK:  
Ja navrhujem, keďže táto situácia s komármi sa nám vyskytne tri z piatich rokov, aby do budúcich rozpočtov boli tieto prostriedky normálne napočítané. Pokiaľ sa ušetria, tak sa ušetria, aj na zimnej údržbe nie vždy nám nasneží toľko, koľko predpokladáme, a aby sme z analýzy tohto roku, koľko potrebujeme, spravili rozpočet na budúci rok aj vrátane postrekov proti hmyzu.
A ešte dôležitá vec: aby sme, pokiaľ budeme postrekovať, aby sme to koordinovali, pokiaľ je to možné, aj s magistrátom mesta Bratislavy, lebo tam sú oblasti Devínska Nová Ves, Lamač, Záhorská Bystrica, ktoré priamo nadväzujú na región Záhorie.
Ďakujem.

Predsedajúci Ing. Martin Berta, CSc., poslanec Zastupiteľstva BSK a podpredseda BSK:  
Ďakujem pekne.
Ďalšia do rozpravy je pani Ožvaldová. Nech sa páči.

PhDr. Alžbeta Ožvaldová, poslankyňa Zastupiteľstva BSK:  
Ďakujem za slovo.
Vážení prítomní,
ja by som vás chcela informovať o neúnosnej dopravnej situácii, ktorá je juhovýchodne od Bratislavy. Čiže je to ten stály problém – Ulica svornosti, štátna cesta 1/63. Už trikrát v tomto roku som mala rokovanie na úrovni aj Bratislavského samosprávneho kraja, magistrátu, a naposledy sme boli na Prezídiu Policajného zboru, kde sme prijali také uznesenia, ktoré hovoria o tom, že potrebujeme rozšíriť Ulicu svornosti. To cestné teleso sa dá rozšíriť. Chcela by som vás ďalej informovať, že dala som ja ako mestská časť, ktorá s tým vôbec nemá nič do činenia, premerať Ulicu svornosti. Tá ulica sa dá rozšíriť. Je to preventívne riešenie na vstup do Bratislavy, juhovýchodne od Bratislavy, to znamená, pomôžeme obciam, ako sú Rovinka, Dunajská Lužná, Hamuliakovo, Kalinkovo atď. Takže ďalšie rokovanie by som chcela zvolať na utorok na 10. hodinu do Podunajských Biskupíc, kde zavolám aj zástupcov magistrátu. Nie je to problém magistrátu, bratislavského kraja..., ale ja si myslím, že celého toho regiónu, takže potrebujeme nájsť riešenie. Je to tam krízový stav. A chcela by som poprosiť aj pána župana, aby sa prihovoril za to riešenie, a chcem, aby sme napísali spoločný list, mestská časť, magistrát, Bratislavský samosprávny kraj a okolité obce, na túto neúnosnú situáciu, aby sme našli tých... (dala som to aj prerátať s krajským dopravným inšpektorátom), potrebujeme 800 tisíc úbohých eur na riešenie tejto situácie, aby denne neboli vystresované státisíce, by som povedala, vodičov, ktorí prichádzajú za prácou do Bratislavy.
Ďakujem.

Predsedajúci Ing. Martin Berta, CSc., poslanec Zastupiteľstva BSK a podpredseda BSK:  
Ďakujem.
Bude priamo reagovať pán predseda.

Ing. Pavol Frešo, predseda Bratislavského samosprávneho kraja:
Ďakujem veľmi pekne.
My v utorok o desiatej píšeme, alebo robíme jedno memorandum so starostami v rámci celej župy, alebo resp. jej podstatnej časti. Čiže to asi sa nebudem môcť osobne zúčastniť. Ale, myslím, že 22. alebo 23. máme presne takúto istú debatu a pozvanie ohľadne podunajského regiónu, kde toto je vážny problém, kde toto je normálne vážny problém. Ja som to nechcel nejako ešte pred voľbami tu ako špeciálne otvárať, ale zasa oni majú, viete, aký názor, viete s čím majú problém, a ja by som bol rád, keby sme si naozaj potom sadli a povedali, čo pre ľudí, lebo keď to skončí tak, že si budeme každý svoje robiť, hej?, ... lebo aj toto, Betka, je tam v hre ako..., tak to potom, po prvé, nič nevybavíme, a po druhé, ešte kopa ľudí bude nespokojných. A oni naozaj, aj v tom Podunajsku chcem, aby sme si to normálne vysvetlili. Viete, o čom hovorím? Hovorím o tých všetkých jednosmerkách, bol som sa tam pozrieť, máte tam aj policajtov, všetko je tam OK, a hovorím si – dobre, ale pobavme sa o tom potom s chladnou hlavou, lebo ja viem, že to je pre Biskupičanov ťažké, ale pre nich je to tam, pre tých ľudí, čo jazdia, tiež ťažké. Keď nájdeme také riešenie, že bude win-win pre všetky strany, no tak za to sa spolu zasaďme. Nemá zmysel, aby sme išli tou cestou, že sa budú vzájomne tie obce tam ohadzovať, že kto za to môže, lebo aj to som už v novinách videl, a to ma špeciálne ako župana mrzí, lebo nič to nevyrieši, hej?, nič to nevyrieši. Ale poďme do tej debaty. Myslím, dvadsiateho tretieho je ten termín, Betka, urobte si aj vy čas, normálne na ten podunajský región, a špeciálne doprava, špeciálne doprava je k tomuto, rovno to tam riešme.

Predsedajúci Ing. Martin Berta, CSc., poslanec Zastupiteľstva BSK a podpredseda BSK:  
Nech sa páči, pani Ožvaldová, faktická poznámka.
PhDr. Alžbeta Ožvaldová, poslankyňa Zastupiteľstva BSK:  
Pán župan, ja som to preto práve tu, na tomto mieste, otvorila, túto debatu, aby sme išli práve spoločne. My sme už riešenie na to našli. Krajský dopravný inšpektorát je do toho zatiahnutý, magistrát je do toho zatiahnutý, máme aj projekt na rozšírenie tej ulice. Čiže preto prosím, a ja som sa s pánom Takácsom aj dohodla, aj s pánom Mihokom, že o desiatej prídu tam. A ja chcem, aby tam prišli aj okolité obce, aby sme spoločne písali tento list a posúvali to ďalej na patričné miesta.
Ďakujem.

Predsedajúci Ing. Martin Berta, CSc., poslanec Zastupiteľstva BSK a podpredseda BSK:  
Ďakujem pekne. 
Ďalej je do rozpravy prihlásená pani Zemanová. Nech sa páči.

RNDr. Anna Zemanová, poslankyňa Zastupiteľstva BSK:  
Pán predseda, spomenuli ste, že nejaké memorandum sa ide pripravovať. Priznám sa, že som prekvapená, že o ňom nevieme, ak to má byť memorandum Bratislavského samosprávneho kraja. Moje nejaké postoje k memorandám sú veľmi opatrné, pretože memorandum je možno nejaké vyjadrenie politickej vôle, ale v podstate nič nerieši, pokým územný plán Bratislavského samosprávneho kraja nemá taký vážny dokument, ako je generel dopravy. A to by som práve možno radšej, ako vytváranie si nejakého politického kapitálu starostov pred komunálnymi voľbami, že teraz  začnú organizovať rôzne stretnutia a písanie memoránd, keby sme sa my postavili skutočne racionálne k tejto problematike a hľadali riešenie. Tá situácia, ktorá je – vojna, dlhodobá vojna medzi mestom Bratislava a ešte bývalým Bratislava-vidiek, a dnes ako keby v prenesenej forme sa to stále prenášalo, že Bratislava si rieši svoju koncepciu dopravy, Bratislavský samosprávny kraj si rieši čiastočne iba Bratislavu-vidiek, a stále nedochádza tuná k nejakej komunikácii, pritom bez toho zásadného dokumentu sa nepohneme ďalej. Očakávala som, že na tomto zastupiteľstve odznie informácia o zadaní k územnému plánu samosprávneho kraja, ktoré sme na komisii mali predložené, aj sme interne k nemu dávali pripomienky, s tým, že toto zadanie by malo byť zverejnené v týchto dňoch už na úradnej tabuli samosprávneho kraja, aby mohlo začať prebiehať pripomienkové konanie. Avšak, pokým do tohto zadania nedokážeme zakomponovať, aby sa v prvom rade vyriešila doprava, bude to zase dokument o ničom. 
Preto možno namiesto rôznych memoránd keby sme pristúpili k racionálnym riešeniam, a bola by som veľmi rada, keby sme boli ako poslanci prizývaní k týmto riešeniam. Starostovia sú svojou úrovňou zodpovední za riešenia ich mestských častí, obcí a miest, ale my sme tuná zodpovední a sme poslanci regiónu a mali by sme byť o týchto veciach informovaní. Pre mnohých práve téma dopravy bola témou, ktorá bola nosnou pri našich nejakých volebných predstavách a možno tých prioritách, o ktorých sme tuná hovorili pri rozpočte. 
Tak chcela by som vás všetkých poprosiť, nielen pána predsedu a vedenie kraja, ale aj poslancov, ale aj samotných zamestnancov, ktorí majú túto agendu na starosti, aby sme prišli s konkrétnymi riešeniami, ale takými, ktoré nie sú len formou deklaratívnych..., ale naozaj konkrétne dokumenty, ktoré budú záväzné pre celý región. 

Predsedajúci Ing. Martin Berta, CSc., poslanec Zastupiteľstva BSK a podpredseda BSK:  
Ďakujem pekne, pani Zemanová.
Ja krátko skúsim zareagovať na váš príspevok. 
Som rád, že teda ste vystúpili s touto iniciatívou, na druhej strane však musím povedať, čo sa týka prípravy zadania, tak musím povedať, že na tom sa intenzívne pracuje, a určite to potvrdí aj pani Čurná, ktorá tu sedí a ktorá určite potvrdí to, že na tomto dokumente, príprave zadania, sa teda intenzívne pracuje. Čo sa týka dopravy, tou dopravou sa tu skutočne zaoberáme, o čom svedčí nakoniec aj stretnutie so starostami, ktoré sa uskutočnilo zhruba asi pred dvoma týždňami. 
Čo sa týka poslancov vyššieho územného celku, nebránim sa tomu, aby sme urobili ďalšie stretnutia, špeciálne pre nich, ale očakával som, že vzíde aj nejaká iniciatíva zo samotných komisií. Pokiaľ si komisie vyžiadajú ďalšie stretnutia, na ktorých budú chcieť, aby odzneli nejaké odborné príspevky ľudí, ktorí sa priamo zúčastňujú prípravy toho dokumentu, ktorý ste spomínali, tak nevidím žiaden problém, aby sme podobné stretnutie, ako sa urobilo pre starostov a primátorov, aby sa urobilo znovu aj pre poslancov. Takže je to skutočne na komisiách, ktoré sú aj iniciatívnym orgánom. Pokiaľ priamo vzíde z komisií požiadavka, aby sa stretnutie s odbornými pracovníkmi nášho úradu uskutočnilo na danú tému, nie je problém, aby sa to uskutočnilo, a tam máte možnosť tieto návrhy, ktoré možno teraz dávate, aby ste ich predniesli, a aby sme o tom rokovali a prípadne aby potom výsledok toho rokovania sa dal na známosť aj zastupiteľstvu. Takže je to na vás a na komisii. Pokiaľ vzíde od vás požiadavka, prípadne od ďalších poslancov, nevidím problém, aby sa takéto stretnutie nezorganizovalo.
Pán predseda.

Ing. Pavol Frešo, predseda Bratislavského samosprávneho kraja:
Ďakujem veľmi pekne.
Aby nedošlo k nedorozumeniu: to nie je o memorandách; ja keď som povedal, že podpisujem memorandum, tak podpisujem memorandum k cyklomostu, hej?, ktoré súvisí..., akože v tom čase, hovoril som, že v utorok o desiatej. To nie je o nejakom podpisovaní memoránd, to je naozaj o systémovom riešení. Na druhej strane stretávať sa s tými starostami, rozprávať sa s nimi o tom, to je moja povinnosť, to som ľuďom sľúbil, takže to aj, samozrejme, spravím. A či desiateho tam pôjdu nejakí odborníci, to je jedna vec, či dvadsiateho tretieho..., kedy sme to zvolávali my, a to chcem, aby sme tam boli zastúpení. Ja nemám problém s jednou vecou. Robievame to tak, že volávame poslancov, ktorí sú v danom mieste zvolení. Ak si povieme, že zavolajme všetkých alebo kto má o to záujem, poraďme sa o tom u nás v pondelok alebo v utorok na úrade, ja nemám s tým problém. Naozaj pre mňa je dôležité, aby poslanci župy boli tí, ktorí chcú, lebo nechcem im pridávať zase nad rámec tých povinností, ktorí chcú, nech sa zúčastnia. Brávame ich so sebou, čiže môžeme aj na tieto sedenia to vyriešiť, a ja si myslím, že veľa vecí sa tým vyrieši, nebudeme musieť...(Pozn. zapisovateľky: Nerozumela som asi dve slová.)  rozprávať.

Predsedajúci Ing. Martin Berta, CSc., poslanec Zastupiteľstva BSK a podpredseda BSK:  
S faktickou poznámkou pán Gujber, nech sa páči.

Ing. Ladislav Gujber, poslanec Zastupiteľstva BSK: 
Pán podpredseda, len taká maličkosť: taká požiadavka z komisie vzišla, aj z dopravnej, aj z komisie územného plánu.

Predsedajúci Ing. Martin Berta, CSc., poslanec Zastupiteľstva BSK a podpredseda BSK:  
Áno, samozrejme, pokiaľ tá požiadavka je, nie je problém, aby sme to zorganizovali, čoskoro dáme vám teda vedieť, pripravíme termín a dáme vedieť poslancom, ktorých sa to týka.
Ďalej sa do rozpravy hlási pán Šramko.

Ing. Peter Šramko, poslanec Zastupiteľstva BSK:  
Ďakujem pekne, pán podpredseda. 
Mám trocha z iného súdka – na pána riaditeľa jednu prosbu, či by sa nedalo zariadiť, že pokiaľ poslanci dostanú nejakú poštu, aby boli mailom vyrozumení, že majú nejakú poštu v schránke. Veľakrát sa nám stáva, že sme pozvaní na nejakú akciu, nie sme tu každý deň, a väčšinou sa stane, že deň po akcii si to otvoríme. Je nám potom trápne reagovať niektorým ľuďom, že prečo sme neboli, ako keby sme to ignorovali. Takže ak je to možné, len krátku mailovú správu – „Dostali ste poštu.“, ak je to možné. Dobre?

Predsedajúci Ing. Martin Berta, CSc., poslanec Zastupiteľstva BSK a podpredseda BSK:  
Takže pán riaditeľ. 
(V reakcii na slová riaditeľa Úradu BSK: Spravíme to.) 
Dáme riešenie? Dobre. Ďakujem.
Ďakujem pekne. 
Keďže sa už nikto nehlási, končím bod 13. 
Dostávame sa k bodu 14. To je záver. 
Kolegyne a kolegovia, 
veľmi pekne vám ďakujem za to, že ste sa zúčastnili.
Dovidenia! 

Ing. Pavol Frešo, predseda Bratislavského samosprávneho kraja:
Ďakujem pekne. Všetko dobré.

(Ukončenie zasadnutia o 13:17 h.)
x x x 

Zápisnicu vyhotovila:

Helena Líšková	

Overovatelia zápisnice:

Mgr. Rudolf Kusý, v.r.
poslanec Zastupiteľstva
Bratislavského samosprávneho kraja	Ing. Zuzana Schwartzová, v.r.
poslankyňa Zastupiteľstva
Bratislavského samosprávneho kraja 	

PaedDr. Milan Trstenský, v.r.
poslanec Zastupiteľstva 
Bratislavského samosprávneho kraja 	

Za Úrad Bratislavského samosprávneho kraja:

Ing. Bystrík Žák, v.r. 
riaditeľ
Úradu Bratislavského samosprávneho kraja	

Zápisnicu schválil:

Ing. Pavol Frešo, v.r.
predseda
Bratislavského samosprávneho kraja